P6_TA(2005)0360
Euroopa Liidu ja Ameerika Ühendriikide veinialane kokkulepe
B6-0489 , 0511 , 0514 , 0515 , 0516 ja 0517/2005
Euroopa Parlamendi resolutsioon Euroopa Liidu ja Ameerika Ühendriikide vahelise veinialase kokkuleppe kohta
Euroopa Parlament,
–
võttes arvesse 15. septembril 2005. aastal Euroopa Liidu ja Ameerika Ühendriikide vahel allkirjastatud kahepoolset veinikaubanduse lepingut;
–
võttes arvesse Maailma Kaubandusorganisatsioonis (WTO) käimasolevate läbirääkimiste põllumajanduse peatükki;
–
võttes arvesse nõukogu 17. mai 1999. aasta määrust (EÜ) nr 1493/1999 veinituru ühise korralduse kohta EÜT L 179, 14.7.1999, lk 1.
Määrust on viimati muudetud komisjoni määrusega (EÜ) nr 1795/2003 (ELT L 262, 14.10.2003, lk 13).
;
–
võttes arvesse 26. mai 2005. aasta Euroopa Parlamendi ja komisjoni vaheliste suhete raamkokkulepet Vastuvõetud tekstid, P6_TA(2005)0194 .
, milles sätestatakse, et rahvusvaheliste lepingute, sealhulgas kaubanduskokkulepete puhul edastab komisjon Euroopa Parlamendile aegsasti selget teavet nii lepingute ettevalmistusetapis kui ka rahvusvaheliste läbirääkimiste jooksul ja nende lõpetamisel läbirääkimisdirektiivide eelnõude, vastu võetud läbirääkimisdirektiivide, järgnevate läbirääkimiste käigu ja läbirääkimiste lõpetamise kohta;
–
võttes arvesse kodukorra artikli 103 lõiget 4,
A.
arvestades, et poliitilised ja majanduslikud suhted on üha suuremat tähtsust omandavate Euroopa Liidu ja Ameerika Ühendriikide suhete nurgakivi;
B.
arvestades, et esimesel pärast kahte aastakümmet kestnud tulemusteta läbirääkimisi sõlmitud Euroopa Liidu ja Ameerika Ühendriikide vahelisel lepingul on vaid minimaalne ulatus ja see ei käsitle rahuldavalt kõiki kahepoolse veinikaubandusega seotud küsimusi, mida käsitletakse teises lepingute sõlmimise etapis.
C.
arvestades, et nimetatud kahepoolne leping tuleb veel ratifitseerida, muuhulgas Ameerika Ühendriikide Kongressi poolt;
D.
arvestades, et veinivalmistusviiside piiramata vastastikusel tunnustamisel on negatiivsed tagajärjed Euroopa veinitööstusele;
E.
arvestades, et Euroopa Liidu geograafiliste tähiste kasutamine kolmandate riikide poolt on vastuolus intellektuaalomandiõigusega ning põhjustab turuosa kaotuse tõttu majanduslikku kahju nende nimetuste seaduslikele valdajatele;
F.
arvestades, et geograafilisi tähiseid puudutav õiguslik raamistik on ühenduse poliitika oluline osa, kuna see tunnustab multifunktsionaalse põllumajanduse tähtsust ja veinitootmise sotsiaalset ja keskkondlikku mõju mägialadel ja ebasoodsates piirkondades;
G.
arvestades, et valed tähised osutavad sageli tugevat konkurentsi õigetele tähistele ning et Ameerika Ühendriigid ei austa päritolunimetusega veinide kaitset, vaid käsitlevad neid semigeneeriliste toodetena nende siseturgudel;
H.
arvestades, et Euroopa veinisektor on oluline tööandja ja sissetulekuallikas väikestele talumajapidamistele ja veiniettevõtjatele ning see toetub Euroopa veinipoliitika territoriaalsele lähenemisviisile;
I.
arvestades, et on kõrvale kaldutud eespool nimetatud lähenemisviisist kahepoolsete lepingute osas ning mõttest, et Rahvusvaheline Viinapuude ja Veiniamet (OIV) peaks koostama rahvusvahelise veini ja selle valmistamise standardi;
J.
arvestades, et enamus päritolunimetusega veinidest on toodetud kulukate traditsiooniliste ja kvaliteediparameetreid järgivate meetoditega ning et nimetatud meetodeid ei saa võrrelda Euroopa päritolunimetustega veinidega kõrvuti eksisteerivate Ameerika veinide tootmises kasutatavate tööstuslike meetoditega;
K.
arvestades, et nimetatud leping oleks WTO enamsoodustusrežiimi klausli raames pretsedent;
L.
arvestades ebamugavustega, mida mõiste "vein" määratlemine Euroopa turul põhjustab eriveinidele,
1.
tõdeb, et nimetatud kahepoolne leping, mis sõlmiti pärast 20 aastat kestnud läbirääkimisi, on vajalik, kui ta aitab kindlustada eksporti Ameerika Ühendriikidesse, mis on Euroopa veinitootjate suurim turg, taastada usaldust ning tagada kaubavahetuse sujuvust;
2.
nõustub kahepoolse veinikaubanduse lepingu sõlmimise vajadusega Euroopa Liidu ja Ameerika Ühendriikide vahel ning loodab, et läbirääkimiste järgmine faas viib tulemusteni, mis rahuldaksid traditsioonilist tootmist ning meie veinide kvaliteeti; rõhutab, et nimetatud leping on vaid esimene ja ebapiisav samm Euroopa Liidu kaitstud traditsiooniliste nimede tunnustamise teel rahvusvahelisel tasandil;
3.
kritiseerib komisjoni, et ta kiitis heaks kahepoolse lepingu sõlmimise Ameerika Ühendriikidega, teavitamata Euroopa Parlamenti piisavalt vara, et tal oleks olnud võimalik oma seisukohta väljendada ning jätmata komisjonile piisavalt aega tema seisukohtadega nõuetekohaselt arvestada vastavalt eespool nimetatud raamkokkuleppe punktile 19;
4.
juhib tähelepanu uue lepingu võimalikule mõjule Euroopa Liidu veinikaubanduse poliitikale ning sellest tulenevatele tagajärgedele traditsioonilistele tootmismeetoditele, millel põhineb ühenduse kvaliteedipoliitika tunnustamine;
5.
avaldab kahetsust asjaolu üle, et nimetatud leping nõrgestab oluliselt Euroopa Liidu positsiooni põllumajandusteemalistel läbirääkimistel WTOs, kuna ta kahjustab territoriaalset ja kvaliteedi suunitlusega lähenemisviisi, mida veinisektoris laiaulatuslikult kohaldatakse;
6.
kutsub komisjoni üles muutma intensiivsemaks dialoogi WTOs Ameerika Ühendriikide ja teiste kaubanduspartneritega, eesmärgiga koostada rahvusvahelisel tasandil tunnustatud geograafiliste tähiste register ning lisada nimetatud eesmärk oma mitmepoolsete põllumajandusteemaliste läbirääkimiste peamiste prioriteetide hulka, luua veiniküsimuste ühiskomisjon ning anda selgitust veinivalmistusmeetodite, sertifitseerimise ja traditsiooniliste väljendite kasutamise kohta läbirääkimiste teise etapi perspektiivis;
7.
nõuab, et komisjon kiirendaks Ameerika Ühendriikidega sõlmitud lepingus ettenähtud läbirääkimiste teise etapi alustamist, eelkõige selle II lisas toodud seitsmeteistkümne nimetuse tunnustamiseks, et Ameerika võimud võimalikult kiiresti asjakohaselt kaitseksid kõiki Euroopa veini päritolunimetusi nende siseturul;
8.
peab vajalikuks lõpliku kompromissi allkirjastamist hiljemalt kahepoolses lepingus toodud kaheaastase tähtaja jooksul, et lõplikult lõpetada ühenduse õigusega kaitstud ühenduse nimetuste ebaseaduslikku kasutamist Ameerika Ühendriikides, arvestades nende lisandväärtusega Euroopa viinamarjakasvatusele;
9.
nõuab positiivse loetelu koostamist veinivalmistustavadest, mis on lubatud kaubanduses kolmandate riikidega Rahvusvahelise Viinapuude- ja Veiniameti (OIV) raames eesmärgiga viia läbi eelnevaid hinnanguid tulevaste uute lubade andmiste kohta;
10.
palub tungivalt, et komisjon toetaks rahvusvahelisi läbirääkimisi, et sätestada veini kitsendav määratlus, mis pidurdaks teatud veinivalmistustavade teket, et kaitsta Euroopa Liidus tehtavaid jõupingutusi kvaliteedi saavutamisel ning vältida ebaausat konkurentsi ühenduse tootjate suhtes ja turu tasakaalustamatust;
11.
tunnistab, et jätkuvate läbirääkimiste pidamiseks veinisektoris on vaja raamistikku, eriti arvestades veini ühise turukorralduse eelseisva reformiga, mis on kavandatud 2006. aastale;
12.
peab vältimatuks ühenduse meetmete tugevdamist, et parandada ja edendada ühenduse tootmise kvaliteeti ühise turukorralduse eelseisva reformi raames, et seista vastu kolmandate riikide suurenevale konkurentsile;
13.
on arvamusel, et oleks soovitav saada õiguslik arvamus nimetatud kahepoolse lepingu vastavuse kohta ühenduse õigusaktidega;
14.
teeb presidendile ülesandeks edastada käesolev resolutsioon koos nõukogule, komisjonile, liikmesriikide valitsustele ja Ameerika Ühendriikide Kongressile.
