17.2.2010 B7-0127/10 RESOLUTSIOONI ETTEPANEK liidu välisasjade ja julgeolekupoliitika kõrge esindaja avalduse alusel
vastavalt kodukorra artikli 110 lõikele 2
Olukord Ukrainas
Michał Tomasz Kamiński
,
Adam Bielan
,
Ryszard Czarnecki
,
Paweł Robert Kowal
,
Ryszard Antoni Legutko
,
Tomasz Piotr Poręba
,
Konrad Szymański
,
Charles Tannock
,
Jacek Olgierd Kurski
fraktsiooni ECR nimel
PE432.984v01-00 B7‑0127/10 Euroopa Parlamendi resolutsioon olukorra kohta Ukrainas
Euroopa Parlament ,
– võttes arvesse oma varasemaid resolutsioone Ukraina kohta;
– võttes arvesse 2009. aasta oktoobris kohtunud ELi–Ukraina parlamentaarse koostöökomisjoni avaldust ja soovitusi;
– võttes arvesse Euroopa Liidu ja Ukraina vahelist partnerlus- ja koostöölepingut, mis jõustus 1. märtsil 1998, ning partnerlus- ja koostöölepingut asendava assotsiatsioonilepingu üle peetavaid läbirääkimisi;
– võttes arvesse 2009. aasta juunis kinnitatud EL-Ukraina assotsieerimiskava, mis asendab tegevuskava;
– võttes arvesse 4. detsembril 2009. aastal Kiievis toimunud ELi ja Ukraina tippkohtumisel vastuvõetud ühisavaldust;
– võttes arvesse Euroopa Ühenduse ja Ukraina vahelist lepingut lihtsustatud viisamenetluse kohta, millele kirjutati alla 18. juunil 2007 ning mis jõustus 1. jaanuaril 2008;
– võttes arvesse Ukraina presidendivalimiste (esimene voor toimus 17. jaanuaril ja teine voor 7. veebruaril 2010) tulemusi;
– võttes arvesse 2009. aasta mais Prahas algatatud idapartnerlust;
– võttes arvesse OSCE/ODHIRi vaatlusmissiooni avaldusi 17. jaanuaril ja 7. veebruaril 2010. aastal toimunud presidendivalimiste kohta;
– võttes arvesse kodukorra artikli 110 lõiget 2,
A. arvestades, et Ukrainat seovad Euroopa Liiduga tugevad ajaloolised, kultuurilised ja majanduslikud sidemed ning arvestades, et Ukraina on idapoolsete naaberriikide seas ELi üks peamisi strateegilisi partnereid; arvestades, et Ukraina integreerumisel ELi võib olla positiivne mõju kogu maailmajao julgeolekule, stabiilsusele ja heaolule;
B. arvestades, et Ukraina on Euroopa riik ning võib vastavalt Euroopa Liidu lepingu artiklile 49 esitada ELi liikmeks astumise avalduse nagu iga Euroopa riik, kes järgib vabaduse, demokraatia, inimõiguste ja põhivabaduste austamise ning õigusriigi põhimõtteid;
C. arvestades, et rahvusvaheline valimiste vaatlusmissioon märkis, et Ukraina presidendivalimiste teine voor kinnitas esimese vooru tulemusi, täideti enamik OSCE ja Euroopa Nõukogu tingimusi ning valimised olid kinnituseks alates 2004. aastast tehtud edusammudele;
D. arvestades, et Ukraina ühinemine Maailma Kaubandusorganisatsiooniga on oluline samm selles suunas, et Ukraina on nõus järgima rahvusvahelisi ja Euroopa majandusstandardeid ning looma ELiga tihedamad kaubandussidemed, ning see kiirendab läbirääkimisi põhjaliku ja laiaulatusliku vabakaubanduspiirkonna loomise üle, mis on assotsiatsioonilepingu lahutamatu osa;
E. arvestades, et tuleks meeles pidada, et Ukraina on riik, kes on kogenud kommunismi ja nõukogude ülemvõimu ning on sellest taagast üle saamiseks läbi käinud pika maa;
F. arvestades, et umbes 80% Venemaa gaasist jõuab ELi läbi Ukraina;
G. arvestades, et idapartnerlus saab olla edukas ja aidata kaasa kõikide idanaabrite rahumeelsele arengule, stabiilsusele ja heaolule üksnes juhul, kui see põhineb konkreetsetel ja tõsiseltvõetavatel projektidel ja kui seda rahastatakse piisavalt; arvestades, et Ukrainat peetakse tema suuruse ning geopoliitilise ja strateegilise tähtsuse tõttu idapartnerluse piirkondlikuks liidriks,
1. tervitab rahvusvahelise valimiste vaatlusmissiooni avaldust, et Ukraina presidendivalimiste teine voor kinnitas esimeses voorus antud hinnangut, et täideti enamik OSCE ja Euroopa Nõukogu tingimustest, presidendikandidaatidel oli võimalik teha vabalt valimiskampaaniat konkureerivas, ehkki polariseerunud õhkkonnas, meedia oli valijatele üldiselt andnud võimaluse teha teadlik valik ning valimiste päeval viidi hääletus kogu riigis läbi nõuetekohasel, professionaalsel ja läbipaistval viisil ning rahulikus õhkkonnas;
2. tervitab suurt osalusprotsenti, mis annab tunnistust sellest, et Ukraina kodanikud tahavad aktiivselt osaleda oma riigi tuleviku üle otsustamisel ning see paneb Ukraina poliitikute õlule kohustuse olla tulemuste vääriline;
3. usub, et Ukraina, nagu kõik toimiva demokraatiaga riigid, peab keskenduma mitte ainult valimiste päevale, vaid tal on vaja ka laiemat õigusraamistikku, mis tagaks poliitilise protsessi, sealhulgas poliitiliste parteide ja kandidaatide rahastamise läbipaistvuse;
4. tunnustab Ukraina püüdlusi seoses ELiga; usub, et Ukraina jaoks tuleb lahti hoida uks Euroopasse ning et nõuetekohased valimised annavad Euroopa avalikule arvamusele olulise signaali, mis kinnitab, et Ukraina on praegu normaalne Euroopa riik, kellel on õigus tahta saada ELi liikmeks;
5. tõstab esile Ukraina keskset rolli Euroopa Liidu energiajulgeolekus; rõhutab vajadust suurendada Ukraina ja ELi vahel energeetika valdkonnas tehtavat koostööd ning nõuab, et ELi ja Ukraina vahel sõlmitaks mõlema poole energiavarustuse kindluse tagamiseks täiendavaid lepinguid; rõhutab vajadust tagada gaasitarnete ja transiidisüsteemide läbipaistvus; tunneb muret selle pärast, et Nord Streami gaasijuhtme projekt õõnestab ELi energiajulgeoleku osas kehtivat solidaarsuse põhimõtet, on otseselt suunatud transiitriikide vastu ja see ehitatakse Ukraina vältimiseks;
6. rõhutab asjaolu, et kuigi on tehtud edusamme, tuleks kehtiv lihtsustatud viisamenetluse leping pikaajalisi eesmärke silmas pidades uuesti läbi vaadata, ning kutsub nõukogu üles andma komisonile volituse selle lepingu läbivaatamiseks koos Ukraina ametivõimudega, et töötada välja tegevuskava Ukrainaga viisavaba reisimise võimaldamiseks;
7. kutsub komisjoni ja nõukogu üles kinnitama Euroopa Liidu valmisolekut aidata Ukrainat idapartnerluse ja EL-Ukraina assotsieerimiskavaga ettenähtud vahendite abil; rõhutab, et idapartnerlus ei tohiks takistada ELi liikmeks astumist naaberriikidel, kes soovivad liikmeks astumise avalduse esitada Euroopa Liidu lepingu artikli 49 alusel;
8. teeb presidendile ülesandeks edastada käesolev resolutsioon nõukogule, komisjonile, liikmesriikidele ning Ukraina valitsusele ja parlamendile.
