SUULINE KÜSIMUS ARUTELUGA O-0045/08
vastavalt kodukorra artiklile 108
esitaja:
Raül Romeva i Rueda
,
Angelika Beer
ja
Hiltrud Breyer
Verts/ALE fraktsiooni nimel,
Ana Maria Gomes
PSE fraktsiooni nimel,
Renate Weber
ALDE fraktsiooni nimel,
Feleknas Uca
GUE/NGL fraktsiooni nimel,
Piia-Noora Kauppi
ja
Jana Hybášková
PPE-DE fraktsiooni nimel,
Ģirts Valdis Kristovskis
UEN fraktsiooni nimel
nõukogule
Teema: ÜRO Julgeolekunõukogu resolutsioon 1325 - sooline aspekt rahu tagamisel - rakendamine ELi tasandil
ÜRO Julgeolekunõukogu resolutsioon 1325 kui esimene Julgeolekunõukogu resolutsioon, mis käsitleb konkreetselt sõja mõju naistele ning naiste panust konfliktide lahendamisse ja püsiva rahu tagamisse, nõuab naiste erivajadustega arvestamist konfliktijärgsetes olukordades ja naiste suuremat esindatust kõikidel otsuste tegemise tasanditel.
Sellest tulenevalt:
1.
Kuidas kavatseb nõukogu tagada oma 13. novembri 2006. aasta järelduste rakendamise, milles ta kutsus liikmesriike nimetama rohkem naiskandidaate eelseisvateks ÜVJP/EJKP lähetusteks (sh ELi eriesindajate ja missiooni juhatajate ametikohtadele), järgima aktiivse värbamise strateegiaid ning kindlaks määrama ja kõrvaldama konkreetseid takistusi, mis piiravad naiste osalust?
2.
Kas nõukogu sekretariaat on läbi vaadanud meetmete rakendamise, nagu teatati nõukogu sekretariaadi dokumendis delegatsioonidele (doc 11932/2/05 Rev2), ja millal teavitatakse Euroopa Parlamenti selle tulemustest?
3.
Kuidas on nõukogu rakendanud EUFOR RD Congo raames tehtud võrdõiguslikkuse alase töö 15. detsembri 2006. aasta lõpparuande soovitusi, sh soolise võrdõiguslikkuse nõustajate nimetamist kolmel tasandil – Brüsselis, operatsiooni peakorteris ja vägede peakorteris – , soolise võrdõiguslikkuse nõustajate topeltpädevuste vältimist ja sooküsimustealase väljaõppe pakkumist enne positsioonidele saatmist?
4.
Millised olid põhilised tulemused ja õppetunnid, mis saadi kõigile liikmesriikidele 2006. aastal jaotatud küsimustikest, mis puudutasid nende riiklikke meetmeid soolise võrdõiguslikkuse ja turvalisuse osas?
5.
Kuidas kavatseb nõukogu tagada kohalike naisteühenduste aktiivset osalemist konsultatsioonidel, rahuläbirääkimistel ja lepitamisprotsessidel EJKP kontrollnimekirjas esitatud kujul?
