Suuliselt vastatav küsimus O-000196/2011
komisjonile
Kodukorra artikkel 115
Marie-Christine Vergiat
,
Kyriacos Triantaphyllides
,
Willy Meyer
,
Cornelia Ernst
,
Cornelis de Jong
,
Marisa Matias
,
Nikolaos Chountis
,
Søren Bo Søndergaard
,
Miguel Portas
,
Patrick Le Hyaric
,
Paul Murphy
fraktsiooni GUE/NGL nimel Teema: LKA erakorraliste üleviimiste ja Poola salavanglate ohvrite surmanuhtluse oht USAs
Üheksa aastat USAs vangistuses viibinud ja praegu Guantánamo Bays kinni peetav Abd al-Rahim al-Nashiri kardab, et USA sõjaväeline komisjon võib talle määrata surmanuhtluse.
Ta on väitnud, et 2002./2003. aastal peeti teda kinni ja piinati Poolas Luure Keskagentuuri (LKA) salavanglas, mille olemasolu väidetakse ka Marty ja Fava raportites .
LKA Poola salavanglaid käsitleva uurimise käigus tunnistas Poola prokuratuur 27. oktoobril 2010 al-Nashiri ja 20. jaanuaril 2011 Abu Zubaydah’ ametlikult ohvriteks.
Al-Nashiri pöördus 10. mail 2011 Euroopa Inimõiguste Kohtu poole palvega anda Poola valitsusele korraldus püüda USA ametivõime mõjutada, et takistada sõjaväelist komisjoni surmanuhtlust taotlemast.
Poola ametivõimud eemaldasid 24. mail prokurör Jerzy Mierzewski al-Nashiri ja Abu Zubaydah’ väidetava piinamise uurimisest, Mierzewski vahetu ülemus Robert Majewski aga vallandati.
Meedia teatas, et nad olid kaalunud toona võimul olnud valitsuse liikmetele, sealhulgas endisele peaministrile Leszek Millerile ja endisele presidendile Aleksander Kwasniewskile süüdistuste esitamist Poola põhiseaduse rikkumises, mitmete inimeste seadusvastasele vangistamisele kaasaaitamises ja inimsusvastastes kuritegudes osalemises.
Poola võimud algatasid 3. juunil meediakanalite suhtes uurimise seoses riigisaladuste lekitamisega.
Meedia teatas 18. juunil, et väidetavalt ei olnud toonane president Kwasniewski LKA vanglatest teadlik ja vanglate olemasolu avastades nõudis ta nende sulgemist, prokurörid aga jätkavad uurimist, muu hulgas Khalid Sheikh Mohammedi juhtumi juurdlust.
Kas komisjon on nendest asjaoludest teadlik?
Mida on ta teinud selleks, et väljendada ELi vastuseisu al-Nashiri surmanuhtlusele?
Kas komisjon nõustub, et EL peaks kaitsma kõiki inimesi surmanuhtluse, piinamise, omavolilise kinnipidamise ja sundkadumise eest, tagades muu hulgas selle, et väidetavate inimõigusrikkumiste põhjalikku uurimist ei takistata ja vastutavad isikud antakse kohtu alla?
Kuidas tagab komisjon selle, et LKA erakorraliste üleviimiste ja salajaste kinnipidamisprogrammide ohvreid koheldaks Euroopas õiglaselt?
Väidetavalt paiknes Stare Kiejkutyi luurebaasis Szymanyi lennujaama lähedal nn pime asukoht (black site).
