23.11.2005
RESOLUTSIOONI ETTEPANEK
suulise vastuse saamiseks esitatud küsimuse B6‑0342/2005 alusel
vastavalt kodukorra artikli 108 lõikele 5
– Alexander Radwan fraktsiooni PPE-DE nimel
– Ieke van den Burg, fraktsiooni PSE nimel
– Wolf Klinz fraktsiooni ALDE nimel
– Ian Hudghton fraktsiooni Verts/ALE nimel
– Sahra Wagenknecht fraktsiooni GUE/NGL nimel
– Eoin Ryan ja Guntars Krasts fraktsiooni UEN nimel
Direktiivi 1999/85/EÜ, mis käsitleb töömahukatele teenustele kohaldatavat vähendatud käibemaksumäära, aegumine
Euroopa Parlamendi resolutsioon direktiivi 1999/85/EÜ (mis käsitleb töömahukatele teenustele kohaldatavat vähendatud käibemaksumäära) aegumise kohta
Euroopa Parlament ,
–
võttes arvesse 1998. aasta detsembri Euroopa Ülemkogu eesistujariigi järeldusi, mis kutsusid komisjoni üles "võimaldama seda soovivatel liikmesriikidel katsetada piiriülesest konkurentsist välja jäävate töömahukate teenuste alandatud käibemaksumääraga", et edendada tööhõivet;
–
võttes arvesse komisjoni aruannet nõukogule ja Euroopa Parlamendile alandatud käibemaksumäära katselise rakendamise kohta teatud töömahukatele teenustele ( KOM(2003)309 lõplik);
–
võttes arvesse Euroopa Parlamendi 15. jaanuari 2004 raportit A5-0001/2004 ettepaneku kohta võtta vastu nõukogu direktiiv, millega muudetakse direktiivi 77/388/EMÜ, et pikendada vahendi kasutamist, millega liikmesriikidel lubatakse kohaldada teatud töömahukatele teenustele alandatud käibemaksumäära;
–
võttes arvesse Euroopa Parlamendi 4. detsembri 2003 raportit A5-0410/2003 ettepaneku kohta võtta vastu nõukogu direktiiv, millega muudetakse direktiivi 77/388/EMÜ alandatud käibemaksumäära kohta;
–
võttes arvesse Euroopa Parlamendi 14. detsembri 2004 raportit A6-0058/2004 ettepaneku kohta võtta vastu nõukogu direktiiv, millega muudetakse direktiivi 77/388/EÜ Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemise tõttu;
–
võttes arvesse kodukorra artikli 108 lõiget 5,
A.
arvestades, et antud eksperiment oli ajaliselt rangelt piiratud ja hõlmas ainult direktiivi 77/338/EMÜ uues K lisas kirjeldatud teenuseid ning arvestades, et need sätted kaotavad kehtivuse 31. detsembril 2005;
B.
arvestades, et direktiiv 1999/85/EÜ sätestab, et osalev liikmesriik peab koostama üksikasjaliku hinnangu eksperimendi mõju kohta töökohtade loomisele ja efektiivsusele ning et komisjonilt nõutakse üldise hindamisaruande esitamist;
C.
arvestades, et antud kava koostati 1999. aastal ajutisel alusel ja et selle eesmärgid hõlmasid tööhõive suurendamist ning varimajanduse osakaalu vähendamist; arvestades, et selgelt oli ära näidatud, et antud kava tuleb kolme aasta pärast lõpetada, ning arvestades, et seda on sealtpeale juba pikendatud;
D.
arvestades, et komisjon on ühtlasi esitanud praegu nõukogu poolt blokeeritud ettepaneku ( KOM(2003)397 )) eesmärgiga võimaldada liikmesriikidele võrdsed võimalused kohaldada teatud valdkondades alandatud käibemaksumäära ja muuta otstarbekamaks praegu mõnes liikmesriigis kohaldatavad arvukad erandid;
E.
arvestades, et oleks keeruline lõpetada järsult meetmed, millega ettevõtjad on ära harjunud;
F.
arvestades, et liikmesriikidele tuleks võimaldada võrdsed võimalused kohaldada teatud valdkondades alandatud käibemaksumäära ja arendada sotsiaal- ja kultuuripoliitikat läbi paindliku kaudse maksustamise süsteemi;
G.
arvestades, et alandatud käibemaksumäära kohaldamise sätted on mittekeelavad ega ole ettekirjutavad, tuginedes vabatahtlikkuse põhimõttele, ka ei põhjusta need piiriüleste moonutuste kasvu kõrgele tasemele,
1.
nõuab, et nõukogu pikendaks eksperimenti 2006. aasta lõpuni, selleks ajaks palutakse komisjonil esitada kogu katseperioodi jooksul kogutud andmetele tuginev terviklik hinnang; teeb ettepaneku, et uues hinnangus võetaks arvesse loodud töökohtade netomäära, samuti selle saavutamise vahendeid, et saada laiaulatuslik ülevaade eksperimendi majandusliku mõju kohta;
2.
on arvamusel, et eksperiment ei ole olnud jõus piisavalt pikka aega, et seda täpselt hinnata, ja et 2003. aastal esitatud hinnang tugines puudulikele andmetele;
3.
nõuab murettekitava olukorraga arvestamist seoses kõnealuste sätete kehtivuse kaotamise ja vahetu üleminekuga ühtsetele käibemaksumääradele, mis võib tuua kaasa hinnatõusu ja avaldada negatiivset mõju tööhõivele asjaomastes sektorites, ning kutsub komisjoni ja nõukogu üles võtma sobivaid meetmeid õiguskindlusetuse ärahoidmiseks 1. jaanuarist 2006;
4.
toetab rahuldavate tulemustega sektorite arvamist H lisasse hindamise järel, viies sellega antud erandid püsivale alusele, ja kutsub komisjoni üles esitama ettepanekut, mis sisaldab plaani käibemaksusoodustuse järk-järgulise kaotamise kohta sektorites, kus positiivseid tulemusi saavutatud ei ole;
5.
kutsub nõukogu üles kinnitama edasiste viivitusteta komisjoni ettepanek ( KOM(2004)295 ) lubada uutel liikmesriikidel kohaldada alandatud määrasid teatud töömahukate teenuste suhtes, kui nad seda tahavad, tehes lõpu praegusele diskrimineerivale olukorrale;
6.
teeb presidendile ülesandeks edastada käesolev resolutsioon nõukogule ja komisjonile.
