4.7.2011 B7-0441/2011 RESOLUTSIOONI ETTEPANEK komisjoni avalduse alusel
vastavalt kodukorra artikli 110 lõikele 2
Schengeni eeskirjade muutmine
Timothy Kirkhope
fraktsiooni ECR nimel
PE465.731v01-00 B7‑0441/2011 Euroopa Parlamendi resolutsioon Schengeni eeskirjade muutmise kohta
Euroopa Parlament,
– võttes arvesse 14. juunil 1985. aastal sõlmitud Schengeni lepingut ja 19. juuni 1990. aasta Schengeni lepingu rakendamise konventsiooni;
– võttes arvesse direktiivi 2004/38/EÜ, mis käsitleb õigust liikuda ja elada vabalt;
– võttes arvesse Euroopa Liidu toimimise lepingu artiklit 77;
– võttes arvesse, et hiljuti võeti vastu nõukogu otsuse eelnõu Schengeni acquis’ sätete täieliku kohaldamise kohta Bulgaaria Vabariigis ja Rumeenias;
– võttes arvesse komisjoni 4. mai 2011. aasta rändteatist Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele;
– võttes arvesse justiits- ja siseküsimuste nõukogu 9. juuni 2011. aasta järeldusi;
– võttes arvesse Euroopa Ülemkogu 23. ja 24. juuni 2011. aasta järeldusi;
– võttes arvesse kodukorra artikli 110 lõiget 2,
A. arvestades, et Schengeni leping sõlmiti esmakordselt 26 aasta eest, 1985. aastal;
B. märgib, et võrreldes esialgsega on Schengeni viisaruum nüüdseks rohkem kui viiekordistunud;
C. arvestades, et komisjon ja nõukogu väidavad, et Schengeni süsteemi peatamisklausel võimaldaks piirikontrolli ajutist taaskehtestamist sisepiiridel; märgib sellegipoolest, et selliseid piirikontrolle saaks korraldada üksnes väga rangetel tingimustel, erakorralistel juhtudel ja rangelt piiritletud ajavahemikus ning neile kohaldataks Euroopa tasandi seiret;
D. arvestades, et Schengeni süsteemi vajaduste muutumise põhjusteks on poliitiline olukord Põhja-Aafrikas, suurem reisijate hulk, ulatuslik ränne ja tööpuudus;
E. arvestades, et Schengeni süsteemi rakendamisele on negatiivset mõju avaldanud ka piiriülese kuritegevuse, inimkaubanduse ja rahvusvahelise terrorismi kasv;
F. arvestades, et kogu Schengeni viisaruumis on oluline järgida Euroopa kodanike põhiõigusi ja liikumisvabadust,
1. rõhutab, et komisjon peab Schengeni õigusruumi põhjalikult läbi vaatama ja reformima;
2. rõhutab, kui oluline on liikmesriikide vastastikune usaldus nende välispiiril toimiva kontrolli tõhususse;
3. rõhutab, et ühe liikmesriigi julgeolek sõltub teiste Schengeni ruumi kuuluvate liikmesriikide poolt läbiviidavatest kontrollidest ja eeskirjade rakendamisest;
4. rõhutab, et Schengeni viisaruumi peaksid rohkem toetama ELi asutused, sealhulgas Frontex, Europol ja Eurojust;
5. nõuab Schengeni ruumiga liituvatele liikmesriikidele rangemat hindamismehhanismi, mis keskenduks rohkem korruptsiooni tõkestamisele, võitlusele organiseeritud kuritegevusega ja sõltumatu kohtusüsteemi loomisele;
6. nõuab, et hindamismehhanismi kuuluksid toetussüsteem ja karistussüsteem, mille äärmuslikumaks tagajärjeks oleks piirikontrolli taaskehtestamine;
7. teeb presidendile ülesandeks edastada käesolev resolutsioon nõukogule, komisjonile ning liikmesriikide valitsustele ja parlamentidele.
