12.1.2005
RESOLUTSIOONI ÜHISETTEPANEK
Vastavalt kodukorra artikli 115 lõikele 5 esitanud
– Thomas Mann ja Bernd Posselt fraktsiooni PPE-DE nimel,
– Catherine Stihler ja Jan Marinus Wiersma fraktsiooni PSE nimel,
– Cecilia Malmström ja Elspeth Attwooll fraktsiooni ALDE nimel,
– Raül Romeva i Rueda, Evelin Lichtenberger, Sepp Kusstatscher ja Jillian Evans fraktsiooni Verts/ALE nimel,
– Jonas Sjöstedt ja Vittorio Emanuele Agnoletto fraktsiooni GUE/NGL nimel,
– Marcin Libicki ja Roberta Angelilli fraktsiooni UEN nimel,
asendades järgnevate fraktsioonide esitatud resolutsiooni ettepanekuid:
– ALDE (B6‑0037/2005),
– PPE-DE (B6‑0043/2005),
– Verts/ALE (B6‑0047/2005),
– UEN (B6‑0050/2005),
– PSE (B6‑0051/2005),
– GUE/NGL (B6‑0056/2005).
Teema: Tiibet
Euroopa Parlamendi resolutsioon Tiibeti kohta
Euroopa Parlament ,
–
tuletades meelde varasemaid resolutsioone Tiibeti kohta ja inimõiguste olukorra kohta Hiinas;
–
võttes arvesse 18. novembri 2004. aasta resolutsiooni Tenzin Delek Rinpoche juhtumi kohta;
-
võttes arvesse ELi ja Hiina vahelist inimõigusteteemalist dialoogi;
–
võttes arvesse usuvabadust Hiinas ja eriti Hiina põhjaosa Hebei provintsi piiskopi Julius Jia Zhiguo juhtumit;
–
võttes arvesse kodukorra artikli 115 lõiget 5;
A.
arvestades, et 2. detsembril 2002 mõistis Kardze (Ganzi) rahva vahekohus Sichuani provintsi Tiibeti Kardze autonoomses prefektuuris mõjuka ja lugupeetud budistliku laama Tenzin Delek Rinpoche surma, mille täideviimine lükati kaks aastat edasi, ning tema abiline Lobsang Dhondup mõisteti surma ilma surmanuhtluse edasilükkamiseta;
B.
arvestades, et Tenzin Deleki ja Lobsang Dhondupi osalemine pommitamiste seerias või teistes separatismi vahejuhtumites pole tõestust leidnud;
C.
arvestades, et 26. jaanuar on päev, mil aastal 2003 hukati Lobsang Dhondup;
D.
arvestades, et Tenzin Delek Rinpoche hukkamise edasilükkamise tähtaeg lõpeb 26. jaanuaril 2005;
E.
arvestades, et Hiina seadusandluse kohaselt muudetakse surmanuhtlus eluaegseks vanglakaristuseks juhul, kui süüdistatav ei riku uuesti seadust kaheaastase katseaja vältel;
F.
arvestades, et Euroopa Ülemkogu palvel vaatab nõukogu praegu uuesti läbi relvamüügiembargot Hiina suhtes, mis võeti vastu ja rakendati aastal 1989;
G.
arvestades, et Hiina valitsus võttis hiljuti vastu Tema Pühaduse dalai-laama esindajad;
1.
kinnitab toetust õigusriigile ja nõuab tungivalt, et Hiina valitsus muudaks koheselt Tenzin Deleg Rinpoche'le määratud surmanuhtluse;
2.
kinnitab oma üleskutset surmanuhtluse tühistamise kohta ja nõuab viivitamatut moratooriumit surmanuhtluse suhtes Hiinas;
3.
tervitab Hiina ametivõimude avaldust, mille kohaselt igaühe karistus, kes on mõistetud surma koos surmanuhtluse edasilükkamisega ja kes ei soorita edasilükkamise perioodil tahtlikult ühtegi kuritegu, muudetakse pärast kaheaastase perioodi möödumist eluaegseks vanglakaristuseks; kutsub Hiina kohtuvõime üles juurutama nimetatud seisukohta ametliku otsusega praktikasse;
4.
kutsub Hiina Rahvavabariigi valitsust veelkord üles lõpetama oma korduvaid tiibetlaste ja teiste vähemuste vastaseid inimõiguste rikkumisi, ning tagama, et austataks inimõiguste ja humanitaarõiguse, samuti usuliste õiguste rahvusvahelisi standardeid;
5.
kutsub nõukogu ja liikmesriike üles jätkama ELi relvakaubanduse embargot Hiina Rahvavabariigi suhtes ja mitte lõdvendama olemasolevaid riiklikke piiranguid sellise relvamüügi suhtes; leiab, et seda embargot tuleks jätkata, kuni EL on vastu võtnud õiguslikult siduva relvaekspordi toimimisjuhendi ja Hiina Rahvavabariik on astunud konkreetseid samme inimõiguste olukorra parandamiseks, muuhulgas ratifitseerides ÜRO kodaniku- ja poliitiliste õiguste rahvusvahelise pakti ning austades täielikult vähemuste õigusi;
6.
kutsub Hiina Rahvavabariigi valitsust üles kiirendama käimasolevat dialoogi dalai-laama esindajatega, et leida Tiibeti küsimusele edasiste viivitusteta vastastikku vastuvõetav lahendus;
7.
teeb presidendile ülesandeks edastada käesolev resolutsioon nõukogule, Euroopa Komisjonile, ÜRO peasekretärile, Hiina valitsusele, Sichuani provintsi kubernerile ja Sichuani provintsi rahvaprokuratuuri peaprokurörile.
