Suuliselt vastatav küsimus O-000265/2011
nõukogule
Kodukorra artikkel 115
Kyriacos Triantaphyllides
,
Cornelis de Jong
,
Miguel Portas
fraktsiooni GUE/NGL nimel Teema: Kinnipidamistingimused Euroopa Liidus
Vastuseks nõukogu selgesõnalisele nõudmisele on komisjon hiljuti avaldanud kinnipidamist käsitleva rohelise raamatu „Vastastikuse usalduse tugevdamine Euroopa õigusruumi vastu – roheline raamat ELi kriminaalõiguse kohaldamisest kinnipidamise valdkonnas”.
Teatises
- rõhutatakse kinnipidamistingimuste seost mitmesuguste ELi vahendite, näiteks Euroopa vahistamismäärusega,
- selgitatakse, kuidas kohtueelne kinnipidamine, laste olukord ja kinnipidamistingimused kuuluvad ELi pädevusvaldkonda, ja
- algatatakse avalik konsulteerimine sidusrühmadega, et selgitada välja, kuidas ELi meetmetega oleks võimalik parandada kinnipidamistingimusi liikmesriikides, aidates sellega kaasa vastastikuse usalduse tugevdamisele õigusalases koostöös.
Lisaks tutvustatakse teatise lisas üksikasjalikult kinnipidamistingimusi liikmesriikides, mis on eelkõige kohtueelselt kinnipeetavate arvu, kinnipidamiskohtade ülekoormatuse, vangide määra ja mittekodanikest kinnipeetavate määra osas murettekitavalt erinevad.
Selle teatise järelmeetmena ja pidades silmas asjaolu, et Euroopa Inimõiguste Kohus on ELi liikmesriike korduvalt hukka mõistnud kinnipidamistingimuste, eelvangistuse kestuse ja õigusemõistmise korralduse pärast, milliseid konkreetseid meetmeid kavatseb nõukogu ELi tasandil võtta, et tagada vanglas kinnipeetavate isikute põhiõiguste austamine ja kinnipidamistingimuste parandamine liikmesriikides?
Mida on nõukogul kavas teha, et võidelda kuritarvitustega, mis on seotud eelvangistuse, kinnipidamiskohtade ülekoormatuse, kinnipeetavate suure hulga ja mittekodanikest kinnipeetavate kõrge määraga?
Kas nõukogu hakkab uurima kriminaalpoliitika ja kriminaalõiguse mõju kinnipidamistingimustele ning andma soovitusi nendega seotud probleemide lahendamiseks, pidades silmas näiteks alternatiivsete meetmete kasutamist, ebaseaduslike rändajate kuritegelikeks tunnistamist ja erakorraliste meetmete rakendamist põhiõiguste tagamiseks?
