20.10.2008
RESOLUTSIOONI ETTEPANEK
suuliselt vastatava küsimuse B6‑0478/2008 alusel
vastavalt kodukorra artikli 108 lõikele 5
Esitaja(d): Philip Bradbourn, Manfred Weber fraktsiooni PPE-DE nimel Claudio Fava, Martine Roure fraktsiooni PSE nimel Marco Cappato, Jeanine Hennis-Plasschaert, Ignasi Guardans Cambó, Sarah Ludford fraktsiooni ALDE nimel Kathalijne Maria Buitenweg, Eva Lichtenberger fraktsiooni Verts/ALE nimel Roberta Angelilli fraktsiooni UEN nimel Søren Bo Søndergaard, Giusto Catania, Mary Lou McDonald, Adamos Adamou, Marco Rizzo, Willy Meyer Pleite, Bairbre de Brún fraktsiooni GUE/NGL nimel
Lennundusjulgestuse vahendite ja kehaskannerite mõju inimõigustele, privaatsusele, inimväärikusele ja andmekaitsele
Euroopa Parlamendi resolutsioon lennundusjulgestuse vahendite ja kehaskannerite mõju kohta inimõigustele, privaatsusele, inimväärikusele ja andmekaitsele
Euroopa Parlament ,
–
võttes arvesse Euroopa inimõiguste ja põhivabaduste kaitse konventsiooni, Euroopa Liidu põhiõiguste hartat, Euroopa Liidu lepingu artiklit 6 ja EÜ asutamislepingu artikli 80 lõiget 2, määrust nr 300/2008, mis käsitleb tsiviillennundusjulgestuse ühiseeskirju;
–
võttes arvesse kodukorra artikli 108 lõiget 5,
A.
arvestades, et komisjon esitas komisjoni määruse eelnõu, millega täiendatakse tsiviillennundusjulgestuse ühiseid põhistandardeid, lisades ELi lennujaamades reisijate kontrollimise lubatud meetodite hulka nn kehaskannerid, s.t seadmed, millega tehakse inimestest skaneeritud kujutis justkui nad oleksid alasti, mis võrdub virtuaalse alastiolekus läbiotsimisega;
B.
arvestades, et see kaugeltki mitte ainult tehniline meede mõjutab tõsiselt õigust privaatsusele, andmekaitsele ja inimväärikusele ning seetõttu peavad sellega kaasnema tugevad ja asjakohased kaitsemeetmed;
C.
arvestades, et komisjon ei lisanud kõnealusele meetmele põhiõigustele avaldatava mõju hindamist, nagu on ette nähtud teatises põhiõiguste harta ja Euroopa inimõiguste ja põhivabaduste kaitse konventsiooni järgimise kohta komisjoni ettepanekutes, ning ei konsulteerinud ei Euroopa andmekaitseinspektoriga, nagu määruse 45/2001 artikli 28 lõige 2 ette näeb, ega artikli 29 kohaselt loodud andmekaitse töörühma või Euroopa Liidu Põhiõiguste Ametiga, samas ei ole ka läbi viidud ühtegi uuringut selliste seadmete võimalike mõjude kohta reisijate tervisele;
D.
arvestades, et eespool nimetatud põhjused annavad alust kahelda seoses kõnealuse meetme õigustatuse, selle proportsionaalsuse ja vajalikkusega demokraatlikus ühiskonnas;
E.
arvestades, et reisijate kontrollimise meetodeid puudutavale meetmele, mida käsitletakse komiteemenetluse (kontrolliga regulatiivmenetlus) kohaselt, järgnevad rakendusmeetmed kontrollinõuete ja korra kohta, mis otsustatakse menetluste kaudu, milles Euroopa Parlament ei oma peaaegu mingeid volitusi;
F.
arvestades, et äärmiselt tundliku, kodanike põhiõigusi mõjutava teema puhul, ei ole edendatud reisijaid, sidusrühmi ja institutsioone hõlmavat laiaulatuslikku, läbipaistvat ja avatud arutelu ELi ja riiklikul tasandil,
1.
on seisukohal, et otsuse tegemiseks ei ole veel vajalikud tingimused täidetud, kuna oluline teave ikka puudub, ning palub komisjonil enne kolme kuulise tähtaja möödumist:
– viia läbi põhiõigustele avaldatava mõju hindamise;
– konsulteerida Euroopa andmekaitseinspektori, artikli 29 kohaselt loodud andmekaitse töörühma ja Euroopa Liidu Põhiõiguste Ametiga;
– teostada teadusliku ja meditsiinilise hinnangu selliste tehnoloogiate võimalike mõjude kohta tervisele;
– viia läbi hindamise majanduslike ja äriliste mõjude kohta ning tasuvusanalüüsi;
2.
on veendunud, et kõnealune kavandatav meede ei tohi ületada alusakti järgseid rakendusvolitusi, kuna ettenähtud meetmeid ei saa käsitleda pelgalt lennundusjulgestusega seotud tehnilise vahendina, kuna need avaldavad tõsist mõju kodanike põhivabadustele;
3.
on sellega seoses arvamusel, et kõikide lennundusjulgestuse vahendite, sealhulgas kehaskannerite kasutamise puhul, tuleb austada proportsionaalsuse põhimõtet, mis on demokraatlikus ühiskonnas õigustatud ja vajalik, ning palub seetõttu Euroopa andmekaitseinspektoril, artikli 29 kohaselt loodud andmekaitse töörühmal ja Euroopa Liidu Põhiõiguste Ametil esitada viivitamatult arvamus kehaskannerite kohta hiljemalt 2008. aasta novembri alguseks;
4.
jätab endale õiguse kontrollida koos ELi õigusteenistustega selliste meetmete vastavust inimõigustele ja põhivabadustele ning võtta vajalikud järelmeetmed;
5.
teeb presidendile ülesandeks edastada käesolev resolutsioon nõukogule, komisjonile ning liikmesriikide parlamentidele ja valitsustele.
