P6_TA(2005)0169
Õiglus Robert McCartney perekonnale
B6-0281/2005
Euroopa Parlamendi resolutsioon isehakanud Iiri Vabariikliku Armee (IRA) vägivalla ja kuritegevuse kohta Põhja-Iirimaal, eriti Robert McCartney mõrva kohta
Euroopa Parlament,
–
võttes arvesse kodukorra artikli 103 lõiget 2;
A.
arvestades, et 30. jaanuaril 2005. aastal mõrvati julmalt Belfasti elanik Robert McCartney isehakanud Iiri Vabariikliku Armee (IRA) liikmete poolt, kes üritasid kuritegu varjata ning käskisid kõikidel tunnistajatel vaikida IRA liikmete osalusest;
B.
arvestades, et Robert McCartney õed Catherine McCartney, Paula Arnold, Gemma McMahon, Claire McCartney ja Donna Mary McCartney ning tema elukaaslane Bridgeen Karen Hagans keeldusid vaikimast ja on julgelt ja püsivalt astunud IRA vastu, nõudes õigust Robert McCartney mõrva küsimuses;
C.
arvestades, et vahetult enne ja pärast Robert McCartney surmaga lõppenud kaklust oli Magennise baari ümbruses tõenäoliselt umbes 70 tunnistajat;
D.
arvestades, et kui protestid mõrva üle sagenesid, peatasid IRA ja IRA poliitiline tiib Sinn Féin mõningate liikmete liikmelisuse või heitsid nad välja;
E.
arvestades, et Sinn Féini juhtkond on küll õigust nõudnud aga pole mõrva eest vastutavaid isikuid või neid, kes olid selle tunnistajad kutsunud üles tegema täielikku ja otsest koostööd Põhja-Iirimaa politseiga;
F.
arvestades, et IRA tegi 8. märtsil 2005. aastal julma avalduse, kus ta väitis, et ta oli valmis Robert McCartney tapjad maha laskma;
G.
arvestades, et need, kes osalevad jõupingutustes saavutada Robert McCartney asjus õigus, on saanud kuulduste levitamise osaks, mille eesmärk on nende hirmutamine ja nimetatud juhtumi usaldusväärsuse kahjustamine;
H.
arvestades, et ELi rahufond on teinud väärtuslikku tööd Põhja-Iirimaal ja Iirimaa piirimaakondades;
I.
arvestades, et rahu ja vägivald ei saa Põhja-Iirimaal korraga eksisteerida,
1.
mõistab hukka Iiri Vabariikliku Armee (IRA) vägivalla ja kuritegevuse Põhja-Iirimaal, eriti Robert McCartney mõrva;
2.
rõhutab tugevalt, et Robert McCartney õed ja elukaaslane on ära teeninud täieliku toetuse nende õigluse jalule seadmise püüetes;
3.
kutsub Sinn Féini juhtkonda üles nõudma, et mõrva eest vastutavad inimesed ja mõrva tunnistajad teeksid täielikku koostööd Põhja-Iirimaa politseiga ning, et need vabastatakse IRA repressaalide ähvardustest;
4.
avaldab kahetsust reetliku kuulduste levitamise üle, mille eesmärk on Robert McCartney õdede ja kihlatu hirmutamine ja diskrediteerimine nende võitluses õiguse eest;
5.
kutsub nõukogu ja komisjoni üles andma kogu vajalikku abi Põhja-Iirimaa õiguskaitseasutustele, et tagada Robert McCartney mõrvarite vastutusele võtmine;
6.
teeb ettepaneku, et kui Põhja-Iirimaa politsei ei ole võimeline Robert McCartney mõrva asjus süüdistust esitama, võib Euroopa Liit vastavalt finantsmäärusele anda rahalist toetust McCartney perekonna kohtukulude katmiseks nende võitlusel õiguse eest tsiviilmenetluse käigus;
7.
palub seoses sellega, et komisjon teeks vastava eraldise ELi üldeelarve terrorismiohvrite abistamiseks mõeldud eelarvereast;
8.
teeb presidendile ülesandeks edastada käesolev resolutsioon nõukogule, komisjonile, ühinevate ja kandidaatriikide valitsustele ja parlamentidele ning Euroopa Nõukogule.
