KIRJALIK KÜSIMUS E-0725/06
esitaja (d) : Charles Tannock (PPE-DE) , Rihards Pīks (PPE-DE) , Marianne Mikko (PSE) , Alfred Gomolka (PPE-DE) ja John Purvis (PPE-DE)
komisjonile
(24. veebruar 2006)
Teema: Õigusriigi põhimõtete puudumine Moldovas
Kinnise menetluse tulemusena mõistis Chişinău kohus hiljuti Moldova endise kaitseministri Valery Pasati kümneks aastaks sunnitöölaagrisse.
21 hävituslennuki MIG-29 müügiga seotud väärteosüüdistus ei tugine väidetavalt esmapilgul usutavatele tõenditele.
Lisaks sellele keeldus salatsev Moldova kohus süüaluse suhtes soodsaid tunnistusi kuulamast, eelkõige Ameerika Ühendriikide valitsuse poolt heakskiidetud andmeid, mille edastasid E.Wayne Merry ja müügi ajal ametis olnud Ameerika Ühendriikide saadik Moldovas.
Nunn-Lugar programmi raames MIG-29 hävituslennukite ostmise eest vastutav Ameerika Ühendriikide ametnik hr Merry esitas 4. veebruaril 2006. aastal Financial Times'ile saadetud kirjas tõsiseid väiteid.
Ta väitis oma kirjas selgesõnaliselt, et tehing oli täiesti õiglane ja konkureeriv pakkumine summas 55 miljonit USA dollarit oli fiktiivne ning et lõpliku müügiotsuse langetas Moldova president Petru Lucinschi, kelle vastu ei ole tänini süüdistusi esitatud.
See küsimus on eelnevalt komisjonile esitatud 21.6.2005 (E‑2192/05) ja 27.7.2005. aasta vastuses võttis komisjon endale kohustuse sündmuste arengut tähelepanelikult jälgida.
Siinkohal on vaja meelde tuletada, et hr Pasat töötas vahistamise ajal ettevõttes Venemaa Ühendatud Energiasüsteemid ning osales aktiivselt opositsioonilise Moldova demokraatliku erakonna tegevuses.
Nimetatud kohtuasja läbiviimine ning selle sajasus viitab sellele, et Moldova valitsus tegeleb nõuetekohase kohtumenetluse nõukogude stiilis takistamisega, et ilma õigusliku läbipaistvuseta saavutada süüdimõistev poliitiline kohtuotsus.
Esitatud on apellatsioonikaebus.
Enne Euroopa Inimõiguste Kohtusse jõudmist peab apellatsioonikaebus läbima veel kaks kõrgemat apellatsioonikohust.
Hr Pasati advokaadid on andnud mõista, et kohtuistungeid lükatakse bürokraatlike vahendite abil edasi.
Hr Pasati kehvade vangistustingimuste tõttu võib ta enne lõpliku kohtuotsuseni jõudmist saada püsiva tervisekahjustuse.
Kas komisjon on seisukohal, et kohtuprotsess viidi läbi viisil, mis on vastuvõetav, arvestades, et Moldova kuulub Euroopa Julgeoleku- ja Koostööorganisatsiooni, Euroopa Nõukogusse ning kiitis hiljuti heaks ELi Euroopa naabruspoliitika?
Mida komisjon soovitab õigluse tagamiseks ette võtta?
