18.10.2010 B7-0571/2010 RESOLUTSIOONI ETTEPANEK komisjoni asepresidendi ning liidu välisasjade ja julgeolekupoliitika kõrge esindaja avalduse alusel
vastavalt kodukorra artikli 110 lõikele 2
Olukord Ukrainas
Johannes Cornelis van Baalen
,
Adina-Ioana Vălean
,
Ramon Tremosa i Balcells
,
Kristiina Ojuland
,
Marielle De Sarnez
fraktsiooni ALDE nimel
PE450.387v01-00 B7‑0571/2010 Euroopa Parlamendi resolutsioon olukorra kohta Ukrainas
Euroopa Parlament,
– võttes arvesse oma varasemaid resolutsioone Ukraina kohta;
- võttes arvesse 2009. aasta mais Prahas alguse saanud idapartnerlust;
- võttes arvesse 4. detsembril 2009 Kiievis toimunud ELi ja Ukraina tippkohtumise järeldusi ning ettevalmistusi ELi ja Ukraina eelseisvaks tippkohtumiseks 22. novembril 2010 Brüsselis;
- võttes arvesse 2010. aasta märtsis toimunud ELi ja Ukraina parlamentaarse koostöökomisjoni kohtumisel tehtud avaldust ja soovitusi;
- võttes arvesse Euroopa Liidu ja Ukraina vahelist partnerlus- ja koostöölepingut, mis jõustus 1. märtsil 1998, ning partnerlus- ja koostöölepingut asendava assotsieerimislepingu üle peetavaid läbirääkimisi;
- võttes arvesse EL ja Ukraina assotsieerimiskava ning selle prioriteete aastaks 2010;
- võttes arvesse Euroopa Ühenduse ja Ukraina vahelist kokkulepet viisarežiimi lihtsustamise kohta, millele kirjutati alla 18. juunil 2007 ning mis jõustus 1. jaanuaril 2008;
– võttes arvesse uut kohalike valimiste seadust, mille Ukraina parlament (Ülemraada) võttis vastu 2010. aasta juulis;
- võttes arvesse Ukraina konstitutsioonikohtu 1. oktoobri 2010. aasta otsust, millega tühistati 2004. aasta põhiseaduse reformid ning taastati presidendi volitused;
- võttes arvesse eelseisvaid kohalikke valimisi Ukrainas, mis toimuvad 31. oktoobril 2010;
- võttes arvesse kodukorra artiklit 110,
A. arvestades, et Euroopa Parlament jääb täielikult kindlaks oma kohustusele jätkata idapartnerluse raames Euroopa Liidu ja Ukraina vaheliste suhete süvendamist ja arendamist, mis ei välista perspektiivi saada tulevikus ELi täisliikmeks kooskõlas Euroopa Liidu lepingu artiklis 49 sätestatud tingimustega;
B. arvestades, et 17. jaanuaril ja 7. veebruaril 2010 toimunud presidendivalimised vastasid suures osas rahvusvahelistele standarditele ning arvestades, et eelseisvad kohalikud valimised, mis toimuvad 31. oktoobril 2010, peaksid veelgi tugevdama Ukraina demokraatlikku legitiimsust;
C. arvestades, et Euroopa Liit toetab Ukrainat, kes püüab rakendada praktikas demokraatia, õigusriigi ja inimõiguste austamise põhimõtet; arvestades, et Ukraina ametivõimud peaksid näitama kindlat pühendumust eespool nimetatud põhimõtete järgimisele, et saavutada riigis suurem poliitiline stabiilsus;
D. arvestades, et läbirääkimised põhjaliku ja laiaulatusliku vabakaubandusala rajamise üle pakuvad võimalust suurendada jätkuvalt ELi ja Ukraina majandussuhete potentsiaali;
E. arvestades, et Ukraina ühinemine energiaühenduse asutamislepinguga on kõigi osaliste jaoks väga oluline;
F. arvestades, et Ukraina konstitutsioonikohtu 1. oktoobri 2010. aasta otsusega taastati presidentaalne valitsemissüsteem; arvestades, et peamine eesmärk peaks jätkuvalt olema demokraatliku, tulemusliku ja jätkusuutliku võimude tasakaalu süsteemi rajamine ning süsteemi loomisprotsess peaks olema avatud, kaasav ja juurdepääsetav kõigi Ukraina poliitiliste erakondade ning muude jõudude jaoks;
G. arvestades, et Ukraina sisepoliitiline stabiilsus ning sisereformile keskendumine on ELi ja Ukraina suhete edasise arengu eeltingimus; arvestades, et idapartnerlusele on kasulik Ukraina ametiasutuste võetud kohustus teha idapartnerluse neljas teemaplatvormis püstitatud eesmärkide saavutamiseks jõupingutusi;
H. arvestades, et ELi ja Ukraina assotsieerimisleping peaks toimima reformiprotsessi vahendina ning tugevdama kodanikuühiskonna rolli,
1. tunnistab, et Ukraina jagab Euroopa riigina Euroopa Liidu riikidega ühist ajalugu ja ühiseid väärtusi, ning tunnustab Ukraina pürgimusi Euroopa Liidu poole; toetab ELi ja Ukraina suhete edasist tugevdamist ning ootab suuremate edusammude tegemist reformikava rakendamisel Ukrainas, et tuua Ukrainat Euroopa Liidule lähemale;
2. tunneb heameelt ELi ja Ukraina vahelise koostöö jätkumise üle paljudes valdkondades; tunnistab, et Rahvusvahelise Valuutafondiga saavutatud kokkulepe reservkrediidi osas, mida EL täiendab ja toetab makromajandusliku finantsabiga, on tähtis; ootab, et kokkulepet rakendatakse täielikult majandusliku stabiilsuse huvides;
3. tunneb heameelt nii gaasituru toimimist reguleeriva seaduse vastuvõtmise üle kui ka Ukraina sammude üle energiaühenduse asutamislepinguga liitumise lõpuleviimiseks ning tervitab Ukraina energiasektori moderniseerimiseks vajalike reformide elluviimist; loodab, et komisjon annab Ukraina energiasektori täieliku moderniseerimise toetamiseks täiendavat abi;
4. rõhutab vajadust poliitilise ja majandusliku stabiilsuse järele, peamiselt kaasava põhiseaduse reformi ja õigusriigi põhimõtete kindlustamise kaudu, jätkates uue jõuga võitlust korruptsiooni vastu ning parandades äri- ja investeerimiskliimat;
5. kiidab heaks ELi ja Ukraina assotsieerimiskava prioriteedid 2010. aastaks ning ootab tõeliste edusammude tegemist korruptsioonivastase võitluse, kohtusüsteemi sõltumatuse ja poliitilise dialoogi laiendamise valdkonnas;
6. tunnustab Ukraina konstitutsioonikohtu otsust ning peab kahetsusväärseks, et vajalikku põhiseaduse reformi rakendati ilma kaasava poliitilise protsessita, milles oleks arvestatud kõigi erakondade, sealhulgas opositsioonierakondade arvamusega;
7. väljendab kahetsust selle üle, et valimiseeskirjad on endiselt vaidlusküsimuseks, ning juhib tähelepanu sellele, et kehtiv valimisseadus, mida muudeti 2009. aasta augustis, on OSCE demokraatlike institutsioonide ja inimõiguste büroo (OSCE/ODHIR) arvates eelmise õigusaktiga võrreldes samm tagasi, mille tulemuseks on segane ja poolik õigusraamistik; julgustab seetõttu Ukraina ametivõime valimisseadust läbi vaatama ja täiendama protsessis, milles võib osaleda ka opositsioon;
8. rõhutab, et 31. oktoobril 2010 toimuvad kohalikud valimised on Ukraina jaoks tähtsad ja nende läbiviimine peaks näitama, et Ukraina jätkab edusammude tegemist valimiste korraldamises rahvusvahelistele standarditele vastavalt; toonitab, et eespool nimetatud valimiste läbiviimine on praeguse valitsuse proovikivi;
9. väljendab muret seoses aruandega selle kohta, et kohalike valimiste seadusega piiratakse paljude hiljuti asutatud erakondade võimalust saada valitud, luues samal ajal võimul olevatele erakondadele soodsad tingimused;
10. rõhutab sõltumatu meedia tähtsust ning kutsub üles põhjalikult ja sõltumatult uurima ja hindama teavet, mille kohaselt on ametivõimude ja meediaväljaannete juhtkondade vahel tihedad sidemed, uurivat ajakirjandust piiratakse meediaväljaannete juhtkondade poolt ning sõltumatuid ajakirjanikke ähvardatakse füüsilise vägivallaga;
11. kutsub komisjoni ja nõukogu üles jätkama ettevalmistuste tegemist põhjaliku ja laiaulatusliku vabakaubanduslepingu sõlmimiseks, võttes samal ajal arvesse majandussuhete edendamise vajadust; rõhutab, et põhjaliku ja laiaulatusliku vabakaubanduslepingu lõplik väljatöötamine enne novembris 2010 toimuvat ELi ja Ukraina tippkohtumist ei ole eesmärk omaette ning seetõttu tuleks arvesse võtta Ukrainas toimuvat arengut ja tema võetud kohustusi demokraatia, õigusriigi ning inimõiguste austamise valdkonnas;
12. kutsub komisjoni ja nõukogu üles kinnitama ELi valmisolekut aidata Ukrainat nende kohustuste rakendamisel vahendite abil, mis on ette nähtud idapartnerluse ning ELi ja Ukraina assotsieerimiskavaga;
13. teeb presidendile ülesandeks edastada käesolev resolutsioon nõukogule, komisjonile ja liikmesriikidele ning Ukraina presidendile, valitsusele ja parlamendile.
