25.9.2006
RESOLUTSIOONI ETTEPANEK
suuliselt vastatava küsimuse B6‑0430/2006 alusel
vastavalt kodukorra artikli 108 lõikele 5
Esitaja(d): Etelka Barsi-Pataky fraktsiooni PPE-DE nimel,
Norbert Glante fraktsiooni PSE nimel,
Fiona Hall fraktsiooni ALDE nimel,
Eva Lichtenberger fraktsiooni Verts/ALE nimel,
Jaromír Kohlíček, Vladimír Remek, Umberto Guidoni ja Esko Seppänen fraktsiooni GUE/NGL nimel,
Umberto Pirilli ja Eugenijus Maldeikis fraktsiooni UEN nimel
Ülevaade Galileo programmi arengust
Euroopa Parlamendi resolutsioon ülevaate kohta Galileo programmi arengust
Euroopa Parlament ,
–
võttes arvesse komisjoni teatist Euroopa Parlamendile ja nõukogule "Ülevaade GALILEO programmi arengust" (KOM(2006)272);
–
võttes arvesse komisjoni ettepanekut Euroopa Parlamendile ja nõukogule Euroopa satelliitraadionavigatsiooni programmi kiire arengu faasi ja ekspluatatsioonifaasi rakendamise kohta (KOM(2004)477);
–
võttes arvesse Euroopa Parlamendi esimese lugemise raportit ( A6-0212/2005 ) komisjoni ettepaneku kohta Euroopa Parlamendile ja nõukogule (KOM(2004)477);
–
võttes arvesse nõukogu määrust (EÜ) nr 876/2002, millega luuakse ühisettevõte Galileo;
–
võttes arvesse ettepanekut võtta vastu nõukogu määrus, millega muudetakse ühisettevõtte Galileo põhikirja, mis on lisatud nõukogu määrusele (EÜ) nr 876/2002;
–
võttes arvesse nõukogu määrust (EÜ) nr 1321/2004 Euroopa satelliit-raadionavigatsiooniprogrammide juhtimisstruktuuride loomise kohta;
–
võttes arvesse ettepanekut võtta vastu nõukogu määrus, millega muudetakse määrust (EÜ) nr 1321/2004 Euroopa satelliit-raadionavigatsiooniprogrammide juhtimisstruktuuride loomise kohta;
–
võttes arvesse kodukorra artikli 108 lõiget 5 ja artikli 103 lõiget 2,
A.
arvestades, et Galileo on esimene Euroopa infrastruktuur, mida haldab ühendus, ning seetõttu pakub see uusi õigusloomega seotud ja rahalisi väljakutseid; arvestades, et õiguslik ja menetluslik taust ei ole projektikeskne;
B.
arvestades, et Euroopa Parlament on andnud Galileo programmile täieliku toetuse oma õigusloomega ja eelarvega seotud kohustuste kaudu EP 5. septembri 2005. aasta õigusloomega seotud resolutsioon. , tunnistades, et Galileo on strateegiline projekt, Lissaboni strateegia tähtsamaid sambaid, mis pakub VKEdele suurepäraseid võimalusi;
C.
arvestades, et Euroopa Kosmoseagentuuris ja kosmosetööstuses töötavad Euroopa insenerid on teinud väga head tööd; märkides, et esimene eksperimentaalsatelliit GIOVE-A on juba täitnud oma peamise ülesande, tehnilised aspektid on paigas ning nüüd on projekti edendamise kõige tähtsam osa hea juhtimine,
1.
palub komisjonil hinnata, milliseid õiguslikke ja menetluslikke muudatusi võiks teha, et tagada projekti jätkuv edu; rõhutab, et see ei tähenda institutsioonide pädevuse ja kohustuste vähendamist, kuid võib tähendada loomingulisemate ja programmi eesmärkidega paremini sobivate lahenduste kasutamist;
2.
võtab teadmiseks uue ajakava ning palub komisjonil sellest ise kinni pidada ja teistelt sedasama nõuda; palub koos kontsessioonilepingu heakskiitmisega end teavitada viivitusest tingitud lisakuludest; palub lisaks sellele komisjonil parlamenti teavitada edaspidistest olulistest muudatustest, kuid palub seda teha õigeaegselt, mitte mitmeaastase viivitusega;
3.
väljendab heameelt kontsessioonilepingu osalistega peetavatel läbirääkimistel tehtud edusammude üle; palub konsortsiumis osalevatel Euroopa kosmosetööstusega seotud osapooltel pingutada konstruktiivse kokkuleppe nimel, et see ühine Euroopa projekt aitaks võimalikult ruttu kaasa Lissaboni eesmärkide saavutamisele;
4.
palub globaalse navigatsioonisatelliitide süsteemi (GNSS) järelevalveametil esitada kaks korda aastas parlamendile eduaruanne, pöörates erilist tähelepanu edusammudele ülesannetes, mille täitmine määratakse 1. jaanuari 2007. aasta direktiiviga GNSSi järelevalveameti kohustuseks;
5.
palub GNSSi järelevalveametil kutsuda Euroopa Parlamendi poolt määratud ekspert alaliseks vaatlejaks kooskõlas määruse (EÜ) nr 1321/2004 artikli 5 lõikega 5;
6.
võtab teadmiseks tulevase õigusakti avalike reguleeritud teenuste kohta, mis vastavalt rohelisele raamatule projekti rakenduste kohta annavad u 30% projekti kogutulust; palub komisjonil koostada puuduvad õigusaktid, mida on vaja eri valdkondade rakenduste võimaldamiseks, et VKEdele jääks piisavalt aega osalemise ettevalmistamiseks;
7.
palub komisjonil projekti ühendusekesksust arvesse võttes tagada, et parlamenti teavitatakse enne mis tahes institutsionaalse osaluse lepingu sõlmimist kolmandate riikidega;
8.
palub nõukogul tagada, et projektis ei esine rohkem viivitusi;
9.
teeb presidendile ülesandeks edastada käesolev resolutsioon nõukogule, komisjonile ja liikmesriikidele.
