Nädala tähtsündmused: parlamendi sünnipäev ja president Ilves Nädala tähtsündmused: parlamendi sünnipäev ja president Ilves
Märtsikuu täiskogu istung on eriline, sest parlament tähistab oma 50. aastapäeva.
Pidulikul istungil pöörduvad parlamendi poole kõnega Euroopa Parlamendi president Hans-Gert Pöttering, nõukogu eesistuja ja Euroopa Komisjoni president.
Teisipäeva keskpäeval toimub pidulik istung Eesti Vabariigi presidendi Toomas Hendrik Ilvese auks.
Visiidi käigus esitab president Ilves täiskogu ees kõne.
Lugege teistest täiskogu sündmustest.
Esmaspäev, 10. märts
Täiskogul tuleb lepitusmenetluse raames arutlusele määruse eelnõu, millega ajakohastatakse Euroopa tsiviillennundusjulgestuse valdkonna ühiseeskirju ning mis paneb paika ühised reeglid näiteks ohutuskontrollide, läbiotsimiste, keelatud esemete ning julgestustöötajate osas.
Kui täiskogu eelnõu heaks kiidab, on menetlus sellega lõppenud.
Teisipäev, 11. märts
Täiskogul tuleb arutusele tööstuskomisjoni raport Euroopa Innovatsiooni- ja Tehnoloogiainstituudi kohta.
Instituut peaks alustama tööd juba sel suvel, sest tööstuskomisjon kiitis nõukogu ühise seisukoha heaks.
Kuna nõukogu arvestas oma ühises seisukohas enamiku parlamendi esimese lugemise muudatustega, siis kiidab selle tõenäoliselt heaks ka täiskogu.
Teisipäeva keskpäeval (Strasbourgi aja järgi) toimub pidulik istung Eesti Vabariigi presidendi Toomas Hendrik Ilvese auks.
Visiidi käigus esitab president Ilves täiskogu ees kõne, osaleb kahepoolsel kohtumisel EP presidendiga ning annab viimasega ka ühise pressikonverentsi.
President Ilves oli 01. mai 2004 - 09. oktoober 2006 ise samuti Euroopa Parlamendi liige, kuuludes sotsiaaldemokraatide fraktsiooni.
Eesti Vabariigi presidendiks saades lõppes tema mandaat Euroopa Parlamendis.
Päevakorras on põllumajanduskomisjonis nõuandemenetluse raames vastu võetud raport, milles saadikud tahavad lubada liikmesriikidel suurendada vabatahtlikkuse alusel piimakvoote alates 1. aprillist 2008 võrreldes praeguste kvootidega 2% võrra.
Seejuures peaks olema võimalik kasutada kogu ELi hõlmavat tasakaalustamist kvoote ületavate ning kvoote alakasutavate liikmesriikide vahel, et hoida võimaluse korral ära kvoote ületavate riikide trahvimine.
Lisaks tuleb arutusele põllumajanduskomisjonis vastu võetud raport, milles antakse positiivne hinnang Euroopa Komisjoni teatisele Euroopa Liidu ühise põllumajanduspoliitika hetkeseisu kohta ja reformidele, mis 2003. aastal sisse viidi.
Saadikud leiavad, et viimaseid reforme tuleks konsolideerida, vähendamata seejuures esimese samba rahastamist ning vältides diskrimineerivat otsetoetuste kahandamist.
Lisaks tuleb arvestada raskustes olevate piirkondade ning valdkondade (nt loomakasvatus) erivajadusi ning lihtsustada reegleid.
Täiskogul arutlusele tulevas tööstuse, teadusuuringute ja energeetikakomisjonis vastu võetud raportis kiidetakse heaks ühenduse osalemine mitme liikmesriigi algatatud ühises teadus- ja arendustegevuse programmis, mille eesmärk on parandada eakate inimeste elukvaliteeti .
Kuna nõukoguga on saavutatud kokkulepe, peaks menetlus lõppema esimese lugemisega.
Kolmapäev, 12. märts
Kolmapäeva hommikul teevad nõukogu ja komisjon avalduse Euroopa Ülemkogu ettevalmistuste kohta .
Ülemkogu toimub 13. ja 14. märtsil Brüsselis ning kohtumise päevakorras on: Lissaboni strateegia uus tsükkel, finantsturgude stabiilsus, integreeritud kliima- ja energiapoliitika ning välispoliitika.
Kohtumisel osaleb ka parlamendi president Hans-Gert Pöttering.
12. märtsil kell 15.00 tähistatakse täiskogu pidulikul istungil Euroopa Parlamendi 50. aastapäeva .
Pidulikul istungil pöörduvad parlamendi poole kõnega Euroopa Parlamendi president Hans-Gert Pöttering, nõukogu eesistuja ja Euroopa Komisjoni president.
Lisaks esineb Euroopa Liidu Noorteorkester ning tehakse "perepilti".
Täiskogul arutlusele tulevas väliskomisjonis vastu võetud raportis märgivad saadikud, et nõukogu peab Iraagi abistamisel olema aktiivsem ning peab parandama antava abi läbipaistvust.
Nõukogu kutsutakse samuti üles võtma koos komisjoniga vastu uus strateegia, millega suurendatakse kvantitatiivselt ja eriti kvalitatiivselt ELi toetust ÜRO pingutustele turvalise, stabiilse, ühtse, jõuka, föderaalse ja demokraatliku Iraagi ülesehitamises.
Päevakorras on majanduskomisjonis nõuandemenetluse raames vastu võetud raport, milles leitakse, et diiselkütuse miinimummaksumäära Euroopa Liidus tuleks suurendada nii, et see oleks võrdne pliivaba bensiini miinimummaksumääraga.
Saadikud soovivad lisaks piirata kõrge aktsiisimääraga riikides aktsiisi tõstmist.
Lisaks arutatakse täiskogul naiste õiguste ja soolise võrdõiguslikkuse komisjonis vastu võetud raportit naiste olukorra kohta vanglates .
Raportis tuuakse esile, et vanglad on endiselt rohkem mõeldud meesvangidele ning neis kaldutakse eirama naiste eriprobleeme, kuna naised moodustavad väikese, ehkki suureneva osa vangidest.
Neljapäev, 13. märts
Täiskogul tuleb arutusele arengukomisjoni raport uute liikmesriikide poolt antava arenguabi kohta.
Uued liikmesriigid on võtnud endale kohustuse saavutada ametliku arenguabi eesmärk 0,17% rahvamajanduse kogutoodangust aastaks 2010 ning 0,33% RKTst aastaks 2015.
Raportis öeldakse aga, et "paljud uued liikmesriigid ei ole piisavalt edasi liikunud eesmärgi suunas viia kulutused ametlikule arenguabile 2010. aastaks 0,17%ni RKTst".
Eesti kulutused ametlikule arenguabile moodustasid 2005. aastal 0,08%.
20080307INS23372
