8.12.2008
RESOLUTSIOONI ETTEPANEK
vastavalt kodukorra artikli 78 lõikele 3
Esitaja(d): Mary Lou McDonald
tööhõive- ja sotsiaalkomisjoni nimel
Ettepanek võtta vastu nõukogu direktiiv, millega rakendatakse Euroopa Ühenduse Reederite Ühingu (ECSA) ja Euroopa Liidu Transporditööliste Ametiühingute Liidu (FST) sõlmitud kokkulepet 2006. aasta meretöönormide konventsiooni kohta ja muudetakse direktiivi 1999/63/EÜ (KOM(2008)0422)
Euroopa Parlamendi resolutsioon ettepaneku kohta võtta vastu nõukogu direktiiv, millega rakendatakse Euroopa Ühenduse Reederite Ühingu (ECSA) ja Euroopa Liidu Transporditööliste Ametiühingute Liidu (FST) sõlmitud kokkulepet 2006. aasta meretöönormide konventsiooni kohta ja muudetakse direktiivi 1999/63/EÜ (KOM(2008)0422)
Euroopa Parlament ,
–
võttes arvesse komisjoni ettepanekut võtta vastu nõukogu direktiiv, mis käsitleb Euroopa Ühenduse Reederite Ühingu (ECSA) ja Euroopa Liidu Transporditööliste Ametiühingute Liidu (FST) sõlmitud kokkulepet 2006. aasta meretöönormide konventsiooni kohta ja millega muudetakse direktiivi 1999/63/EÜ (KOM(2008)0422);
–
võttes arvesse Euroopa Liidu põhiõiguste hartat ELT C 303, 14.12.2007, lk 1. ;
–
võttes arvesse nõukogu 21. juuni 1999. aasta direktiivi 1999/63/EÜ, milles käsitletakse Euroopa Ühenduse Reederite Ühingu (ECSA) ja Euroopa Liidu Transporditööliste Ametiühingute Liidu (FST) sõlmitud kokkulepet meremeeste tööaja korralduse kohta EÜT L 167, 2.7.1999, lk 33. ;
–
võttes arvesse Euroopa Ühenduse Reederite Ühingu (ECSA) ja Euroopa Liidu Transporditööliste Ametiühingute Liidu (FST) sõlmitud kokkulepet 2006. aasta meretöönormide konventsiooni kohta (edaspidi konventsioon);
–
võttes arvesse asjaolu, et nimetatud kokkuleppes esitatakse komisjonile ühine taotlus rakendada kõnealune kokkulepe ja selle A lisa nõukogu otsusega komisjoni ettepaneku põhjal vastavalt asutamislepingu artikli 139 lõikele 2;
–
võttes arvesse kodukorra artikli 78 lõiget 3,
A.
arvestades, et Euroopa Liidu põhiõiguste harta artiklis 31 on sätestatud, et igal töötajal on õigus töötingimustele, mis on tema tervise, ohutuse ja väärikuse kohased, ja maksimaalse tööaja piirangule ning igapäevastele ja -nädalastele puhkeaegadele ja iga-aastasele tasulisele puhkusele;
B.
arvestades, et asutamislepingu artikli 139 lõige 1 annab sotsiaalpartneritele ühenduse tasandil soovi korral võimaluse alustada dialoogi, mis võib tuua kaasa lepingusuhted, sealhulgas kokkulepete sõlmimise;
C.
arvestades, et asutamislepingu artikli 139 lõige 2 näeb ette võimaluse, et ühenduse tasandil sõlmitud kokkulepped rakendatakse allakirjutanute ühisel taotlusel nõukogu otsusega komisjoni ettepaneku põhjal;
D.
arvestades, et kui kõik liikmesriigid ratifitseerivad konventsiooni, saavutab see jõustumiseks vajaliku läve;
E.
arvestades, et konventsiooni ratifitseerimine aitaks oluliselt kaasa inimväärsete tööstandardite edendamisele kogu maailmas,
1.
tervitab asjaolu, et kuigi asutamislepingu artikli 139 lõikega 2 ei ole sotsiaalpartnerite poolt komisjonile tehtud taotluste puhul ette nähtud konsulteerimist Euroopa Parlamendiga, on komisjon siiski edastanud oma ettepaneku Euroopa Parlamendile ning palunud teatada oma arvamuse komisjonile ja nõukogule;
2.
toetab sotsiaalpartnerite sõlmitud kokkulepet merelaevanduse sektori töötajate töötingimuste teatavate aspektide osas, kuna see tasakaalustab õiglaselt vajaduse parandada töötingimusi ning kaitsta meremeeste tervist ja tööohutust;
3.
nõustub, et kokkulepe tuleks esitada nõukogule; kutsub seetõttu nõukogu üles komisjoni ettepanekut vastu võtma, et rakendada sotsiaalpartnerite sõlmitud kokkulepet, võttes arvesse liikmesriikide ja vastavalt ka ELi erihuve;
4.
on seisukohal, et on oluline määratleda ja jõustada üleilmsed töötingimuste miinimumstandardid ning tervishoiu- ja tööohutustingimused merelaevadel töötavate meremeeste jaoks;
5.
tervitab asjaolu, et sotsiaalpartnerite sõlmitud kokkulepe ja komisjoni ettepanek näevad ette ainult minimaalsed nõuded, jättes liikmesriikidele ja/või sotsiaalpartneritele vabad käed võtta vastu vastava valdkonna töötajatele soodsamad meetmed, mis on sisuliselt samaväärsed konventsiooni seadustiku A osa sätetega;
6.
tuletab meelde paindlikkust, mida võimaldatakse konventsiooni artikli II lõike 6 alusel riikidele, kes on juba kõnealusele konventsioonile alla kirjutanud;
7.
rõhutab sotsiaalpartnerite olulist rolli töötajate tervishoiu ja tööohutuse tingimuste parandamisel; toetab täielikult sotsiaalpartnerite asjakohast kaasamist sotsiaalse dialoogi alastesse läbirääkimistesse ja nende töötingimuste kokkulepete sõlmimist;
8.
soovitab komisjoni ettepaneku vastu võtta;
9.
kutsub kõiki liikmesriike üles ratifitseerima viivitamatult 2006. aasta meretöönormide konventsiooni;
10.
teeb presidendile ülesandeks edastada käesolev resolutsioon nõukogule, komisjonile ja sotsiaalpartneritele.
