SUULINE KÜSIMUS ARUTELUGA O-0082/05
vastavalt kodukorra artiklile 108
esitaja:
Graham Watson
ja
Cecilia Malmström
ALDE fraktsiooni nimel
nõukogule
Teema: ELi seisukoht Kuuba valitsuse suhtes
Euroopa Parlamendi arvates on käsitamatu, et Kuubas pannakse ikka veel inimesi vangi nende ideaalide ja rahumeelse poliitilise tegevuse pärast.
On eriti vastuvõetamatu ja šokeeriv, et mõned nendest poliitilistest vangidest ei saa vajalikku abi ja nende tervislik seisund on väga halb.
Mõned neid on tegelikult suremas.
Kooskõlas oma varasemate kindlate seisukohtadega rõhutas Euroopa Parlament 2004. aasta novembri resolutsioonis, et "inimõiguste ja põhivabaduste järgimine on ELi ühise seisukoha Kuuba suhtes ja 5. juunil 2003 ühehäälselt vastuvõetud meetmete igasuguse läbivaatamise oluline tingimus" (st sanktsioonide, mis kehtestati pärast 75 dissidendi arreteerimist ja vangistamist ning sellele järgnenud kolme kaaperdaja kiiret hukkamist).
2005. aasta jaanuaris muutis nõukogu oma poliitikat Kuuba valitsuse suhtes.
Lootused, et Castro režiimi suhtumine muutub avatumaks, ei ole selgelt täitunud.
Vastupidi, inimõiguste olukord on halvemaks muutunud.
Nõukogu märgib oma 13. juuni 2005. aasta deklaratsioonis, et "inimõiguste osas ei ole Kuubas rahuldavat arengut toimunud".
Sellele vaatamata märgitakse kokkuvõtteks, et "5. juunil 2003 võetud meetmete rakendamine on endiselt peatatud".
Milliseid algatusi on ELi eesistujariik Ühendkuningriik valmis tegema, et edendada Kuubas inimõiguste austamist ja tegelikku arengut pluralistliku demokraatia suunas?
Kas nõukogu on hiljutiste sündmuste järel (Euroopa parlamentide liikmete väljasaatmine, dissidentide jätkuv represseerimine) ikka veel seisukohal, et tema uus poliitika on andnud rahuldavaid tulemusi ja tema praegune poliitika Kuuba võimude suhtes on Kuuba olukorra parandamiseks asjakohane?
