Eesoleval istungil: ebaseaduslik kalapüük, välispoliitika, tippkohtumine USAga Eesoleval istungil: ebaseaduslik kalapüük, välispoliitika, tippkohtumine USAga
4.-5. juunini toimuval lühikesel istungil Brüsselis toimub mitu erinevat arutelu.
Esimene neist räägib ühisest välis- ja julgeolekupoliitikast, teine ebaseaduslikust kalapüügist ning kolmas finantsteenustest.
Teiste teemadena on saadikutel kavas vaadata ELi ja USA tippkohtumist, olukorra halvenemist Gruusias ning Barcelona protsessi.
Parlamendi veebilehe kaudu saate jälgida kõiki istungil aset leidvaid arutelusid ning lugeda iga päev kokkuvõtteid toimunust.
Jääge meiega!
Kolmapäev, 04. juuni: Päevakorras on väliskomisjonis vastu võetud raport, milles märgitakse, et "Lissaboni leping tõhustab kindlalt praegu jõus olevat ühise välis- ja julgeolekupoliitika korraldust".
Saadikud viitavad samas vajadusele suurendada Euroopa Parlamendi järelevalvet nii ühise välis- ja julgeolekupoliitika (ÜVJP) kui ka Euroopa julgeoleku- ja kaitsepoliitika üle.
Nõukogu ja komisjon teevad avalduse järjekordse ELi-USA tippkohtumise kohta, mis leiab aset 9. ja 10. juunil Ljubljanas.
Tippkohtumisel keskendutakse järgmistele valdkondadele: regionaalteemad, ülemaailmne julgeolek, tänased ülemaailmsed väljakutsed ning atlandiülene partnerlus.
Arutusele tuleb kalanduskomisjoni raport, milles saadikud toetavad ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks mõeldud ühenduse süsteemi loomist.
Nõuandemenetluse raames vastu võetud raportis teevad saadikud omapoolsed muudatusettepanekud muu hulgas ebaseadusliku, teatamata ja reguleerimata kalapüügiga tegelevate laevade nimekirja ning liikmesriikide poolt rakendatavate kontrollimeetmete kohta.
Hääletusele tuleb põllumajanduskomisjonis vastu võetud raport, milles saadikud leiavad, et ühine põllumajanduspoliitika peaks tulevikus püüdma kaotada takistusi, millega põllumajandustootmist alustada soovivatel noortel silmitsi tuleb seista.
Lisaks tuleb põlvkondade vahetusest teha üks prioriteet, et põllumajandussektor muutuks dünaamilisemaks.
Naiste õiguste ja soolise võrdõiguslikkuse komisjon esitab Euroopa Komisjonile suulise küsimuse, mis puudutab sundprostitutsiooni ja naistega kauplemist seksuaalse ekspluateerimise eesmärgil 2008. aasta jalgpalli Euroopa meistrivõistluste ajal .
Saadikud soovivad teada, kas ELi inimkaubanduse tõkestamise tegevuskava on andnud tulemusi ning mida on liikmesriigid lubanud teha, et võidelda seksuaalse ekspluateerimise eesmärgil toimuva inimkaubanduse vastu.
Neljapäev, 05. juuni: Euroopa Komisjon avaldas 20. mail teatise "Barcelona protsess: Vahemeremaade Liit" , milles käsitletakse Barcelona protsessi tulevikku.
Teatis tuleb arutusele ja kinnitamisele juunikuisel Euroopa Ülemkogul.
Komisjon ja nõukogu teevad nüüd teatise kohta avalduse ning parlament võtab vastu resolutsiooni.
Euroopa Parlamendi president Hans-Gert Pöttering tervitas teatise avaldamisel komisjoni ettepanekut ning rõhutas, et Barcelona protsessi raames on vaja tugevdada parlamentaarset mõõdet.
Hääletusele tuleb resolutsioon olukorra kohta Gruusias .
Täiskogul 7. mail aset leidnud Gruusia-teemalise arutelu käigus kutsusid saadikud osapooli üles olukorda rahumeelselt lahendama ning leidsid, et piirkonda tuleks saata rahvusvahelised rahuvalvejõud.
20080530INS30441
