8.3.2010 B7-0175/2010 RESOLUTSIOONI ETTEPANEK nõukogu ja komisjoni avalduste alusel
vastavalt kodukorra artikli 110 lõikele 2
Kuuba
Renate Weber
,
Izaskun Bilbao Barandica
fraktsioon ALDE nimel
PE439.691v01-00 B7‑0175/2010 Euroopa Parlamendi resolutsioon Kuuba kohta
Euroopa Parlament ,
– võttes arvesse oma varasemaid resolutsioone olukorra kohta Kuubas, eriti 17. novembri 2004. aasta ELT C 201 E, 18.8.2005, lk 83.
, 2. veebruari 2006. aasta ELT C 288 E, 25.11.2006, lk 81.
ja 21. juuni 2007. aasta resolutsiooni Vastuvõetud tekstid, P6_TA(2007)0288 .
;
– võttes arvesse oma resolutsioone inimõigusi maailmas 2004., 2005., 2006., 2007. ja 2008. aastal käsitlevate aastaaruannete kohta ja ELi poliitika kohta antud küsimuses;
– võttes arvesse oma 14. detsembri 2006. aasta resolutsiooni Sahharovi auhinna järeltegevuse kohta Vastuvõetud tekstid, P6_TA(2006)0601 .
;
– võttes arvesse nõukogu eesistujariigi 14. detsembri 2005. aasta deklaratsiooni opositsiooniliikumise Damas de Blanco kohta ja varasemaid, 26. märtsi 2003. aasta ja 5. juuni 2003. aasta deklaratsiooni olukorra kohta Kuubas;
– võttes arvesse nõukogu ühist seisukohta 96/697/ÜVJP Kuuba kohta EÜT L 322, 12.12.1996, lk 1.
, mis võeti vastu 2. detsembril 1996 ning mida on korrapäraselt ajakohastatud;
– võttes arvesse üldasjade ja välissuhete nõukogu 18. juuni 2007. aasta, 2008. aasta juuni ja 15. juuni 2009. aasta järeldusi Kuuba kohta;
– võttes arvesse kõrge esindaja Catherine Ashtoni pressiesindaja ning Euroopa Parlamendi presidendi Jerzy Buzeki avaldusi seoses poliit- ja meelsusvangi Orlando Zapata Tamayo surmaga Kuubas;
– võttes arvesse kodukorra artikli 110 lõiget 2,
A. arvestades, et inimõiguste, sealhulgas kodaniku-, poliitiliste, majanduslike, sotsiaalsete ja kultuuriliste õiguste universaalsuse ja jagamatuse kaitse on jätkuvalt üks Euroopa Liidu peamisi eesmärke;
B. arvestades, et kümneid demokraatliku opositsiooni hulka kuuluvaid sõltumatuid ajakirjanikke, rahumeelseid dissidente ja inimõiguslasi hoitakse Kuubas endiselt vangis selliste põhivabaduste nagu sõna- ja kogunemisvabaduse ning koosolekute korraldamise vabaduse kasutamise eest;
C. arvestades, et Euroopa Parlament andis 2005. aasta Sahharovi mõttevabaduse auhinna Kuuba kollektiivile Damas de Blanco; arvestades, et Kuuba ametivõimude keeldumine lubada Damas de Blancol sõita Euroopa Parlamendi asukohta auhinda vastu võtma rikub üht põhilist inimõigust, nimelt õigust vabalt lahkuda oma kodumaalt ja sinna tagasi pöörduda, mis on sätestatud inimõiguste ülddeklaratsioonis;
D. arvestades, et ELi institutsioonid on astunud samme, et nõuda Kuuba poliitvangide ja meelsusvangide vabastamist või toetada nende humaanset kohtlemist;
E. arvestades, et Orlando Zapata Tamayo surma (esmakordselt ligi 40 aasta jooksul hukkus Kuuba aktivist protestiks valitsuse kuritarvituste vastu korraldatud näljastreigil) loetakse tõsiseks tagasilöögiks inimõigustele Kuubas ning see on põhjustanud rahvusvahelise protestilaine ja õhutanud teisi Kuuba poliitvange ja vangistatud teisitimõtlejaid alustama näljastreiki,
1. mõistab teravalt hukka teisitimõtlejast poliitvangi Orlando Zapata Tamayo surma pärast 85 päeva kestnud näljastreiki – surma, mida oleks saanud ära hoida –, ning väljendab solidaarsust ja kaastunnet tema perekonnale;
2. mõistab hukka aktivistide kinnipidamise ning valitsuse püüde takistada Orlando Zapata Tamayo perel tema matuste korraldamist ja talle viimse austuse avaldamist;
3. taunib asjaolu, et puuduvad igasugused nähtavad märgid Kuuba ametivõimude püüdest reageerida ELi ja rahvusvahelise üldsuse üleskutsetele vabastada poliitvangid ja meelsusvangid ning täielikult tunnustada põhivabadusi, eelkõige sõnavabadust ja poliitilistesse organisatsioonidesse ühinemise vabadust;
4. kutsub Kuuba valitsust kohe ja tingimusteta vabastama kõik poliit- ja meelsusvangid;
5. taunib olukorda, milles viibivad praegu näljastreigil olevad poliitvangid ja vangistatud teisitimõtlejad, eelkõige psühholoog ja ajakirjanik Guillermo Fariñas;
6. taunib Kuuba valitsuse keeldumist reageerida Euroopa Parlamendi ja Euroopa Ülemkogu üleskutsetele vabastada viivitamatult kõik poliitvangid ja meelsusvangid, ning rõhutab, et Kuuba dissidentide vangistamine nende ideaalide ja rahumeelse poliitilise tegevuse pärast on vastuolus inimõiguste ülddeklaratsiooniga;
7. palub nõukogul ja komisjonil teha kõik vajalik, et jätkuvalt nõuda poliitvangide vabastamist ja toetada inimõiguslaste pingutusi;
8. nõuab tungivalt, et ELi institutsioonid tingimusteta toetaksid ja kõigiti soodustaksid Kuubas demokraatlikule mitmeparteisüsteemile rahumeelse poliitilise ülemineku käivitamist, kus saaksid avatud dialoogi korras osaleda ja otsuseid langetada eranditult kõik kuubalased;
9. väljendab sügavat solidaarsust Kuuba rahvaga ning toetab liikumist demokraatia ja põhiõiguste järgimise ja edendamise suunas; on veendunud, et kuubalaste vaheline dialoog ja leppimine koos rahvusvahelise üldsuse toetusega demokratiseerimisprotsessile aitab praegused raskused ületada;
10. teeb presidendile ülesandeks edastada käesolev resolutsioon nõukogule, komisjonile, ELi rotatsiooni korras vahelduvale eesistujariigile, komisjoni asepresidendile ning liidu välisasjade ja julgeolekupoliitika kõrge esindajale, Euroopa – Ladina-Ameerika Parlamentaarsele Assambleele ning Kuuba valitsusele ja Kuuba Rahvuslikule Rahvavõimuassambleele.
