Legitiimsus ja selgus on tõhusa kriisimehhanismi jaoks üliolulised
Majandus ja rahandus
Täiskogu istungid
2010-12-16 - 13:27
Alaline kriisimehhanism rahalistes raskustes liikmesriikide jaoks peab selgelt sätestama, kuidas erasektor koormuse jagamises osaleb, kuidas euroalasse mitte kuuluvad riigid selles osalevad ja kuidas see mõjutab ELi eelarvet, öeldakse neljapäeval täiskogul vastu võetud resolutsioonis.
Lisaks rõhutatakse vajadust ühtlustatud Euroopa võlakirjade turu järele.
Samuti toetavad saadikud Euroopa stabiilsusameti loomist ning leiavad, et tuleks kaaluda eurovõlakirjade kasutuselevõttu.
Saadikud usuvad, et Euroopa Parlament peab olema kaasatud kriisimehhanismi läbirääkimiste igas etapis, sest see suurendab mehhanismi läbipaistvust ning vastutust ja legitiimsust turgude ja kodanike suhtes.
Lisaks peab kriisimehhanism olema tihedalt seotud majanduse juhtimise ettepanekute paketiga.
Selgus on ülioluline
Resolutsioonis rõhutatakse, et mitmete küsimuste puhul on vaja selgusele pöörata suurt tähelepanu, sest muidu on stabiilsust raske tagada.
Parlamendiliikmed leiavad, et erasektor peab koormuse jagamises osalema juhtumipõhiselt ning nad kutsuvad komisjoni üles esitama teatise, mis sisaldab põhjalikku kirjeldust, milles selgitatakse investorite, hoiustajate ja turuosaliste positsiooni, ning sätestatakse selgesõnaliselt, et Euroopa stabiilsusmehhanism järgib erasektori kaasamisel turuprobleemide lahendamisse täielikult IMFi poliitikat ja tavasid.
Resolutsioonis palutakse komisjonil ELi eelarves olevad kulud igal Euroopa finantsstabiilsusmehhanismi kasutamise aastal tähtsuse järjekorda seada, et määrata kindlaks, millistest eelarvekuludest tuleb loobuda, kui tagasi tuleb maksta kuni 60 miljardit eurot (s.o. peaaegu pool ELi eelarvest).
Eurovõlakirjad?
Resolutsioonis puudutatakse ka praeguse võlakriisi allikat - külmutatud võlaturud, mis on osade liikmesriikide jaoks teinud võlgade refinantseerimise raskeks ning kulukaks.
Saadikud soovivad, et loodaks Euroopa stabiilsusamet, kes tagaks ühtlustatud ja ülimalt likviidsete Euroopa võlakirjade turu.
Komisjoni kutsutakse üles uurima ka teisi asjakohaseid vahendeid ja tegema sobivaid ettepanekuid, et tagada liikmesriikidele ligipääs finantsvahenditele.
Põhimõtted
Lisaks põhimõttele, et erasektor peaks osa koormast oma kanda võtta, rõhutatakse resolutsioonis, et abi saamise lisatingimuste esitamise eesmärk peaks olema püsiva majanduskasvu taastamine, mitte stabiilsuse taastamine kõige haavatavamate arvelt.
Seetõttu ei tohiks alandada miinimumsissetulekut ega suurendada vaesust ja ebavõrdsust.
Ettevõtete tulumaks
Saadikud nõuavad tungivalt, et komisjon kiirendaks õigusakti ettepaneku esitamist äriühingute ühtse konsolideeritud tulumaksubaasi kohta.
Järgmised sammud
Ülemkogu peaks kriisimehhanismi üldraamistiku kiitma heaks reedel ning mehhanismi detailid pannakse paika 2011. aastal.
Samal ajal jätkavad Euroopa Parlamendi majanduskomisjoni liikmed läbirääkimisi liikmesriikidega, et jaanuaris teha ametlikult teatavaks oma seisukoht majandusjuhtimise kokkuleppe osas.
20101215IPR10348 Vastu võetud tekstid
ET
1
LINK
/activities/plenary/ta/calendar.do?language=ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
