P7_TA(2009)0025
Finants-, majandus- ja sotsiaalkriisi erikomisjoni moodustamine ning selle volitused, arvuline koosseis ja ametiaja kestus
B7-0079/2009
Euroopa Parlamendi 7. oktoobri 2009. aasta otsus finants-, majandus- ja sotsiaalkriisi erikomisjoni moodustamise, volituste, arvulise koosseisu ja ametiaja kestuse kohta
Euroopa Parlament
, –
võttes arvesse esimeeste konverentsi 17. septembri 2009. aasta otsust teha ettepanek moodustada finants-, majandus- ja sotsiaalkriisi erikomisjon ning määrata kindlaks selle volitused, arvuline koosseis ja ametiaja kestus;
–
võttes arvesse kodukorra artiklit 184,
1.
otsustab moodustada finants-, majandus- ja sotsiaalkriisi erikomisjoni, millel on järgmised volitused:
a)
analüüsida ja hinnata finants-, majandus- ja sotsiaalkriisi ulatust ja mõju ELile ja liikmesriikidele ning ülemaailmse juhtimise olukorda; pakkuda asjakohaseid meetmeid, et ehitada pikas perspektiivis üles tugevad ja stabiilsed finantsturud, mis võimaldavad toetada jätkusuutlikku majanduskasvu, sotsiaalset ühtekuuluvust ja tööhõivet kõikidel tasanditel, ning anda hinnang meetmete mõju ja tegevusetusega kaasnevate kulude kohta;
b)
analüüsida ja hinnata ühenduse õigusaktide senist rakendamist kõikides asjaomastes valdkondades ja liikmesriikide meetmete kooskõlastamist, et toetada jätkusuutlikku ja kvalitatiivset majanduskasvu ning pikaaegseid investeeringuid, eesmärgiga võidelda töötusega ning leida lahendus demograafilistele ja kliimaga seotud probleemidele, järgides subsidiaarsuse põhimõtet;
c)
sõlmida selle saavutamiseks vajalikke kontakte ja korraldada kuulamisi, millest võtavad osa Euroopa Liidu institutsioonid ning riikide, Euroopa ja rahvusvahelised organisatsioonid ja foorumid, samuti liikmesriikide ning kolmandate riikide parlamendid ja valitsused ning teadusringkondade, ettevõtete ja kodanikuühiskonna, kaasa arvatud tööturu osapoolte esindajad, tehes seejuures tihedat koostööd alaliste komisjonidega,
2.
otsustab, et kuna nimetatud valdkonna ühenduse õigusaktide vastuvõtmise, järelevalve ja rakendamise eest vastutavate Euroopa Parlamendi alaliste komisjonide volitustesse muudatusi ei tehta, võib erikomisjon anda soovitusi vajalike meetmete või algatuste kohta, tehes tihedat koostööd alaliste komisjonidega;
3.
otsustab määrata erikomisjoni suuruseks 45 liiget;
4.
otsustab, et erikomisjoni ametiaja kestus on 12 kuud alates 8. oktoobrist 2009 ja seda saab pikendada; otsustab, et erikomisjon esitab parlamendile vahearuande ja lõpparuande, mis sisaldavad soovitusi vajalike meetmete või algatuste kohta.
