24.10.2005
RESOLUTSIOONI ETTEPANEK
esitatud koos taotlusega võtta küsimus inimõiguste, demokraatia ja õigusriigi põhimõtete rikkumise juhtude arutelu päevakorda
vastavalt kodukorra artiklile 115
Esitaja(d): Willy Meyer Pleite, Vittorio Agnoletto, Jonas Sjöstedt, Miguel Portas, Luisa Morgantini, Tobias Pflüger, Pedro Guerreiro
Inimõigused Lääne-Saharas
Euroopa Parlamendi resolutsioon inimõiguste kohta Lääne-Saharas
Euroopa Parlament ,
–
võttes arvesse oma eelnevaid resolutsioone olukorra kohta Lääne-Saharas, eriti oma resolutsiooni inimõiguste kohta maailmas 2004. aastal (Coveney raport), milles väljendatakse parlamendi suurt muret Lääne-Sahara elanikkonna õiguste pärast;
–
võttes arvesse kodukorra artiklit 115;
A.
tundes tõsist muret Marokos Agdezi, Kalat Maguna ja Takouniti kinnipidamislaagrite ümber hiljuti avastatud ühishaudade pärast, kust leiti kümnete Lääne-Sahara elanike surnukehad;
B.
rõhutades Polisarioga toimuva arutelu- ja läbirääkimisprotsessi poliitilist ummikseisu, mis on tekkinud peamiselt Maroko valitsuse blokeeriva hoiaku tõttu, kes keeldub tunnustamast Lääne-Sahara elanikkonna põhiõigusi;
C.
arvestades Maroko okupatsioonivägede poolt vägivaldselt maha surutud Lääne-Sahara okupeeritud territooriumi elanikkonna meeleavaldust, et väljendada oma enesemääratlemise õigust ja vastuseisu inimõiguste rikkumistele; arvestades Lääne-Sahara poliitvangide 51 päeva kestnud näljastreiki, mis pärast katkestamist jätkus 19. augustil,
1.
väljendab toetust Lääne-Sahara elanikkonna enesemääratlemise õigusele, samuti Lääne-Sahara suveräänsuse alase vaba ja demokraatliku rahvahääletuse korraldamisele vastavalt ÜRO Julgeolekunõukogu asjassepuutuvatele resolutsioonidele, eriti resolutsioonile 1495;
2.
on šokeeritud ühishaudade avastamisest, kust leiti kümnete Lääne-Sahara elanike surnukehad; võtab teadmiseks Maroko ametlikud deklaratsioonid, milles tunnistatakse nimetatud haudade olemasolu ja nõuab põhjalikke selgitusi nende matmispaikade kohta; nõuab Maroko võimudelt surnukehade üleandmise lihtsustamist asjassepuutuvatele perekondadele;
3.
nõuab Maroko valitsuselt kõikide Lääne-Sahara poliitvangide vabastamist ja põhjalikke selgitusi Lääne-Sahara sadade kadunud elanike kohta;
4.
tervitab kõikide Maroko sõjavangide vabastamist Polisario poolt; nõuab Maroko võimudelt kõikide Lääne-Sahara sõjavangide kohest vabastamist;
5.
nõuab Maroko valitsuselt Lääne-Sahara tulevase iseseisvuse väljavaate täielikku tunnistamist ja suuremat pühendumist Polisarioga toimuvate läbirääkimiste poliitilisele protsessile; tuletab meelde, et piirkonnas valitsevale kriisile ei ole sõjalist lahendust, ning et Lääne-Sahara elanike õiguslikele nõudmistele saab poliitilist ja rahumeelset lahendust pakkuda vaid rahvusvahelise kontrolli all toimuv läbirääkimiste protsess;
6.
tervitab hr Van Valsumi nimetamist ÜRO erisaadikuks Lääne-Saharas, samuti hr Bastagali nimetamist Ühinenud Rahvaste Organisatsiooni Lääne-Sahara rahvahääletuse missiooni juhiks, mis peaks aitama kaasa rahuprotsessi käivitamisele Lääne-Saharas;
7.
nõuab, et Maroko Kuningriik, Polisario, kõik asjassepuutuvad riigid ja Euroopa Liit teeksid ÜROga täielikku koostööd, et viia lõpule Lääne-Sahara dekoloniseerimisprotsess;
8.
rõhutab Maroko poolt Lääne-Saharas toimuva inimõiguste rikkumise tõsidust, nagu seda tõestavad Amnesty Internationali ja Ülemaailmse Piinamisvastase Organisatsiooni hiljutised aruanded, ning nõuab nimetatud kuritegude toimepanijate kohtu ette toomist;
9.
nõuab Lääne-Sahara elanikkonna ning tema põhiõiguste, eriti infovabaduse, sõnavabaduse, kogunemisvabaduse ja liikumisvabaduse kaitsmist;
10.
nõuab Maroko võimudelt sõltumatutele rahvusvahelistele vaatlejatele, inimõiguste kaitse organisatsioonide esindajatele ja rahvusvahelisele ajakirjandusele vaba juurdepääsu tagamist Lääne-Sahara territooriumile;
11.
mõistab hukka Maroko valitsuse Lääne-Sahara territooriumidele juurdepääsu keelamise tõttu mitmetele rahvusvahelistele delegatsioonidele, eriti Hispaania parlamendi liikmetele;
12.
tuletab meelde, et otsustas alates 2005. aasta juulikuust saata ametliku delegatsiooni Lääne-Saharasse; nõuab Rabati võimudelt, et need ei takistaks nimetatud delegatsiooni töökorraldust ega vaba liikumist;
13.
teeb oma presidendile ülesandeks edastada resolutsioon nõukogule, Euroopa Komisjonile, Maroko Kuningriigi valitsusele ja parlamendile, Polisariole ja Ühinenud Rahvaste Organisatsiooni peasekretärile.
