15.9.2004
ÜHISRESOLUTSIOONI ETTEPANEK
Vastavalt kodukorra artiklile 115 lõikele 5 esitanud
– Nirj Deva, Charles Tannock, Geoffrey Van Orden ja Thomas Mann fraktsiooni PPE-DE nimel,
– Pasqualina Napoletano fraktsiooni PSE nimel,
– Graham R. Watson fraktsiooni ADLE nimel,
– Cristiana Muscardini fraktsiooni UEN nimel,
asendades järgnevate fraktsioonide esitatud resolutsiooni ettepanekuid:
– PSE (B6‑0044/2004)
– PPE-DE (B6‑0054/2004)
– ADLE (B6‑0058/2004)
– UEN (B6‑0063/2004)
Teema: poliitiline olukord Maldiividel
Euroopa Parlamendi resolutsioon poliitilise olukorra kohta Maldiividel
Euroopa Parlament ,
–
võttes arvesse ELi uurimismissiooni saatmist Maldiividele pärast erakorralise seisukorra kehtestamist;
–
võttes arvesse ÜRO piinamise ja muude julmade, ebainimlike või inimväärikust alandavate kohtlemis- ja karistamisviiside vastast konventsiooni, millele Maldiivid kirjutasid alla käesoleva aasta mais;
–
võttes arvesse kodukorra artikli 115 lõiget 5;
A.
arvestades, et erakorralise seisukorra väljakuulutamine ja sellele järgnenud massilised vahistamised (194 inimest, sh 10 parlamendiliiget) on võimude ülepaisutatud reaktsioon peamiselt rahumeelsele meeleavaldusele;
B.
märkides, et president Gayoom kasutab vangistamist parlamentaarse demokraatia allasurumiseks ning hoiab praegu vanglas Maldiivide Demokraatliku Partei juhte, kelle seas on ka parlamendiliikmed dr Mohamed Munavvar (endine peaprokurör), Ali Faiz, Ilyas Hussein, Ahmed Shafeeq, Ahmed Adil, dr Hussein Rasheed Hassan (Rahvusliku Inimõiguste Komisjoni liige), samuti Ibrahim Hussain Zaki (tunnustatud diplomaat ja endine SAARCi peasekretär), parlamendiliikmed Ibrahim Ismail, Mohammed Naseem, Ahmed Athif ja Gasim Ibrahim (SAARCi kaubanduskoja endine president ja reformimeelne kandidaat Maldiivide parlamendi esimehe ametikohale);
C.
arvestades, et järgmisi avaliku elu tegelasi peetakse isolatsioonis vahi all ja neid on väidetavalt piinatud: Husnoo Alsnood (advokaat ka Rahvusliku Inimõiguste Komisjoni liige), Fathimeen Nisreen, Mohammed Niyaz, Ahmed Ibrahim Didi, Mohamed Zaki, Ibrahim Zaki, Maria Manike, Jennifer Latheef, Aminath Najeeb, Mohammed Naseem ja Asad Whaeed;
D.
võttes arvesse Euroopa Komisjoni viimast strateegiadokumenti riigi kohta, milles tuuakse välja järgmised Maldiividel teadaolevalt esinevad probleemid: "omavoliline vahistamine", "isolatsioonis vahi all hoidmine" ja "sõltumatute kohtunike puudumine", ning milles märgitakse, et seal "piiratakse isikuvabadusi";
E.
arvestades, et protesti eesmärk oli nõuda põhiseaduse reformimist ja poliitvangide vabastamist;
F.
arvestades, et seda India ookeanis asuvat väikest saareriiki on viimased 26 aastat valitsenud karm totalitaarrežiim;
G.
arvestades, et Maldiivide valimissüsteem on läbinisti puudulik üheparteisüsteemi tõttu ning ka kohtusüsteem ei ole sõltumatu;
H.
arvestades, et Maldiviide reformiprotsess on otsustavas etapis;
I.
arvestades, et president Gayoom on teinud ettepaneku muuta põhiseadust, millega piirataks tema võimu ja lubataks riigis tegutseda poliitilistel parteidel, kuigi režiimi vastased on esitatud muudatuste suhtes väga skeptilised;
J.
arvestades, et saari külastanud ELi delegatsioonil ei lubatud kinnipeetavatega kohtuda;
K.
märkides, et Maldiivid kirjutasid 13. märtsil 1991. a alla laste õiguste konventsioonile, kuid seal hoitakse alaealisi endiselt vanglas;
L.
märkides, et Maldiivid võtsid 31. juulil 1993. a naiste diskrimineerimise kõigi vormide likvideerimise konventsioonile alla kirjutades endale rahvusvahelise kohustuse likvideerida kõik soolise diskrimineerimise vormid;
M.
arvestades, et sellises hirmutamisõhkkonnas puudub Maldiivide kodanikel sõnavabadus, kuna presidendil on kontroll meedia üle;
N.
arvestades, et Maldiividel on eriline suhe Euroopa Liiduga ja ta saab liidult arenguabi;
O.
arvestades, et kaubavahetus Maldiividega on kasvanud ning import Maldiividelt ELi ulatus 2002. aastal 38 miljoni euroni;
P.
märkides, et Euroopa Komisjon on teinud Maldiividele kättesaadavaks 2 miljoni euro suuruse koostööeelarve;
Q.
arvestades, et Maldiivid kuuluvad vähimarenenud maade rühma ja sõltuvad oma arengus suurel määral välismaailmast;
R.
arvestades, et Euroopa Liidu abi ei anta korrumpeerunud režiimidele, kes ei täida oma rahvusvahelisi kohustusi, vaid see sõltub sellest, kas abisaaja järgib häid valitsemistavasid, õigusriigi põhimõtteid, inimõigusi ja täidab endale võetud reformimiskohustusi;
S.
arvestades, et EL jälgib vastavalt Cotonou kokkuleppe ja sellega seotud kokkulepete inimõigusi käsitlevate sätetele tähelepanelikult edasisi arenguid;
T.
arvestades, et president Gayoom on varem saavutanud edu elava turismimajanduse käivitamisel, kuid samas on ta ka sisse seadnud elava perekondliku äritegevuse ja poliitilise võrgustiku kogu riigi ulatuses;
U.
arvestades, et möödunud aastal reisis Maldiividele 106 451 itaallast, 77 642 sakslast ja 71 440 britti, rääkimata teistest liikmesriikidest pärit külastajatest, kes ei olnud teadlikud asjaolust, et Maldiivide võimud ei austa põhilisi inimõigusi, samuti ilma kohtuta kinni peetavate inimeste arvust;
1.
kutsub president Gayoomi üles erakorralist seisukorda Maldiividel viivitamatult tühistama, tagama riigi kodanikele põhilised inimõigused ning vabastama 14. augustil 2004. a vahistatud demokraatiameelsed reformaatorid;
2.
kutsub valitsust üles kiirustama avatud ja põhjaliku reformiprotsessiga, mis on parim viis stabiilsuse tagamiseks riigis;
3.
avaldab lootust, et lubatud demokratiseerumine leiab aset, viies eelkõige poliitilise pluralismini ja vabaduseni valida endale juhte;
4.
nõuab vanglate kontrollimist käsitleva kokkuleppe kiiret sõlmimist Rahvusvahelise Punase Risti Komiteega;
5.
kutsub Euroopa Komisjoni ja liikmesriike üles lõpetama viivitamatult igasuguse mittehumanitaarabi andmine Maldiividele ja kehtestama kohe reisimiskeeld, et takistada Maldiivide valitsuse ja muude ametnike sisenemist Euroopa Liidu liikmesriikidesse;
6.
kutsub ELi ja liikmesriikide valitsusi üles tegema kindlaks, kus asuvad Maldiivide valitsuse välispankadesse paigutatud rahalised vahendid;
7.
kutsub Euroopa Liitu üles andma välja põhjalikke hoiatusi inimõigustealase olukorra kohta Maldiividel kõikidele turistidele, kes kavatsevad riiki külastada;
8.
kutsub Euroopa Komisjoni üles algatama ametlikku pikaajalist Euroopa Liidu haridusprogrammi, mille kaudu teavitataks turiste reisisihtkoha valikul inimõiguste olukorrast erinevates riikides ja hoiatataks neid sõitmast riikidesse, kus see olukord ei vasta rahvusvaheliselt kokkulepitud standarditele;
9.
kutsub Maldiivide valitsust üles andma Euroopa Liidu delegatsioonile luba kohtuda aktivistidega, kes avaldasid meelt demokraatia toetuseks;
10.
teeb parlamendi presidendile ülesandeks edastada käesolev resolutsioon Euroopa Komisjonile, nõukogule, ÜRO peasekretärile, Rahvaste Ühendusele, Ameerika Ühendriikide valitsusele, Maailma Turismiorganisatsioonile ja kõikidele turismiga seotud organitele, IATA ja ATOL litsentsiga reisibüroodele ja lennukompaniidele, India valitsusele ja SAARCi riikide valitsustele.
