EP: Nord Streami puhul on vaja sõltumatut keskkonnahindamist
Petitsioonid
2008-07-08 - 15:24
Möödunud aastal esitati Euroopa Parlamendile ligi 30 000 allkirjaga petitsioonid, milles avaldati muret Venemaalt Saksamaale suunduva Nord Streami gaasijuhtme pärast.
Parlament uuris teemat ja ütleb vastu võetud raportis, et projekti keskkonnamõju tuleks põhjalikult uurida.
Saadikud paluvad nõukogul, komisjonil ja liikmesriikidel tagada, et Nord Streami torujuhtme ehitamisel järgitakse täielikult keskkonnamõju hindamist käsitlevaid ELi õigusakte ja kõiki rahvusvahelisi konventsioone.
Marcin LIBICKI (UEN, PL) raportis märgitakse, et Nord Streami projekt on Euroopa-tähtsusega projekt, mis aitaks täita Euroopa Liidu energiavajadust tulevikus.
Parlamendiliikmed paluvad nõukogul, komisjonil ja liikmesriikidel tagada, et Nord Streami torujuhtme ehitamisel järgitakse täielikult keskkonnamõju hindamist käsitlevaid ELi õigusakte ja kõiki rahvusvahelisi konventsioone.
Raporti poolt hääletas 542, vastu 60 ja erapooletuks jäi 38 saadikut.
Läänemerre uputatud relvad võivad ohustada keskkonda ning inimtervist
Parlamendiliikmed hoiatavad, et kavandatav gaasijuhe oleks maailma pikim (1198 km) ning samas ka kõige madalamas vees paiknev kahetoruline merealune gaasijuhe, mis muudab selle eriti kergesti kahjustatavaks.
Ka leitakse raportis, et Läänemeres 2400 km2 suurusel alal toimuvad tööd, milleks vajatakse hulgaliselt laevu ja muud varustust, võivad ohustada tõsiselt paljusid selle piirkonna elupaiku ja bioloogilist mitmekesisust, samuti laevaliikluse ohutust ja sujuvust.
Parlamendiliikmed märgivad raportis, et oluliseks keskkonnaohuks on pärast Teist maailmasõda Läänemerre uputatud ligikaudu 80 000 tonni sõjamoona, milles leidub selliseid mürgiseid aineid nagu sinepigaas, väävelipriit, lämmastikipriit, lewisiit, Clark I, Clark II ja adamsiit, mis võivad ohustada nii Läänemere merekeskkonda kui ka inimeste elu ja tervist.
Kõigele lisaks on sõjamoonakonteinerid kriitilises seisundis, olles arvestuste kohaselt 80% ulatuses korrodeerunud, ning nende täpset asukohta pole alati võimalik kindlaks määrata, öeldakse raportis.
Lisaks märgitakse, et tööde teostamine võib Läänemeres valitsevate eritingimuste tõttu kaasa tuua vetikate äkilise vohamise, mis kujutab erilist ohtu Soomele, Rootsile, Saksamaale ja Balti riikidele.
Sõltumatu keskkonnamõju hindamine
Parlament leiab, et vaja on sõltumatu organi poolt läbi viidavat keskkonnahindamist, kusjuures see organ tuleb ametisse nimetada arvestades kõikide rannikuriikide arvamust.
Nord Stream AG poolt tellitud hindamine on veel pooleli ning hindamise tulemused esitatakse heaks kiitmiseks Venemaale, Soomele, Rootsile, Taanile ja Saksamaale, kui "päritolupooltele" Espoo keskkonnamõju hindamise konventsiooni mõttes.
Saadikud nõuavad, et uuringute tulemused ja kõik projekti teostamiskoha ökoloogilist olukorda puudutavad uuringuandmed tehtaks kättesaadavaks mitte ainult nimetatud riikidele, vaid ka HELCOMile ja kõigile huvitatud pooltele.
Samuti peaks uuringute tulemused olema kättesaadavad kõikide rannikuriikide asjaomaste ametiasutuste ja elanikkonnaga korraldatavaks põhjalikuks konsultatsiooniks.
Saadikud on seisukohal, et projekt tuleks teostada koostöös kõigi Läänemere-äärsete riikidega kooskõlas Espoo konventsiooni, Helsingi konventsiooni ja muude asjakohaste õigusaktidega.
Samuti rõhutavad nad, et oluline on Venemaal lõpule viia Espoo konventsiooni ratifitseerimine.
Lisaks palutakse ka komisjonil viia läbi usaldusväärne ja sõltumatu keskkonnauurimus Läänemerd reostavate põllumajanduslike ja tööstuslike heidete kohta ning hinnata olukorda vastavalt võimalikele keskkonnaohtudele, mis tulenevad Läänemerd praegu läbivatest torujuhtmetest.
Alternatiivide analüüs
Parlamendiliikmed rõhutavad, et Espoo konventsiooni kohaselt peab igale sellisele projektile eelnema alternatiivide analüüs ning käesoleval juhul tähendaks see gaasijuhtme maismaatrasside analüüsi.
Lisaks märgitakse, et Nord Stream peab keskkonnamõju hindamises esitama kavandatava trassi alternatiivide hindamise.
Euroopa Liit peaks etendama suuremat rolli
Saadikud avaldavad kahetsust ELi marginaalse rolli üle selles projektis ning nad leiavad, et ELi suurem kaasatus võiks vähendada ebakindlust, mida mitmed liikmesriigid projekti suhtes tunnevad.
Saadikud väljendavad samuti oma vastuseisu sellele, et investeeringuid jätkataks kavandatud ulatuses, ilma et kõigepealt oleks saadud positiivne keskkonnamõju hindamine.
Saadikud hääletasid tekstist välja lõigu, mis nõudis nõusoleku saamist kõikidelt rannikuriikidelt.
Saadikud soovitavad luua ühise järelevalve süsteemi gaasijuhtme üle, milles osaleksid kõik Läänemere piirkonna riigid.
Samuti teevad nad ettepaneku, et kohustus maksta tekitatud keskkonnakahju eest hüvitust lasuks ainult Nord Streamil.
Nord Stream ja geopoliitika
Parlamendiliikmed märgivad, et "puuduvad institutsioonilised struktuurid, mis oleksid võimelised selle projektiga seotud geopoliitilise julgeoleku ja keskkonnaküsimusi kohaselt lahendama" ning nad leiavad, et komisjon peaks looma praeguste ja tulevaste projektidega tegelemiseks asjakohase ametikoha, mis tegutseks liidu välis- ja julgeolekupoliitika kõrge esindaja ja komisjoni asepresidendi alluvuses.
Saadikud "on seisukohal, et Venemaa jaoks on väga oluline näidata üles head tahet Euroopa energiapoliitika alase koostöö suhtes" ning nad rõhutavad "energiaharta lepingu ja selle transiidiprotokolli Venemaa poolse ratifitseerimise olulisust, sest nende ratifitseerimine vähendab konfliktivõimalusi selliste projektide nagu Nord Stream puhul".
Lisaks palutakse komisjonil hinnata oma pädevuse piires Nord Streami gaasijuhtme võimalikust lõpuleviimisest tulenevat turukonkurentsi olukorda, ning võtta vajaduse korral meetmeid, et takistada Gazpromi haaramast ELi gaasiturul valitsevat rolli, ilma et ELi ettevõtetele oleks tagatud samasugused õigused siseneda Venemaa energiaturule.
Eesti saadikute kõnevoorud
Tööstuskomisjoni nimel arvamuse esitanud Andres TARAND i (PSE, EE) sõnavõtt:
"Ainsad mõjusad argumendid, mis on jäänud Läänemere gaasijuhtme ehitamisel lahtiseks, on keskkonnakaitse argumendid.
Šveitsi kompanii Nord Stream ei suutnud lubatud tähtajaks esitada keskkonnamõjude hindamise ettekannet, nii et Euroopa Parlament läheb hääletama pimesi.
On ka ilmnenud, et Nord Streami tellitud keskkonnamõjude hindamist on uute uurimisülesannetega täiendatud alles siis, kui siin parlamendis on osutatud olulistele puudujääkidele uurimiste planeerimises.
Kõige olulisem puudujääk selles vallas oli lahingumoonaga koos uputatud kümned sõjalaevad Soome lahte 1941. a. augusti merelahingus, millise tõsiasja tunnistamine leidis aset alles Vene duumasaadiku Andrei Klimovi poolt 10 päeva tagasi.
Eelmisel aastal aga raporteeriti, et trass on täiesti puhas.
Erilist tähelepanu tuleb pöörata põhjasetete läbisegamisel neist setetest eralduvale fosforile, mis keskkonnahinnangu koostaja meelest ei mõjuta eutrofeerumist, teise teadlasrühma järgi aga mõjutab.
Samuti on karta dioksiini ning raskete metallide vabanemist.
Viimaste puhul on tegemist inimeste mürgitamisega söögiks kasutatavate kalade kaudu.
Nagu me teame on nii nimetatud ainete kui ka radioaktiivsuse tase Läänemeres kõige kõrgemad nagunii."
Tunne KELAM (EPP-ED, EE) väitis, et kõnealune probleem on saanud Euroopa Parlamendile põhimõtteliseks testiks.
"Küsimus on valikus - kas meie kui parlamendisaadikud esindame esmalt kodanike huve või anname järele suurte kompaniide survele, mis on muutunud lausa piinlikuks," leidis Kelam.
Kelami sõnul on kahetsusväärne, et projekt on ülepolitiseeritud, mis on Nord Streami sünni otsene tagajärg.
Kahepoolse kokkuleppe korras sündinud projekt, mis lepiti kokku teisi osapooli ignoreerides, on Kelami arvates hoiatav näide, kuidas Euroopas ei tohiks asju ajada.
Antud seisukorras on tema hinnangul ainsaks väljapääsuks Euroopa Liidu koordineeritud lähenemine sellele probleemile.
"Meie ühisteks eeltingimusteks gaasijuhtme ehitamise alustamisele peab olema tõeliselt sõltumatu keskkonnamõjude uurimise läbiviimine Euroopa Komisjoni järelvalve all, võimalike kahjude hüvitamise mehhanismis kokkuleppele jõudmine, Espoo konventsiooni ratifitseerimine Venemaa poolt ning kõigi asjassepuutuvate osapoolte kaasamine edasiste otsuste tegemisse," ütles Kelam.
Läänemeri on Kelami sõnul Euroopa ühismeri ning pole mõeldav, et nii suure kahepoolselt otsustatud projekti ehitamine toimuks rannikuriikide nõusolekuta.
Kelam leidis ka, et tänane arutelu kinnitas europarlamendi liikmete suure enamuse solidaarsust Läänemere ümbruse liikmesriikidega.
Marcin LIBICKI (UEN, PL)
Dokument: A6-0225/2008
Menetlus: Omaalgatuslik raport
Aruelu: 08.07.2008
Hääletus: 08.07.2008
20080707IPR33591 Euroopa Parlamendi resolutsiooni leiate alates 09. juulist siit Avalik seminar Nord Streami teemal
ET
1
LINK
/activities/plenary/ta.do?language=ET
-//EP//TEXT IM-PRESS 20080128IPR19788 ET NOT XML V0//ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
