3.7.2006
ETTEPANEK VÕTTA VASTU SOOVITUS NÕUKOGULE
vastavalt kodukorra artikli 114 lõikele 1
Esitaja(d): Sophia in 't Veld
fraktsiooni ALDE nimel
Ameerika Ühendriikidega sõlmitava reisijate isikuandmete kasutamist terrorismi ja rahvusvahelise kuritegevuse, sealhulgas organiseeritud kuritegevuse vältimisel ja tõkestamisel käsitleva lepingu sisu
Euroopa Parlamendi soovitus nõukogule Ameerika Ühendriikidega sõlmitava reisijate isikuandmete kasutamist terrorismi ja rahvusvahelise kuritegevuse, sealhulgas organiseeritud kuritegevuse vältimisel ja tõkestamisel käsitleva lepingu sisu kohta
Euroopa Parlament ,
–
võttes arvesse Euroopa Kohtu 30. mai 2006. aasta otsust liidetud kohtuasjades C-317/04 ja 318/04;
–
võttes arvesse kodukorra artikli 114 lõiget 1,
A.
arvestades, et Euroopa Kohus tühistas (30. mai 2006. aasta otsus liidetud kohtuasjades C-317/04 ja 318/04) otsuse 2004/496/EÜ, millega antakse nõukogu eesistujale õigus kirjutada alla lepingule Ameerika Ühendriikidega lennuettevõtjate poolt reisijate isikuandmete töötlemise ja edastamise kohta, ning komisjoni sama valdkonda käsitleva 14. mai 2004. aasta otsuse lennureisijate isikuandmete piisava kaitse kohta;
B.
arvestades, et Euroopa Kohus ei vastanud Euroopa Parlamendi väljendatud murele seoses lepingu õigusliku ülesehituse ning asjaoluga, et see ei ole kooskõlas inimõiguste ja põhivabaduste kaitse Euroopa konventsiooni (ECHR) artiklis 7 sätestatud andmekaitse põhimõtetega;
1.
esitab nõukogule järgmised soovitused:
A.
arvestades, et:
a)
Euroopa tasandil tuleks alates 1. oktoobrist 2006 vältida õiguslikku lünka reisijate isikuandmete edastamisel ning reisijate õigusi ja vabadusi tuleks seoses USA valitsuse kehtestatavate ühepoolsete kohustustega praegusest enam kaitsta;
b)
EL vajab kiiresti selget õiguslikku raamistikku, mistõttu tuleks kiiremas korras vastu võtta andmekaitse raamotsuse eelnõu;
c)
mis tahes uued kokkulepped antud valdkonnas peaksid lähtuma ELi andmekaitse põhimõtetest;
d)
tuleks vältida kunstlikku vahet sammaste vahel järjekindla sammastevahelise andmekaitse raamistiku loomise abil liidus, kasutades Euroopa Liidu lepingu artiklis 42 sätestatud üleminekuklauslit, et tagada uue lepingu sõlmimine koostöös Euroopa Parlamendiga ja Euroopa Kohtu järelevalve all;
B.
arvestades, et ajaliste piirangute tõttu tuleb:
a)
korraldada läbirääkimised uue lühiajalise rahvusvaheline lepingu üle, mis hõlmaks ajavahemikku 1. oktoobrist 2006 kuni novembrini 2007 (mida esialgselt hõlmas USA-ELi leping, mille Euroopa Kohus tühistas);
b)
kõrvaldada lepingu esimese ELi ja USA vahelise ühise läbivaatamise puudujäägid ning võtta arvesse Euroopa andmekaitseinspektori (*) ja töörühma "Artikkel 29" (*) soovitusi;
c)
vajaduse korral töötada rahvusvahelise tsiviillennundusorganisatsiooni (ICAO) tasandil välja keskmise tähtajaga või pikaajaline ühtsem lähenemisviis reisijate isikuandmete vahetamisele, et tagada nii lennuliikluse ohutus kui ka inimõiguste austamine kogu maailmas;
2.
teeb presidendile ülesandeks edastada käesolev soovitus nõukogule ning teavitamise eesmärgil komisjonile ja Euroopa Ülemkogule.
