17.9.2008
RESOLUTSIOONI ETTEPANEK
suuliselt vastatavate küsimuste B6‑0460/2008 ja B6‑0461/2008 alusel
vastavalt kodukorra artikli 108 lõikele 5
Esitaja(d): Giles Chichester ja Urszula Gacek
fraktsiooni PPE-DE nimel
Energia hinna kontrolli alla võtmine
Euroopa Parlamendi resolutsioon energia hinna kontrolli alla võtmise kohta
Euroopa Parlament ,
–
võttes arvesse oma 29. septembri 2005. aasta resolutsiooni naftast sõltuvuse kohta (P6-TA (2005)361) ja 19. juuni 2008. aasta resolutsiooni kütuse hinna tõusust põhjustatud kriisi kohta kalandussektoris (P6-TA (2008)308);
–
võttes arvesse komisjoni teatist „Silmitsi kõrgemate naftahindadega” (KOM(2008)0384 lõplik);
–
võttes arvesse Euroopa Ülemkogu 19.–20. juuni 2008. aasta kohtumise eesistujariigi järeldusi;
–
võttes arvesse 12.–13. septembril 2008 toimunud majandus- ja rahandusministrite nõukogu mitteametliku kohtumise kokkulepet;
–
võttes arvesse kodukorra artikli 108 lõiget 5,
A.
arvestades, et nafta hind on sel suvel tõusnud kõigi aegade kõrgeimale tasemele, teiste energiatoodete hinnad on samuti tõusnud ja tarbijatele mõeldud kütuse hind on järginud toornafta hinna arengut; arvestades, et nõrk dollar on suurendanud survet nafta hinnale;
B.
arvestades, et prognooside kohaselt jääb nafta hind keskpikas ja pikas perspektiivis kõrgeks ning sellel on negatiivne mõju inflatsioonile ja ELi majanduse kasvule;
C.
arvestades, et kõrgemad hinnad vähendavad ELi kodanike ostujõudu ning avaldavad kõige halvemat mõju väikseima sissetulekuga majapidamistele ja energiamahukatele tööstussektoritele;
D.
arvestades, et energia hinda mõjutab erinevatest teguritest koosnev kogum: struktuursed muutused nafta pakkumises ja nõudluses, uute naftaväljade arvu ja suuruse vähenemine, naftatootmise vähene laiendamine, geopoliitilised tegurid, vähem investeeringuid tehnoloogiaarendusse, suuremad investeerimiskulud ning kvalifitseeritud tööjõu puudus peamistes tootjariikides;
E.
arvestades, et kaubanduslikke naftavarusid käsitlevate andmete suurem läbipaistvus ja usaldusväärsus ning sagedasem avaldamine on oluline naftaturgude tõhusamaks toimimiseks;
F.
arvestades, et praegune finantsturgude ebastabiilsus on sundinud investoreid otsima alternatiivseid investeerimisvõimalusi ja aidanud kaasa hindade lühiajalise volatiilsuse suurenemisele;
G.
arvestades, et ELi majandus sõltub endiselt suurel määral imporditud naftast ja potentsiaalsed uued naftaväljad asuvad peamiselt „ebatavalistes maardlates”, mis suurendab nende arendamiseks vajalikke investeerimiskulusid,
1.
väljendab muret energia hinna tõusu pärast, sest see avaldab Euroopa majandusele ja konkurentsivõimele negatiivset mõju, mis takistab Lissaboni strateegia eesmärkide saavutamist;
2.
rõhutab vajadust võtta meetmeid, mis aitavad ELi majandusel säilitada konkurentsivõimet ja kohaneda kõrge naftahinna tingimustega;
3.
nõuab tugevat poliitilist tahet liikuda vähem süsihappegaasi heiteid tekitava ELi majanduse poole, edendada taastuvaid energiaallikaid, energiatõhusust ja teisi vähem süsihappegaasi heiteid tekitavaid allikaid ning püüelda energiavarustuse mitmekesisuse poole ja vähendada sõltuvust imporditud fossiilkütustest, sest selline muutus on kõige mõistlikum vastus nafta hinna tõusule; rõhutab, et nende strateegiliste meetmetega peab kindlasti kaasnema teadus- ja arendustegevuse piisav rahastamine;
4.
toetab Euroopa Ülemkogu otsust, et tuleks võtta lühiajalisi ja eesmärgistatud meetmeid, leevendamaks nafta hinna mõju kõige vaesematele majapidamistele; on siiski seisukohal, et vältida tuleks meetmeid, mis suurendavad inflatsiooni ja vähendavad motivatsiooni energiat säästa, sest need võivad kahjustada riikide rahanduse jätkusuutlikkust ja osutuda mõttetuks nafta kõrgema hinna tõttu;
5.
märgib murelikult, et tarbijad maksavad jätkuvalt kõrgemat hinda, mis alati ei kajasta hindade allapoole liikumisi;
6.
palub komisjonil suurendada jõupingutusi konkurentsi parandamiseks naftasektoris ning tagada kinnipidamine kehtivatest konkurentsieeskirjadest; on seisukohal, et erilist tähelepanu tuleks pöörata oligopolide ja kartellide uurimisele ja nende vastu võitlemisele rafineerimise ja turustamise valdkonnas;
7.
on seisukohal, et EIP peaks mängima olulisemat rolli energiatõhususe, taastuvate energiaallikate ning teadus- ja arendustegevuse projektide rahastamises, seda eriti VKEde puhul;
8.
palub komisjonil esitada ettepaneku energiamaksu direktiivi läbivaatamise kohta pärast seda, kui komisjon on hoolikalt uurinud mõju, mida maksustamismeetmed võivad avaldada inflatsioonile, nafta tootmisesse ja naftamaardlatesse tehtavatele uutele investeeringutele ning üleminekule vähem süsihappegaasi heiteid tekitavale ELi majandusele;
9.
rõhutab naftaturge ja naftavarusid käsitlevate andmete suurema läbipaistvuse ja usaldusväärsuse olulisust; peab oluliseks parandada arusaamist naftatoodete hinna kujunemisest; nõuab nafta julgeolekuvarusid käsitlevate ühenduse õigusaktide õigeaegset läbivaatamist;
10.
palub ELil edendada tulemuslikku dialoogi nii OPECisse kuuluvate kui ka mitte kuuluvate riikidega, eesmärgiga saavutada nafta hinna suurem stabiilsus, nafta lõpptoodete pakkumise suurem prognoositavus ning nafta eest tasumine eurodes USA dollarite asemel;
11.
kordab ELi ühise energiapoliitika ja varustuskindluse, samuti Euroopa naabruspoliitika tähtsust; on sellega seoses veendunud, et EL peaks olulisemate naftatarnijatega toimuvas energiaalases dialoogis võtma endale juhtrolli; tervitab mõtet korraldada naftat tarbivate ja naftat tootvate riikide tippkohtumine;
12.
ergutab ELi ettevõtteid tegutsema ennetavalt – nimelt täiendavate investeeringute näol – ning võtma endale juhtrolli uute tehnoloogiate alase oskusteabe ja insenerioskuste puhul, et jääda peamiste naftat tootvate riikide tähtsaimaks partneriks;
13.
märgib, et tuleks tõsta peamiste naftaettevõtjate sotsiaalset vastutust, et suunata rohkem erainvesteeringuid – mida rahastatakse naftatööstuse praegusest erakorralisest kasumist – energiasäästu programmidesse, alternatiivsetesse energiatehnoloogiatesse ning sellega seotud teadus- ja arendustegevusse;
14.
kutsub liikmesriike üles kooskõlastama poliitilist sekkumist võitluses nafta hinna tõusu vastu; palub komisjonil viia läbi analüüs liikmesriikide parimate poliitiliste meetmete kohta, mida on võetud nafta kõrge hinna vastu;
15.
palub nõukogul püüda saavutada kokkulepet järgmiste oluliste sammude osas tõeliselt liberaalse energia siseturu suunas;
16.
teeb presidendile ülesandeks edastada käesolev resolutsioon nõukogule, komisjonile ning liikmesriikide valitsustele ja parlamentidele.
