P6_TA(2007)0210
Nigeeria
B6-0201/2007
Euroopa Parlamendi 24. mai 2007. aasta resolutsioon hiljutiste valimiste kohta Nigeerias
Euroopa Parlament,
–
võttes arvesse Nigeeria Liitvabariiki lähetatud Euroopa Liidu valimiste vaatlemise missiooni 23. aprilli 2007. aasta avaldust missiooni esialgsete tulemuste kohta ja järeldusi;
–
võttes arvesse deklaratsiooni rahvusvahelise valimiste vaatlemise põhimõtete kohta ja rahvusvaheliste valimisvaatlejate tegevusjuhendit, mille Ühinenud Rahvaste Organisatsioon kinnitas 27. oktoobril 2005. aastal;
–
võttes arvesse komisjoni 11. aprilli 2000. aasta teatist ELi valimisabi ja -vaatluste kohta ( KOM(2000)0191 ),
–
võttes arvesse kodukorra artikli 103 lõiget 2,
A.
arvestades, et 2007. aasta osariigi ja föderaalvalimised Nigeerias ei vastanud põhilistele rahvusvahelistele ja piirkondlikele demokraatlike valimiste standarditele ning neid ei saa pidada usaldusväärseteks, vabadeks ja ausateks;
B.
arvestades, et nendel valimistel ei teostunud Nigeeria elanike lootused ja ootused, kes osalesid innukalt valimisprotsessis ja hääletasid sageli väga rasketes tingimustes, näidates üles tugevat meelekindlust oma hääle andmisel ning oma demokraatliku õiguse kasutamisel, hoolimata valijates ebakindlust ja hirmu tekitavast õhkkonnast paljudes piirkondades;
C.
arvestades Euroopa Liidu valimiste vaatlemise missiooni järeldust, et valimisi rikuti tõsiselt järgmistel põhjustel: kehv korraldus, puudulik läbipaistvus, menetluseeskirjade laialt levinud eiramised, olulised tõendid pettuse kohta, eriti tulemuste kontrollimise ajal, valijatelt valimisõiguse äravõtmine protsessi erinevatel etappidel ja konkurentide asetamine ebavõrdsetesse tingimustesse;
D.
arvestades, et selle asemel et tagada kodanike põhiõigus vabalt hääletada, osalesid Nigeeria valitsus ja valimisametnikud aktiivselt pettustes ja vägivallas või vähemalt jätsid tähelepanuta inimõiguste rikkumised, mida panid toime valitseva erakonna toetajad ja teised;
E.
arvestades, et osariigi valimiste päeval avati valimisjaoskonnad väga hilja või ei avatud neid üldse ning neis ei olnud piisavalt materjale ega valimisametnikke, kellest enamikul puudus asjakohane väljaõpe;
F.
arvestades, et sageli ei olnud tagatud hääletuse salajasus, kuna puudusid hääletuskabiinid ja valimisjaoskonnad olid kehvalt kavandatud, menetlusi ei järgitud õigesti, kohati takistati sõltumatut järelevalvet ja esines alaealiste osalemist hääletusel;
G.
arvestades, et ELi vaatlejad teatasid eeskirjade eiramistest häälte lugemise ja kontrollimise käigus, sealhulgas katkestamisjuhtumitest, lugemata jätmisest ja tulemuste erinevusest, ning et valimisjaoskondade tulemusi ei näidatud avalikult mitte ühelgi valimiste korralduse tasandil kogu riigis;
H.
arvestades, et nimetatud probleemid tõid osariigi valimiste päevale, 14. aprillile 2007, eelnenud või järgnenud perioodil kaasa vägivalla, mille tagajärjel hukkus vähemalt 50 inimest ja sama palju oli haavata saanuid, kusjuures pooled surmajuhtumitest leidsid aset Nigeri jõe delta piirkonnas, ning kaose, sealhulgas kurjategijate rühmade toimepandud valimiskastide röövimise juhtumid;
I.
arvestades, et 14. aprilli ja 21. aprilli 2007 valimiste vahel oli võimalik mõned puudused kõrvaldada ning erakonnad ja politsei oleksid saanud võtta konkreetseid meetmeid, et luua rahulik ja stabiilne õhkkond;
J.
arvestades, et föderaalvalimiste päeval olid ELi vaatlejad tunnistajaks sama tüüpi eeskirjade eiramistele nagu 14. aprillil 2007, nagu valimiskastide ummistamine, ametlike tulemustevormide muutmine, tundlike valimismaterjalide varastamine, häälte ostmine ja alaealiste osalemine hääletusel;
K.
arvestades, et mõlemal juhul oli lõpptulemus valitseva Rahvademokraatliku Partei (RDP) mäekõrgune võit, kusjuures mõnel juhul oli 100% kõikidest antud häältest RDP poolt;
L.
arvestades, et erakonnad, kodanikuühiskond ja meedia on väljendanud tõsist muret valimiste läbiviimise pärast;
M.
arvestades, et Nigeeria suurim siseriiklik vaatlejate organisatsioon – ülemineku järelevalve rühm – nõudis presidendivalimiste uuesti korraldamist;
N.
arvestades, et sõltumatu riiklik valimiskomisjon (INEC) ei valmistunud valimisteks hästi ette ega äratanud oma suutlikkuse ja erapooletuse osas valimiste sidusrühmade hulgas usaldust;
O.
arvestades, et valimiste ettevalmistusetappidel ilmnesid puudused seoses järgmiste aspektidega: põhiline õiglus opositsiooni suhtes, läbipaistvus, valijate registreerimine ja õigusriigi põhimõtete austamine ning president Olusegun Obasanjo püüdlused kandidaate kõrvaldada;
P.
arvestades, et Obasanjo presidendiksoleku ajal on täheldatud mõjukaid saavutusi ja võideldud demokraatia eest kogu Aafrikas, kuid nüüd tuleb neid positiivseid samme kindlustada ning kohustuda vabadeks ja ausateks valimisteks vastavalt rahvusvahelistele standarditele;
Q.
arvestades, et naised on jätkuvalt alaesindatud nii kandidaatidena kui ka valimiste korraldustasandil;
R.
arvestades, et üldised valimised pakkusid riigile võimaluse kogeda üldse kõige esimest võimu üleminekut ühelt tsiviiljuhtimiselt teisele ja kindlustasid seega demokraatiat;
S.
arvestades, et kuna Nigeeria 36 osariigis, millest igaühel on oma kuberner ja seadusandlik kogu, elab kokku 140 miljonit inimest, kes kuuluvad umbes 250 etnilisse rühma, ning kokku oli 64 miljonit registreeritud valijat, siis oli tegemist suurimate Aafrikas läbiviidud valimistega;
T.
arvestades, et valimiste läbipaistvus ja usaldusväärsus mõjutavad tugevalt Nigeeria rahvusvahelist seisundit ning kahepoolsete suhete ja majanduskoostöö kvaliteeti;
U.
arvestades, et edukad ja usaldusväärsed valimised eeldavad ka viivitamatut ja ennetavat siseriiklikku, piirkondlikku ning laiemat rahvusvahelist osalust, et vältida valimistega seotud vägivalda ja manipuleerimist;
V.
arvestades, et hoolimata ELi valimiste vaatlemise missiooni professionaalsest tööst valijate usalduse üldisel suurendamisel eeskirjade eiramiste paljastamise, pettuste ärahoidmise ja valimisprotsessi parandamiseks soovituste andmise teel, sai ELi usaldusväärsus kahjustada, kuna puudub sidus valimistejärgne poliitika juhuks, kui tuleb tegeleda ebaõnnestunud valimistega;
W.
arvestades, et Nigeeria stabiilsus on tasakaalus,
1.
nõuab asjaomastelt ametiasutustelt ja sidusrühmadelt kiireid heastamismeetmeid, et taastada Nigeerias usaldusväärsete ja läbipaistvate valimiste korraldamise tingimused;
2.
nõuab tungivalt, et Nigeeria ametivõimud uuriksid kiiresti, põhjalikult ja läbipaistvalt valimiste käigus toimunud eeskirjade eiramisi ja rakendaksid viivitamatult meetmeid olukorra parandamiseks ning võtaksid nimetatud eeskirjade eiramiste toimepanijad nende tegude eest vastutusele;
3.
nõuab konkreetseid meetmeid tõeliselt sõltumatu valimiste korralduse loomiseks, mis oleks täielikult suuteline viima läbi vabasid ja ausaid valimisi;
4.
kinnitab, et Nigeeria rahval on õigus uutele usaldusväärsetele valimistele, mis tuleb läbi viia tõeliselt sõltumatu ja tõhusa sõltumatu riikliku valimiskomisjoni juhtimisel; rõhutab asjaolu, et praegu ei ole sõltumatu riiklik valimiskomisjon suuteline vastama tema ees seisvatele korralduslikele ja logistilistele väljakutsetele;
5.
avaldab kahetsust, et 2006. aasta valimisseaduses puuduvad endiselt põhjapanevad läbipaistvusnõuded, eriti mis puudutab tulemuste kontrollimist ja avalikustamist, ning nõuab selle muutmist;
6.
märgib, et võiks luua kõikidesse erakondadesse kuuluvatest esindajatekoja ja senati liikmetest koosneva komisjoni, et vaadata valimisprotsess läbi ning esitada ettepanekud uute ja usaldusväärsete valimiste korraldamiseks;
7.
avaldab kahetsust, et hoolimata paranenud õhkkonnast, kus kampaania ajal austati üldjoontes sõna- ja kogunemisvabadust, kus kohtud täidavad üldiselt positiivset ja sõltumatut rolli ning kus inimesed on tõeliselt pühendunud demokraatiale, ei saa valimisi pidada usaldusväärseteks;
8.
avaldab sügavat kahetsust, et hoolimata valitsuse korraldustest kasutada massiliselt politsei-, sõjaväe- ja riikliku julgeoleku teenistusi, tõid valimised kaasa inimeste hukkumise, isegi enne häältelugemise algust ning mõnikord koguni enne hääletamist, kus valimistega seotud vahejuhtumites sai surma vähemalt 200 inimest, sealhulgas nii kandidaate kui ka politseinikke;
9.
kutsub Nigeeria ametivõime, sõltumatut riiklikku valimiskomisjoni ja erakondi uurima kõiki vägivallajuhtumeid ning võtma vägivalla toimepanijad vastutusele;
10.
mõistab hukka valimistega seotud rikkumiste karistamatuse ja ametikandjate puutumatuse õhkkonna ning valimistega seotud vägivalla toimepanemiseks kurjategijate palkamise tava ja nõuab, et nimetatud valdkonnas võetaks konkreetseid meetmeid;
11.
palub Nigeeria valitsusel mitte sekkuda valimisprotsessi õiguslikku vaidlustamisse ning kutsub opositsioonierakondi üles kasutama valimistega seotud kohtumenetlusi, hoiduma vägivalla kasutamisest ning toetama Aafrika Liidu ja Lääne-Aafrika riikide majandusühenduse (ECOWAS) ühist vahendust, et korraldada uued usaldusväärsed valimised, leidmaks dramaatilisele valimisjärgsele olukorrale lahenduse;
12.
tervitab apellatsioonikohtute loodud mehhanisme valimisjärgsete kaebuste õigeaegse lahendamise lihtsustamiseks ja tagamiseks, kuid avaldab kahetsust, et kannatajad opositsioonierakonnad, kes esitasid kaebusi valimiskaebuste kohtule, ootasid kaks nädalat pärast presidendivalimisi ikka veel kuulamiste algust;
13.
nõuab tõhusate ja ulatuslike kodanikuõiguste tagamist ja valimistealast koolitust ning rõhutab vajadust võidelda laialt levinud kirjasoskamatusega, mis takistab Nigeeria elanikel juurdepääsu trükiajakirjandusele ning on ka üks peamisi piiranguid valimistel osalemisel, eriti naiste jaoks;
14.
toetab Euroopa Liidu valimiste vaatlemise missiooni järeldusi;
15.
kutsub komisjoni üles esitama nõukogule ja Euroopa Parlamendile sidusa ning usaldusväärse ettepaneku ELi valimistejärgse poliitika kohta, milles austatakse kõnealuse riigi elanike vaba valikut ja hirme, et praegune n.ö harilikku rada kulgev poliitika kahjustab ELi valimiste vaatlemise missiooni usaldusväärsust ja nurjab selle;
16.
rõhutab, et ELi abi Nigeeriale ei tohiks anda föderaal- või osariigi struktuuridele seni, kui ei ole korraldatud uusi usaldusväärseid valimisi; rõhutab, et sellest abist peab saama kasu Nigeeria rahvas ning seetõttu tuleks seda kasutada hea valitsemistava, demokratiseerimise, valijate harimise ja kogukonnapõhiste põhiliste sotsiaalteenuste heaks, eriti kodanikuühiskonna organisatsioonide kaudu;
17.
kutsub komisjoni ja selle delegatsiooni Nigeerias üles tagama, et valitsus ei sekkuks projektide valimisse ega demokraatia ja inimõiguste Euroopa rahastamisvahendi rahaliste vahendite rakendamisse, sest nimetatud rahastamisvahend on selgesõnaliselt mõeldud toimima ilma abisaajariigi nõusolekuta;
18.
nõuab tungivalt, et föderaalvalitsus võitleks korruptsiooni, vägivalla ja karistamatuse vastu, mis on õõnestanud valitsemist suures osas riigist, eriti osariigi ja kohalikul tasandil, ning hoidnud enamikku Nigeeria kodanikest vaesuses ja jätnud nad ilma põhilistest tervishoiu- ja haridusteenustest, ning austaks inimõigusi;
19.
kutsub Nigeeria ametivõime üles alustama läbirääkimisi kohaliku elanikkonnaga Nigeri delta piirkonna tuleviku üle, eelkõige piirkonna sotsiaal-, majandus- ja keskkonnaarengu üle;
20.
märgib, et aastatuhande arengueesmärkide saavutamine on tähtsaim demokraatia aspekt ning aitab parandada sotsiaalset õiglust ja majandusarengut;
21.
teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele ja parlamentidele, Nigeeria valitsusele, AKV-ELi parlamentaarse ühisassamblee kaaspresidentidele, Aafrika Liidu komisjoni ja täitevnõukogu esimeestele ning Lääne-Aafrika riikide majandusühenduse komisjonile ja ministrite nõukogule.
