Maagaasi ja elektrienergia siseturu laiendamine
2009. aasta valimised
Energeetika
2009-04-22 - 14:18
Parlament kiitis suure häälteenamusega heaks nn kolmanda energiapaketi, mis näeb ette Euroopa maagaasi ja elektrienergia turu edasise liberaliseerimise ja tarbijate õiguste tugevdamise.
Gaasi ja elektri tarnimise ja tootmise eraldamine ülekandest
Kompromissi kohaselt on liikmesriikidel kolm võimalust gaasi ja elektri tarnimise ja tootmise eraldamiseks ülekandest:
täielik omandisuhete eraldamine;
sõltumatu süsteemihalduri mudel (ISO);
sõltumatu ülekandehalduri mudel (ITO).
Täieliku omandisuhete eraldamise puhul peaks integreeritud energiaettevõtted müüma ära oma gaasi ja elektri ülekandevõrgud, mille tulemusel loodaks eraldiseisvad ülekandeoperaatorid, kes tegelevad ülekande kõikide aspektidega.
Kompromissi kohaselt ei tohi tarne- ja tootmisettevõttel sellisel juhul olla enamusosalust ülekandesüsteemi operaatori ettevõttes.
Alternatiivsete ISO ja ITO süsteemide puhul võib energiaettevõtte jääda ülekandevõrkude omanikuks.
Energiaturu liberaliseerimiseks võivad liikmesriigid nõuda, et võrgu käitamise eest vastutaks täiesti eraldiseisev ettevõte - sõltumatu süsteemihaldur (ISO).
Sõltumatu ülekandehalduri mudeli puhul on äriühingul lubatud gaasi tarne- ja ülekandevõrku omada, kuid ettevõtte peab järgima teatud reegleid tagamaks, et need kaks ettevõtte osa tegutsevad teineteisest sõltumatult.
Ülekandehalduri sõltumatus tagatakse mh järelevalveasutuse, nõuetele vastavuse programmi ning järelevalveametniku abil.
Tarbijakaitse
Parlamendiliikmete survel tugevdati eelnõude tarbijakaitset puudutavaid külgi.
Nii on kompromissi kohaselt tarbijatel õigus:
vahetada oma gaasi- ja elektritarnijat kolme nädala jooksul ja teha seda tasuta;
saada ettevõttelt lõpparve hiljemalt kuus nädalat pärast tarnija vahetamist;
saada põhjalikku teavet oma tegeliku gaasi ja elektri tarbimise ja kulude kohta;
hüvitisele kui teenuste kvaliteet ei vasta nõutud tasemele (nt kui arved on ebatäpsed või hilinevad);
sõltumatule ja tõhusale kaebuste käsitlemisele, nt energia ombudsmani või tarbijakaitse asutuse vahendusel;
leida infot oma õiguste kohta arvete pealt ja gaasiettevõtte veebilehelt.
Kompromissteksti kohaselt peab Euroopa Komisjon esitama selge ja täpse "energiatarbija kontrollnimekirja", milles antakse tarbijatele praktilist teavet nende õiguste kohta ja mis edastataks kõigile tarbijatele.
Lisaks tuleb juhul kui arukate energiaarvestite kasutuselevõtmine saab positiivse hinnangu, varustada 2020. aastaks vähemalt 80% tarbijatest arukate arvestisüsteemidega.
Saadikute survel viidi teksti sisse eraldi sätted haavatavate tarbijate kaitsmiseks.
Liikmesriigid peavad energiavaesuse leevendamiseks võtma kohaseid meetmeid, näiteks riiklikud energiakavad ja soodustused sotsiaalkindlustussüsteemis, et tagada vajalik elektritarne kaitsetutele klientidele.
Samuti peavad liikmesriigid tagama, et kõikidele kodutarbijatele ja, kui liikmesriigid seda vajalikuks peavad, väikestele ettevõtetele (st ettevõtted, millel on kuni 50 töötajat ja mille aastakäive või bilansimaht ei ületa 10 miljonit eurot) osutataks universaalteenust, mis tähendab, et neil on õigus saada oma territooriumil kindlaksmääratud mahus elektritarneid mõistliku, hõlpsasti ja selgelt võrreldava, läbipaistva ja mittediskrimineeriva hinnaga.
Muud meetmed
Kolmanda energiapaketi kaks direktiivi ja kolm määrust näevad muu hulgas ette ka järgmised meetmed:
luuakse energeetikasektorit reguleerivate asutuste koostööamet, mis esitab mittesiduvaid juhiseid;
Euroopa Komisjon peab agentuuri juhiste alusel võtma vastu siduvad võrgureeglid eriolukordade jaoks;
luuakse võrgureegleid rakendav Euroopa elektri ja gaasi põhivõrguettevõtjate võrgustik;
sõltumatud ülekandehaldurid peavad iga kahe aasta järel esitama 10-aastase võrgu arengukava;
meetmed erinevate riiklike reguleerivate asutuste koostöö parandamiseks;
meetmed riiklike reguleerivate asutuste sõltumatuse kindlustamiseks.
Kolmandate riikide ettevõtted
Pakett näeb ette sätted, millega saab teatud tingimustel takistada kolmandate riikide ettevõtetel omandada kontrolli põhivõrgu või põhivõrguettevõtja üle.
Sertifitseerimisest võib keelduda nt siis, kui ettevõtte ei täida omandisuhete eraldamise nõudeid või kui sertifitseerimise võimaldamine seab ohtu liikmesriigi ja ühenduse energiavarustuse kindluse.
Erandi tegemise võimalus väikestele või isoleeritud süsteemidele
Gaasivõrgustiku puhul võib väikestele või isoleeritud süsteemidele teha erandi omandisüsteemide eraldamisel.
Erand võidakse teha ka Eestile ning see kehtiks nii kaua, kuni kas Eesti, Läti või Soome pole loonud otseühendust mõne muu liikmesriigi kui Eesti, Läti, Leedu või Soome süsteemiga.
Elektrienergia siseturg
Soovitus teisele lugemisele
Eluned MORGAN (PSE, UK)
Dokument: A6-0216/2009
Menetlus: Kaasotsustamismenetlus (***II)
Arutelu: 21.04.2009
Hääletus: 22.04.2009
Energeetikasektorit reguleerivate asutuste koostööamet
Soovitus teisele lugemisele
Giles Bryan CHICHESTER (EPP-ED, UK)
Dokument: A6-0235/2009
Menetlus: Kaasotsustamismenetlus (***II)
Arutelu: 21.04.2009
Hääletus: 22.04.2009
Võrkudele juurdepääsu tingimused piiriüleses elektrikaubanduses
Soovitus teisele lugemisele
Alejo VIDAL-QUADRAS ROCA (EPP-ED, ES)
Dokument: A6-0213/2009
Menetlus: Kaasotsustamismenetlus (***II)
Arutelu: 21.04.2009
Hääletus: 22.04.2009
Maagaasi siseturg
Soovitus teisele lugemisele
Antonio MUSSA (UEN, IT)
Dokument: A6-0238/2009
Menetlus: Kaasotsustamismenetlus (***II)
Arutelu: 21.04.2009
Hääletus: 22.04.2009
20090421IPR54056 Euroopa Parlamendi resolutsioonid leiate alates 23. aprillist siit Lisateave (inglise keeles)
ET
1
LINK
/activities/plenary/ta.do?language=ET
-//EP//TEXT IM-PRESS 20090415BKG53730 0 NOT XML V0//ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
