Euroopa tasandi erakonnad
Institutsioonid
2006-03-23 - 13:18
Euroopa Parlamendi saadikud tahavad tugevdada Euroopa erakondade rolli ning soovivad sellega seoses koostada Euroopa erakondade statuudi.
Parlamendiliikmed soovivad lisaks muuta erakondade rahastamissüsteemi nii, et see pakuks erakondadele suuremat paindlikkust ning rahalist kindlust pikemaks ajaks.
Jo LEINENi (PSE, DE) raport võeti vastu 498 poolt- ja 95 vastuhäälega, erapooletuid oli 7.
Parlamendiliikmed usuvad, et Euroopa tasandi erakonnad peavad üksnes katusorganisatsioonide rolli täitjatest arenema edasi Euroopa poliitika elavateks, ühiskonna kõikidel tasanditel juurdunud tegutsejateks.
Saadikud arvavad ka, et Euroopa tasandi erakonnad kujutavad endast Euroopa avaliku arvamuse kujundamisel ja väljendamisel olulist osa, ilma milleta Euroopa Liidu edasiarendamine ei õnnestu.
Seetõttu soovivad parlamendiliikmed, et lisaks Euroopa erakondade rahastamise eeskirjadele koostataks ka Euroopa erakondade statuut, mis sätestaks nende õigused ja kohustused, ning annaks neile võimaluse saada ühenduse õigusel põhinev ja liikmesriikides toimiv õiguslik staatus.
Statuut peaks sisaldama Euroopa tasandi erakondade üksikisikute liikmelisust, erakondade juhtimist, kandidaatide esitamist ja valimisi puudutavaid eeskirju, samuti erakondade kongresside ja koosolekute korraldamise üksikasjadega ja toetamisega seonduvat.
Raportis tehakse ettepanekuid erakondade rahastamissüsteemi muutmiseks.
Tagamaks suuremat kindlust rahaliste vahendite plaanimisel, tuleks iga valimisperioodi alguses leppida kokku mitmeaastane rahastamiskava, seda nii igale erakonnale ette nähtud põhisumma osas (15% eelarve üldsummast) kui ka iga erakonda kuuluva Euroopa Parlamendi liikme kohta ette nähtud täiendava summa osas (85% eelarve üldsummast).
Nii oleks tagatud ka paindlik lähenemine uute erakondade asutamisele.
Samuti peaks erakondadel olema võimalik omavahendeid, eelkõige annetusi ja liikmemakse, kasutada sõltumatult ühenduse toetustest.
Lisaks tuleks rahastamiskokkulepet muuta nii, et suuremat osa vahenditest oleks võimalik eelarveridade vahel hõlpsasti ümber paigutada.
Lisaks tuleks luua võimalus käsitleda erakondade poolt esitatavat aasta tööprogrammi nii paindlikult, et erakonnad saaksid oma poliitilise töö käigus reageerida koheselt ka ettenägematutele sündmustele.
Komisjoniliikmed leiavad samuti, et erakondade rahastamist tuleks suurendada.
Praeguse korra kohaselt ei saa Euroopa tasandi erakonnad ühenduselt rahalisi tagatisi kauemaks kui üheks aastaks.
Erakondadele antavad toetused määratakse kindlaks iga aasta jaoks eraldi ning need sõltuvad täielikult tunnustamist taotlevate erakondade ja nendesse kuuluvate Euroopa Parlamendi liikmete arvust.
Euroopa Liidu 2005. aasta eelarve nägi ette erakondade rahastamise vahendid summas 8,4 miljonit eurot, mis jagati kaheksa avaldused esitanud erakonna vahel.
Nüüdseks on Euroopa tasandi erakondi juba 10.
Jo LEINEN (PSE, DE)
Dokument: A6-0042/2006
Menetlus: Omaalgatuslik raport
Arutelu: 22.03.2006
Hääletus: 23.03.2006
20060322IPR06613 Euroopa Parlamendi resolutsiooni leiate siit alates 24. märtsist
ET
1
LINK
/activities/expert/ta.do?language=ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
