8.3.2010 B7-0178/2010 RESOLUTSIOONI ETTEPANEK nõukogu ja komisjoni avalduste alusel
vastavalt kodukorra artikli 110 lõikele 2
Orlando Zapata Tamayo surm Kuubas
Franziska Katharina Brantner
,
Raül Romeva i Rueda
fraktsiooni Verts/ALE nimel
PE439.694v01-00 B7‑0178/2010 Euroopa Parlamendi resolutsioon seoses Orlando Zapata Tamayo surmaga Kuubas
Euroopa Parlament ,
– võttes arvesse kõrge esindaja Catherine Ashtoni pressiesindaja 25. veebruari 2010. aasta avaldust;
– võttes arvesse nõukogu 15. juuni 2009. aasta järeldusi Kuuba kohta;
– võttes arvesse kodukorra artikli 110 lõiget 2,
A. arvestades, et Orlando Zapata Tamayo suri vanglas pärast näljastreiki, ning arvestades, et tema surma oleks saanud vältida;
B. arvestades, et iga riigi kohus ja kohustus on kaitsta oma kodanike ning selle riigi piirides elavate isikute elu, sõltumata sellest, millises olukorras nad on;
C. arvestades, et nõukogu on astunud Kuubaga poliitilisse dialoogi ja on taaskäivitanud arengukoostöö Kuubaga, ning arvestades, et Kuuba on AKV riikide rühma liige;
D. arvestades, et oma välispoliitikas järgib EL üldiselt lähenemisviisi, mis põhineb pigem dialoogil ja toetamisel kui isolatsioonil, ning arvestades, et Kuubas tegutseb mitmeid Euroopa arenguasutusi ja -fonde,
1. avaldab sügavat kahetsust Orlando Zapata Tamayo surma puhul ja väljendab kaastunnet tema lähedastele ja sõpradele;
2. on seisukohal, et mitte üheski maailma riigis ei tohiks olla poliitvange, kutsub üles vabastama kõik poliitvangid ning nõuab, et vange, ükskõik milles neid ka süüdistatakse, tuleb kohelda inimlikult ja hoida sellistes tingimustes, et nende tervis oleks kaitstud;
3. rõhutab veel kord, et sõna- ja teabevabadus on üks põhiõigusi ning et viimase paarikümne aasta jooksul on Internet muutunud üheks tähtsaimaks vahendiks sõna- ja teabevabaduse tagamisel; kutsub komisjoni üles pakkuma rahalist ja tehnilist toetust, et tagada kõigile Kuuba kodanikele juurdepääs Internetile;
4. on seisukohal, et kodaniku- ja poliitiliste õiguste rahvusvahelise pakti ning majanduslike, sotsiaalsete ja kultuuriliste õiguste rahvusvahelise pakti allkirjastamine Kuuba valitsuse poolt Washingtonis 2008. aasta veebruaris annab Kuuba kodanikele põhilised vahendid sotsiaalseks ja poliitiliseks arenguks vastavalt oma nägemusele, ning kutsub Kuuba kodanikke üles neid vahendeid kasutama; mõistab eelnimetatud paktide valguses hukka Kuuba valitsuse suhtumise Orlando Zapata Tamayosse;
5. on seisukohal, et praegune embargo ei aita eelnimetatud arengu saavutamisele kuidagi kaasa, ning nõuab tungivalt, et kõik osapooled hoiduksid selliste embargode sh majandusembargode kehtestamisest;
6. teeb presidendile ülesandeks edastada käesolev resolutsioon nõukogule, komisjonile, liikmesriikidele ning Kuuba valitsusele.
