27.8.2007
RESOLUTSIOONI ETTEPANEK
suuliselt vastatava küsimuse B6‑0136/2007 alusel
vastavalt kodukorra artikli 108 lõikele 5
Esitaja(d): Jan Andersson
tööhõive- ja sotsiaalkomisjoni nimel
Euroopa tööturuasutuste süsteemi (EURES) 2004.–2005. aasta tegevusaruanne: ühtse Euroopa tööturu poole
„EURESi 2004.–2005. aasta tegevusaruanne: ühtse Euroopa tööturu poole” kohta
Euroopa Parlament ,
–
võttes arvesse 23. detsembri 2002. aasta komisjoni otsust nr 2003/8/EÜ, millega rakendatakse nõukogu määrust (EMÜ) nr 1612/68 vabade töökohtade ja töötaotlejate vahenduse osas;
–
võttes arvesse komisjoni 16. märtsi 2007. aasta teatist KOM(2007) 116 (lõplik) EURESi tegevusaruande 2004–2005 kohta: „Ühtse Euroopa tööturu poole: EURESi panus”, mille esitas komisjon kooskõlas määruse (EMÜ) nr 1612/68 artikli 19 lõikega 3;
–
võttes arvesse komisjonile esitatud suuliselt vastatavat küsimust B6‑0136/2007 EURESi panuse kohta ühtsesse Euroopa tööturgu;
–
võttes arvesse kodukorra artikli 108 lõiget 5,
A.
arvestades, et tööjõu geograafiline ja ametialane liikuvus on otsustav vahend uuendatud Lissaboni strateegia edukal elluviimisel ja liikmesriikide tööhõivepoliitikat käsitlevates 12. juuli 2005. aasta suunistes rõhutatakse, et liikuvus on ülimalt oluline tegur, mis annab suuremale hulgale inimestele võimaluse leida paremat tööd, ning kutsutakse üles kõrvaldama „takistused töötajate üleeuroopaliselt liikuvuselt asutamislepingute kohaselt”; arvestades, et liikmesriigid piiravad jätkuvalt mõnede ELi kodanike liikuvust, kuigi töötajate vaba liikumine on üks ELi aluspõhimõtteid;
B.
arvestades, et Euroopa tööturuasutuste süsteemi (EURES) 2007. aasta eelarverea kahe miljoni euro suurune kasv, mis on suunatud EURESi võrgustiku rakendamise ja tegevuse edendamisele, ja 2006. aastal toimunud Euroopa töötajate liikuvuse aasta edukas läbiviimine on põhjustanud EURESi tööalase liikumise portaalis päringute hulga märkimisväärse kasvu,
1.
on seisukohal, et EURESi portaalist peaks saama oluline Euroopa tööturu suhtlusplatvorm – töötajate geograafilise ja ametialase liikuvuse keskne nõuandepunkt – mille eesmärgiks on olemasolevate takistuste kõrvaldamine (eriti tööga seotud sotsiaalkindlustusküsimustes), kõigi töötajate teadmiste avardamine nende isiklike õiguste ja eriti võrdset kohtlemist puudutavate õiguste kohta, EURESi nõustajate võrgu kvaliteedi ja ulatuse edendamine, vabadele töökohtadele juurdepääsu laiendamine hooajatöötajatele või lühendatud tööajaga töötajatele, kes asuvad liikmesriikides, mis pole nende päritoluriigid, ning EURESi portaali sisu laiendamine nii, et see sisaldaks teavet tööpakkumiste kohta, mis vastaks kolmandate riikide kodanike vajadustele, pidades eriti silmas ELi naabruspoliitikaga hõlmatud riike;
2.
on seisukohal, et komisjon peaks jätkuvalt edendama töötajate geograafilist ja ametialast liikuvust 2007. aasta suurenenud eelarverea kaudu, et toetada projekte riikidevahelise töölevõtmise ning „vanade” ja „uute” liikmesriikide vahelise ja „uute” liikmesriikide omavahelise piiriülese partnerluse vallas;
3.
märgib, et Euroopa töötajate liikuvuse aasta põhjustas märkimisväärset nõudluse kasvu EURESi teenuste järele, eelkõige liikuvate ja liikuda soovivate töötajate teabenõuete vallas; tervitab EURESi võrgustikus osalejate – EURESi nõustajate, sotsiaalpartnerite ning piirkondlike ja kohalike sidusrühmade – tehtud tööd; loodab, et tänu EURESi suurenenud nähtavusele Euroopa aasta kontekstis ja üleeuroopaliste töömesside edukale korraldamisele korratakse sarnaseid algatusi 2007. aastal;
4.
teeb presidendile ülesandeks edastada käesolev resolutsioon nõukogule ja komisjonile.
