Miinimumsissetuleku süsteem vaesuse vastu võitlemiseks ELis
Sotsiaalpoliitika
Täiskogu istungid
2010-10-20 - 16:44
Saadikud teevad kolmapäeval heaks kiidetud resolutsioonis ettepaneku võtta kõikides liikmesriikides kasutusele miinimumsissetuleku tagamise kavad, et võidelda vaesuse vastu kogu Euroopa Liidus.
Käesolev aasta on vaesuse ja sotsiaalse tõrjutuse vastu võitlemise Euroopa aasta ning 17. oktoober oli ülemaailmne vaesuse vastu võitlemise päev.
Vaesus puudutab ligikaudu 85 miljonit inimest ehk 17% Euroopa Liidu elanikkonnast.
Laste ja noorte vaesuse ohu määr on veelgi kõrgem, ulatudes 2008. aastal EL-27 riikides 20 %ni, kusjuures kõige kõrgem määr oli 33 %.
Eakad on samuti suuremas vaesuse ohus kui elanikkond üldiselt - 19% elavad vaesuse ohus, rõhutab Ilda Figueiredo (GUE/NGL, Portugal) koostatud resolutsioon, mille poolt hääletas 437 ja vastu 162 saadikut, erapooletuid oli 33.
Miinimumsissetulek
Kogu Euroopa Liidus miinimumsissetuleku tagamise kavade juurutamine oleks kõige tõhusam viis vältida vaesust, tagada piisav elatustase ning edendada sotsiaalset kaasatust, leiavad saadikud.
Sellised kavad peaksid hõlmama erimeetmeid ebapiisava sissetulekuga inimeste toetamiseks majandusliku abi andmise ja teenustele juurdepääsu hõlbustamisega.
Miinimumsissetulek peaks olema 60% asjaomase riigi mediaansissetulekust, öeldakse resolutsioonis.
Komisjoni kutsutakse üles esitama algatuse selles valdkonnas ning sellele peaks järgnema ELi tegevuskava.
Täiskogu ei toetanud siiski alternatiivseid resolutsioone, mille esitasid sotsiaaldemokraadid, rohelised ning GUE/NGL fraktsioon, ning milles sooviti ELi miinimumsissetuleku raamseadust.
Töötavad vaesed
Parlamendiliikmed juhivad samuti tähelepanu kasvavale töötavate vaeste arvule.
Nad rõhutavad, et äraelamist võimaldav palk peaks alati olema kõrgem kui vaesuspiir ning töötajad, kelle elatustase jääb mitmesugustel põhjustel allapoole vaesuspiiri, peaksid saama tingimusteta ja lihtsalt kättesaadavaid lisatoetusi.
Lisaks tuleb töötasu ja miinimumpalga osas rohkem ära teha, sest töötavate inimeste vaesus näitab, et töötingimused on ebaõiglased, öeldakse resolutsioonis.
20101020IPR88468 Vastu võetud tekstid leiate alates 21. oktoobrist siit (klikata 20. oktoobril 2010)
ET
1
LINK
/activities/plenary/ta/calendar.do?language=ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
