Kirjalikult vastatav küsimus E-006027/2011
komisjonile
Kodukorra artikkel 117
Radvilė Morkūnaitė-Mikulėnienė (PPE) , Konrad Szymański (ECR) , Sandra Kalniete (PPE) , Anna Rosbach (ECR) , Tunne Kelam (PPE) , Krišjānis Kariņš (PPE) , Algirdas Saudargas (PPE) ja Vytautas Landsbergis (PPE)
(20. juuni 2011)
Teema: Gaasijuhtme Nord Stream ehitamise keskkonnamõju Läänemerele
Nord Stream AG esindajad teavitasid oma 18. mai 2011. aasta Leedu visiidi ajal üldsust ja riigiasutusi gaasijuhtme projekti ehitusetapi lõpetamisest ning andsid teada, et ehitustööde keskkonnamõju Läänemerele osutus eeldatust väiksemaks.
Nord Stream AG jälgib 16 näitajat vastavalt projekti jaoks taotletud riiklike lubade nõuetele.
Andmed ja tulemused projekti mõju kohta edastatakse iga riigi ametiasutustele ja eraldi pakuvad need igale riigile vaid murdosa teabest kogu Läänemere keskkonna kohta.
Samuti ei ole jälgitavate näitajate loetellu kaasatud keemilisest saastamisest tulenevat genotoksilist toimet kaladele.
Kahjuks näitavad ELi rahastatava BONUS-programmi raames 100 uurimisjaamas üle kogu Läänemere kogutud viimased andmed, et genotoksiline toime kaladele on aastatel 2009-2010 märkimisväärselt suurenenud ja eriti kõrge kahjustatuse tase on registreeritud Soome lahes ja Läänemere lõunaosas.
Mõnes Läänemere osas on genotoksilisuse tase 200% lubatud künnisest kõrgem ja praktiliselt kõigil testitud kaladel on leitud geneetilisi kahjustusi.
Arvestades, et Nord Stream on TEN-E Euroopa prioriteetne projekt, kas komisjon kavatseb nõuda enda käsutusse kõik Nord Stream AG kogutud andmed ja analüüsida projekti keskkonnamõju kõiki aspekte seoses selle ELi-sisese merega?
Kas komisjon teeb tulemused kättesaadavaks HELCOMile ja kõigile rannikuriikidele, nagu nõudis parlament oma 2008. aasta 8. juuli resolutsioonis Läänemerre kavandatud Venemaad ja Saksamaad ühendava gaasijuhtme keskkonnamõju kohta ( A6-0225/2008 )?
Kas komisjon leiab, et ELi rahastatava programmi raames teadlaste poolt aastate jooksul kogu Läänemerel kogutud andmed genotoksilise toime kohta on väärtuslik ja objektiivne teave Läänemere keskkonna praeguse olukorra kohta ja et neid ei tohiks tähelepanuta jätta?
