26.1.2011 B7-0084/2011 RESOLUTSIOONI ETTEPANEK suuliselt vastatavate küsimuste B7‑0667/2010 , B7-0801/2010 , B7-0805/2010 ja B7‑0806/2010 alusel
vastavalt kodukorra artikli 115 lõikele 5
Campania jäätmekriis
Judith Merkies, Victor Bostinaru
fraktsiooni S&D nimel
PE455.913v01-00 B7‑0084/2011 Euroopa Parlamendi resolutsioon Campania jäätmekriisi kohta
Euroopa Parlament ,
– võttes arvesse direktiivi 75/42/EMÜ jäätmete kohta, eriti selle artiklit 4;
– võttes arvesse direktiivi 91/689/EMÜ ohtlike jäätmete kohta, eriti selle artiklit 2;
– võttes arvesse direktiivi 99/31/EÜ prügilate kohta, eriti selle artiklit 11 ja II lisa;
– võttes arvesse jäätmeid käsitlevat raamdirektiivi (2008/98/EÜ) eriti selle artikleid 17 ja 18;
– võttes arvesse oma 19. novembri 2003. aasta resolutsiooni jäätmete raamdirektiivi Vastuvõetud tekstid, P5_TA(2003)0508 .
kohta;
– võttes arvesse oma 16. septembri 1998. aasta resolutsiooni komisjoni teatise kohta Euroopa Parlamendile ja nõukogule jäätmekäitlust käsitlevate direktiivide kohaldamise kohta ELT C 313, 12.10.1998, lk 0053-0099.
;
– võttes arvesse petitsioonikomisjoni 28.–30. aprillini 2010 Itaalias Campanias viibinud teabekogumismissiooni töödokumenti PETI_DT(2010)442870.
;
– võttes arvesse Itaalia Vabariigi seadust 123/2008, mis kuulutati välja 14. juulil 2008;
– võttes arvesse direktiivi 2008/99/EÜ keskkonna kaitsmise kohta kriminaalõiguse kaudu;
– võttes arvesse Euroopa Kohtu 26. aprilli 2007. aasta otsust kohtuasjas C-135/05;
– võttes arvesse Euroopa Kohtu 4. märtsi 2010. aasta otsust kohtuasjas C-297/08;
– võttes arvesse Euroopa Liidu toimimise lepingu artikleid 191 ja 260;
– võttes arvesse direktiivi 2003/35/EÜ, milles sätestatakse üldsuse kaasamine teatavate keskkonnaga seotud kavade ja programmide koostamisse, eriti selle artiklit 2;
– võttes arvesse Århusi konventsiooni;
– võttes arvesse kodukorra artikli 115 lõiget 5 ja artikli 110 lõiget 2,
A. arvestades, et Campania provintsi jäätmekriis on paljude Itaalia piirkondade jäätmekäitluse probleemiderohke ajaloo üks keerukamaid peatükke, kuulutati 1990. aastatel välja jäätmekriis ja määrati ametisse asjaomased erivolituste ja -fondidega valitsuse volinikud;
B. arvestades, et Itaalia 31. detsembri 2009. aasta dekreet-seadusega kuulutati erakorraline olukord lõppenuks ja jäätmemajanduse korraldamise õigus anti üle provintsivalitsustele; arvestades, et Napoli provintsis (kus praegu elab umber 52% kogu Campania elanikkonnast) on äärmiselt raske korraldada ühist ja autonoomset jäätmekogumist;
C. arvestades, et 5. oktoobril 2010 võttis parlamendi petitsioonikomisjon peaaegu ühehäälselt vastu töödokumendi, mis käsitleb petitsioonikomisjoni 28.–30. aprillini 2010 Itaalias Campanias mitmete selle piirkonna jäätmekäitluse probleemiga seotud petitsioonide tulemusel läbi viidud teabekogumismissiooni;
D. arvestades, et pärast 2007. aasta kriisi, vahetult pärast petitsioonikomisjoni missiooni aruande vastuvõtmist puhkes selles piirkonnas uus kriis ja kuulutati uuesti välja erakorraline seisukord; arvestades, et sellest tulenevate erakorraliste meetmete – nagu näiteks uute prügilate avamine – teatavaks tegemisele järgnesid laiaulatuslikud protestid;
E. arvestades, et esialgset lahendust, mis seisnes nn ökopallide ja orgaaniliste jäätmete tootmises, ei viidud läbi õigesti, mistõttu tekkis olukord, et jäätmepalle ei olnud võimalik hävitada; arvestades, et jäätmeid ei filtreeritud ega sorteeritud, eksisteerib praegu üle kuue miljoni ökopalli, mille kvaliteet ei vasta normidele;
F. arvestades, et esimene jäätmepõletusseade Acerras võeti kasutusele 2010. aasta märtsis, kuid selle tööd on häirinud jäätmete sortimiseks ja töötlemiseks vajaliku infrastruktuuri puudumine ning jätkuvalt tekitab muret jäätmete põletamisel tekkiva mürgise tuha säilimise probleem;
G. arvestades, et jäätmete vähendamisel ja kodumajapidamisjäätmete ringlussevõtul on saavutused olnud väga tagasihoidlikud ning majapidamis- ja muid jäätmeid tuuakse prügilatesse endiselt valimatult, mõnel juhul ilmselt läbisegi mitut liiki tööstusjäätmetega;
H. arvestades, et paljud prügilad on kuulutatud strateegilist huvi pakkuvateks aladeks, mistõttu kodanikud ja kohalikud ametivõimud, sealhulgas politsei, ei saa teada, mida prügilatesse tegelikult viiakse; arvestades, et prügilad on erakätes ja neil ei ole nõuetekohast litsentsi või tegevusluba, mis tagaks nende täieliku vastavuse õigusraamistikule;
I. arvestades, et vastavalt Århusi konventsioonile on kodanikel õigus saada teavet oma piirkonna olukorra kohta ja ametivõimudel on kohustus seda teavet jagada ning motiveerida kodanike vastutustundlikku suhtumist ja käitumist; arvestades, et direktiivi 2003/35/EÜ kohaselt peavad liikmesriigid tagama, et üldsusele antakse õigeaegsed ja tõhusad võimalused võtta osa koostatavate kavade ja programmide ettevalmistamisest, muutmisest ja läbivaatamisest;
J. arvestades, et kodanikele, kes protestisid olukorra vastu ja püüdsid välja pakkuda alternatiivseid meetodeid, ei pööratud asjakohast tähelepanu; arvestades, et riigi poliitiliste ametivõimude peamine vastus protestidele oli jäätmehoidlate ja Acerra jäätmepõleti paigutamine tugeva sõjaväelise kontrolli alla; arvestades, et selle vastu korraldatud hiljutistel avalikel meeleavaldustel toimusid arreteerimised, mis näitab selgelt, et kodanike ja ametivõimude suhted on kahjustatud ning et kodanike rahulolematus muutub aja jooksul suuremaks;
K. arvestades, et Euroopa Komisjon otsustas 2007. aastal peatada 2006.–2013. aasta rahastamisperioodist 135 miljoni euro suuruse toetuse väljamaksmise jäätmeprojektide edendamiseks, nagu ka 10,5 miljoni euro väljamaksmise 2000.–2006. aasta rahastamisperioodist, kuni jäätmekriisiga tegelevate erivolinike ametikohad on kaotatud;
L. arvestades, et jäätmete vähendamisel ja kodumajapidamisjäätmete ringlussevõtul on saavutused olnud väga tagasihoidlikud ja olemasolev jäätmemajandus tugineb põhiliselt prügilatele ja jäätmete põletamisele, mis ei ole kooskõlas uue jäätmete raamdirektiivi (2008/98/EÜ) suunistega; arvestades, et piirkonna jäätmekäitluse kohta puudub endiselt ühtne tegevuskava, mis oleks kooskõlas jäätmeid käsitlevate ELi õigusaktidega, eiratakse jäätmekäitluse hierarhiat ning prügilate ja jäätmepõletite ohutut kasutamist ning jäätmeid tuuakse prügilatesse endiselt valimatult, mõnel juhul ilmselt läbisegi erinevate tööstusjäätmetega;
M. arvestades, et kodumajapidamisjäätmete kvaliteeti ja ohtlike jäätmete kaadamist ebaseaduslikesse kaadamiskohtadesse ei ole kindlaks tehtud ja kuna otsuste tegemisel prügilate rajamise kohta sellistesse kohtadesse nagu Chiaiano ei ole piisavalt arvesse võetud geoloogilisi ja hüdroloogilisi tegureid, on tagajärjeks ümbruskonna pinnase ja põhjavee allikate kõrge saasteoht; arvestades, et sellega rikutakse jäätmete raamdirektiivi artikleid 17 ja 18 ning prügilaid käsitlevat direktiivi;
N. arvestades, et Euroopa Kohus tunnistas oma 26. aprilli 2007. aasta kohtuasjas C-135/05 tehtud otsuses, et kuna Itaalia Vabariik ei ole võtnud kõiki vajalikke meetmeid, et tagada jäätmete taaskasutamine ja kõrvaldamine viisil, mis ei sea ohtu inimeste tervist ja mille käigus ei kasutata keskkonda ohustavaid protsesse ja menetlusi, ja keelata jäätmete hülgamine, kaadamine või kontrollimata kõrvaldamine, ei ole ta täitnud ühenduse õiguses sätestatud kohustusi; arvestades, et oma hiljutises, 4. märtsi 2010. aasta kohtuasjas C-135/05 tehtud otsuses tunnistas Euroopa Kohus, et kuna Itaalia Vabariik ei ole Campania maakonnas võtnud kõiki vajalikke meetmeid, ei ole ta täitnud direktiivi 2006/12 artiklitest 1 ja 4 tulenevaid kohustusi;
O. arvestades, et parlament nõudis juba oma 16. septembri 1998. aasta resolutsioonis jäätmekäitlust käsitlevate direktiivide kohaldamise kohta, et süstemaatiliselt algatataks rikkumismenetlusi liikmesriikide vastu, kes ei täida nimetatud direktiivide kõiki sätteid, ja kord kvartalis esitataks nimekiri Euroopa Kohtus liikmesriikide vastu algatatud kohtuasjade kohta, sealhulgas selliste kohtuasjade kohta, milles kohus on oma otsuse juba teinud, samuti nimekiri kohtu määratud trahvide kohta, ning oma 19. novembri 2003. aasta resolutsioonis jäätmete raamdirektiivi järelaruande kohta nõudis põhjalikku ja pidevat järelevalvet ning kehtivate jäätmealaste õigusaktide rakendamise kooskõlastamist,
1. kutsub üles leidma kiiresti jätkusuutlikku lahendust, mis vastab ELi kriteeriumidele, eelkõige jäätmemajanduse hierarhial põhineva jäätmekäitluskava rakendamist vastavalt direktiivile 2008/98/EÜ; palub komisjonil hoida parlamenti asjade käiguga kursis;
2. tuletab meelde, et ELi jäätmealaste õigusaktide järgimine Campanias nõuab väga suurt jõupingutust, et vähendada jäätmete hulka ja kallutada tasakaalu jäätmetekke vältimise ning jäätmete vähendamise, korduskasutamise ja ringlussevõtu suunas, tagades nõuetekohase infrastruktuuri, ning märgib, et selles peamiselt põllumajandusega tegelevas piirkonnas tuleb suuremat tähelepanu pöörata eelkõige orgaaniliste jäätmete taaskasutusele; soovitab kindlaks määrata kuupäeva ning kehtestada süsteemi parimate tavade vahetamiseks;
3. on seisukohal, et Itaalia ametiasutuste poolt võetud erandlikud pikaajalised meetmed, sealhulgas erivolinike ametisse nimetamine ning jäätmehoidlate määramine „strateegilise huvivaldkonnana” sõjaväe kontrolli alla, on olnud kahjulikud ning leiab, et jäätmekäitluse läbipaistmatu korraldamine avalik-õiguslike asutuste poolt on pigem hõlbustanud mitte takistanud organiseeritud kuritegelike rühmituste suuremat osalemist nii piirkonna ametlikus jäätmekäitluses kui ka tööstusjäätmete ebaseaduslikus kõrvaldamises; nõuab seetõttu eri vastutavate asutuste tegevuse palju suuremat läbipaistvust;
4. rõhutab usalduse taastamise tähtsust, pidades struktureeritud raamistikus kodanike ja eri ametiasutuste osalusel ning eri valitsustasandite vahel struktureeritud dialoogi; peab kahetsusväärseks, et ametivõimud süüdistavad uute prügilate avamise vastu rahumeelselt demonstreerivaid kodanikke ning julgeolekuorganite vägivalda kodanike suhtes;
5. kordab veel kord asjaolu, et struktuurifondidest ei eraldata vahendeid, kuni esitatakse jäätmekäitluskava, mis vastab ELi õigusaktidele;
6. tunneb muret 7 miljoni tonni jäätmepallide pärast, mille koostist praegu uuritakse ja mis on kuhjatud kogumisplatsidele, eelkõige Taverna del Rés, ning rõhutab, et nende äraviimine ja kõrvaldamine tuleb seada esmatähtsale kohale pärast nende täpse koostise asjakohast hindamist; nõuab kindlalt, et jäätmepallide kõrvaldamisel tuleb neid vastavalt õiguskorrale jäätmekäitluskava raames nõuetekohaselt käidelda Uusimate jäätmepallide kõrvaldamiseks näib hetkel olevat ainus sobiv lahendus nende põletamine spetsiaalsetes tehastes, kuni praegune jäätmete ladestamise ala on täielikult korrastatud; „mumifitseerunud” jäätmete põletamine ei ole võimalik ja seepärast tuleks neid ladestada ainult ametlikult akrediteeritud prügilates kooskõlas ELi prügiladirektiiviga.
, määrates selgelt kindlaks käitluskohad;
7. märgib, et viivitamata tuleb tähelepanu pöörata avalikule ning ebaseaduslikule sega- ja määratlemata jäätmete ladestamisele Ferandelle lähedal ning nõuab range käitluskontrolli jõustamist; tuletab pädevatele ametiasutustele meelde, et vastavalt saastuse kompleksse vältimise ja kontrolli (IPPC) direktiivile, mida praegu läbi vaadatakse, peavad nad kehtestama range kontrolli eri liiki tööstusjäätmete käitlemise üle, olenemata nende päritolust; märgib ka, et rajada tuleb spetsiaalsed jäätmehoidlad, mis vastavad ELi direktiivides sätestatule, tagades asjakohase infrastruktuuri arendamise tööstus-, ohtlike ja mürgiste jäätmete jaoks; soovib selgitust seoses orgaaniliste jäätmete kavandatud vastuvõtukoha mittekasutamisega ja nõuab selle kasutuselevõttu tingimusel, et see vastab jäätmekäitlusdirektiivis kehtestatud kriteeriumidele;
8. peab kahetsusväärseks varasemat prügilate avamist looduskaitsealadel Vesuvio rahvuspargis, näiteks Terzignos; on otsustavalt vastu kõnealuste prügilate igasugustele laiendamiskavadele ning tunneb heameelt otsuse üle mitte avada teist prügilat Terzignos (Cava Vitiello); teeb komisjonile ettepaneku taotleda Euroopa Kohtult kohtumäärust, kui laiendatakse looduskaitsealadel asuvaid olemasolevaid prügilaid või avatakse uusi Natura 2000 aladel;
9. märgib, et vastavalt komisjoni seisukohale ei ole prügilate rajamine Natura 2000 aladele ELi õigusaktide rikkumine ning lisaks märgib, et rahvusparkides, Natura 2000 aladel ja UNESCO maailmapärandi nimekirja kuuluvatel aladel on ettenähtud või juba kasutusel olevad alad kooskõlas ELi õigusaktidega; seab küsimuse alla, kas see kujutab endast keskkonna- või terviseohte; on seisukohal, et prügilate rajamine loodus- või kultuuripärandi kaitsealadele ei ole kooskõlas keskkonnaalaste õigusaktidega; palub komisjonil muuta ELi jäätmealaseid õigusakte, et kategooriliselt keelata prügilad Natura 2000 aladel;
10. palub komisjonil teha oma pädevuste piires kõik endast oleneva jälgimaks, et Itaalia pädevad ametiasutused tagavad tõhusalt jäätmete nõuetekohase kogumise, sorteerimise ja käitlemise, korraldades näiteks süstemaatilisi kontrolle, ning et piirkondlikud ametiasutused esitavad teostatava kava;
11. rõhutab, et jäätmemajanduse arendamise ja rakendamise eest vastutavad Itaalia ametiasutused; on seisukohal, et erinevate jäätmete tõttu saastunud alade puhastamine Campanias ei peaks toimuma maksumaksja kulul, vaid nende kulul, kes saastuse eest vastutavad, kooskõlas põhimõttega, et saastaja maksab;
12. märgib, et Itaalia ei teatanud direktiivi 2008/99/EÜ (keskkonna kaitsmise kohta kriminaalõiguse kaudu) ülevõtmisest ettenähtud tähtajaks 26. detsembriks 2010, kuid eeldab, et Itaalia järgib direktiivi täiel määral ning kohaldab vastavalt direktiivis loetletud jäätmealastele rikkumistele sanktsioone, sealhulgas juriidiliste isikute suhtes, kui vastavad tingimused on täidetud;
13. palub komisjonil jälgida, et Campania ametiasutused järgivad viivitamata rikkumismenetlusi, vastavalt Euroopa Liidu toimimise lepingu artiklile 260, eesmärgiga määrata kindlaks karistused, millega tagatakse, et Itaalia ametiasutused täidavad Euroopa Kohtu otsust ja hoolitsevad eelkõige selle eest, et olemasolevad prügilad oleksid kooskõlas ELi õigusaktidega;
14. teeb presidendile ülesandeks edastada käesolev resolutsioon nõukogule ja komisjonile ning Itaalia valitsustele ja parlamendi kodadele.
