14.1.2008
RESOLUTSIOONI ETTEPANEK
nõukogu ja komisjoni avalduste alusel
vastavalt kodukorra artikli 103 lõikele 2
Esitaja(d): Feleknas Uca ja Gabriele Zimmer
fraktsiooni GUE/NGL nimel
Olukord Kenyas
Euroopa Parlamendi resolutsioon olukorra kohta Keenias
Euroopa Parlament ,
–
võttes arvesse partnerluslepingut ühelt poolt Aafrika, Kariibi mere ja Vaikse ookeani riikide rühma liikmete ja teiselt poolt Euroopa Ühenduse ja selle liikmesriikide vahel, mis allkirjastati 23. juunil 2000. aastal Cotonous (Cotonou leping) ja mida muudeti Luxembourgis 25. juunil 2005. aastal, eriti artikleid 8 ja 9;
–
võttes arvesse inimõiguste ja rahvaste õiguste Aafrika harta suuniseid demokraatlike valimiste korraldamise kohta;
–
võttes arvesse Aafrika Liidu deklaratsiooni demokraatlike valimiste korraldamise põhimõtete kohta (2002);
–
võttes arvesse deklaratsiooni rahvusvahelise valimiste vaatlemise põhimõtete kohta ja rahvusvaheliste valimisvaatlejate tegevusjuhendit, mille Ühinenud Rahvaste Organisatsioon kinnitas 27. oktoobril 2005. aastal;
–
võttes arvesse Kenyasse lähetatud Euroopa Liidu valimiste vaatlemise missiooni (EUEOM) 1. jaanuari 2008. aasta eelteatist;
–
võttes arvesse Euroopa Liidu eesistujariigi avaldust ELi nimel 8. jaanuari 2008. aasta presidendivalimiste kohta Kenyas;
–
võttes arvesse kodukorra artikli 103 lõiget 2,
A.
arvestades, et AKV-ELi partnerluslepingu artikli 9 kohaselt on „kõikide inimõiguste ja põhivabaduste, sealhulgas põhiliste sotsiaalsete õiguste austamine, õigusriigile rajatud demokraatia ning läbipaistev ja vastutustundlik valitsemine [...] jätkuva arengu lahutamatu osa”;
B.
arvestades, et 2007. aasta üldvalimised Kenyas tõotasid pikka aega kujuneda kõige demokraatlikumateks valimisteks riigi ajaloos ning valimiskampaania ajal austati laialdaselt ühinemis-, sõna- ja kogunemisvabadust; arvestades, et samas üritasid mõningad kampaanias osalejad kasutada ära rahvuslik-poliitilisi lõhesid, mis aitas kaasa pingelise õhkkonna kujunemisele pärast valimisi;
C.
arvestades, et rahvusvahelistele sõltumatute vaatlejate andmetel ei vastanud häältelugemisprotsess põhilistele rahvusvahelistele ja piirkondlikele demokraatlike valimiste nõuetele ning ELi valimiste vaatlemise missioon jõudis järeldusele, et häältelugemisprotsess presidendivalimistel ei olnud piisavalt usaldusväärne, väljendades seetõttu kahtlusi valimistulemuste õigsuse kohta;
D.
arvestades, et EUEOMi vaatlejatele ei antud võrdset juurdepääsu häältelugemisepunktidele ning nad tegid järelduse, et läbipaistvuse ja piisavate turvaprotseduuride puudumine õõnestas tugevalt presidendivalimiste tulemuste usaldusväärsust;
E.
arvestades, et avalikult esitatud kahtlustele valimispettuste kohta järgnesid rahutused ja tapmised rahvuslikul pinnal, mille käigus hukkus üle 500 inimese;
F.
arvestades, et koos valimistele järgnenud vägivallaga teatati arvukatest naiste ja tütarlaste vägistamise juhtumitest;
G.
arvestades, et kuritegude toimepanijate hulgas on arvukalt nn Mungiki rühmituse liikmeid;
H.
arvestades, et rahutuste tulemusena põgenes oma kodudest mitusada tuhat inimest, kes on meeleheitlikus olukorras, kus neil puudub vesi, toit ja kõik esmavajalik;
I.
arvestades, et Kenya valimiskomisjon on valimiste logistilise ja tehnilise korralduse üle vaadanud, parandanud juurdepääsu valijate registreerimise keskustesse ja koolitanud valimisjaoskondade töötajaid;
J.
arvestades samas, et Kenya valimiskomisjon ei ole järginud erapooletuse, läbipaistvuse ja konfidentsiaalsuse põhimõtet, mis on demokraatlike valimiste eeltingimus, ning see avaldus ka puudustes valimiskomisjoni liikmete nimetamise käigus;
K.
arvestades, et Aafrika Liidu ja Ghana president John Kufuor sõitis 8. jaanuaril Kenyasse, et vahendada läbirääkimisi ametisoleva presidendi Mwai Kibaki ja opositsioonijuhi Raila Odinga vahel, eesmärgiga jõuda poliitilise lahenduseni;
L.
arvestades, et ametisolev president Mwai Kibaki nimetas 8. jaanuaril 2008 ametisse 17 nn ühtsuse valitsuse liiget;
M.
arvestades, et nelja Aafrika riigi – Botswana, Mosambiigi, Tansaania ja Sambia endised presidendid sõitsid Kenyasse ning kutsusid keenialasi üles võitlust lõpetama ja ühinema, et riiki koos hoida;
N.
arvestades, et algatatud on läbirääkimiste vahendamise protsess, mida juhib endine ÜRO peasekretär Kofi Annan;
O.
arvestades, et Kenya on Cotonou partnerluslepingu raames võtnud kohustusi seoses hea valitsemistava, inimõiguste ja õigusriigi põhimõtetega;
P.
arvestades, et Kenya viimaste aastate majandusarengu tulemused ei jõudnud riigi kõikide piirkondade ja elanikkonnarühmadeni;
1.
mõistab hukka traagilise inimelude kaotuse ja kriitilise humanitaarolukorra ning kutsub seetõttu asjaomaseid ametivõime ja osalejaid tungivalt üles kasutama kõiki meetmeid, et taastada riigis rahu ning tagada inimõiguste ja õigusriigi põhimõtete austamine;
2.
kutsub Kenya valitsust ja poliitiliste parteide juhte üles kasutama kõiki meetmeid, et tagada vägivalla viivitamatu lõpetamine;
3.
palub Kenya valitsusel algatada sõltumatu ja erapooletu uurimine tapmiste ja muude kuritegude kohta kõikides piirkondades ja asulates, kus valimistejärgse vägivalla käigus inimesi hukkus või sai vigastada;
4.
taunib asjaolu, et vaatamata kahtlustele seoses valimistulemustega käimasolevale vahendusprotsessile, nimetas praegune president Mwai Kibaki oma kabineti ametisse;
5.
kutsub sellega seoses ametisolevat presidenti Mwai Kibakit üles austama oma riigi demokraatlikke kohustusi, mis on sätestatud inimõiguste ja rahvaste õiguste Aafrika harta suunistes vabade ja õiglaste valimiste kohta;
6.
nõuab tungivalt, et mõlemad pooled võtaksid kiiresti läbirääkimiste kaudu heastavaid meetmeid, ja tervitab sellega seoses endise ÜRO peasekretäri Kofi Annani valmisolekut tegutseda vahendajana; rõhutab, et mõlemad pooled peavad kiiresti alustama konstruktiivset dialoogi, milles tuleks täiel määral toetada kõiki jõupingutusi vahendamiseks;
7.
nõuab lisaks tungivalt, et Kenya ametivõimud uuriksid kiiresti, põhjalikult ja läbipaistvalt valimiste käigus toimunud eeskirjade eiramisi, võtaksid viivitamatult meetmeid olukorra parandamiseks ning eeskirjade eiramiste toimepanijad nende tegude eest vastutusele;
8.
nõuab, et enne järgmisi valimisi loodaks tõeliselt erapooletu valimiskomisjon;
9.
avaldab kahetsust, et 2007. aasta üldvalimistega lasti käest võimalus valimis- ja laiemat demokraatlikku protsessi tugevdada ja edasi arendada;
10.
palub erakonnajuhtidel jääda võimalikult vaoshoituks, hoiduda igasugusest tegevusest või kommentaaridest, mis võiksid provotseerida vägivalla jätkumist, ning näidata pühendumist õigusriigi põhimõtetele ja tagada inimõiguste austamine;
11.
tunneb sügavalt muret praeguse majanduskriisi sotsiaalsete tagajärgede ja kahjuliku mõju pärast riigi sotsiaal-majanduslikule arengule;
12.
palub Kenya valitsusel ja komisjonil korraldada kiire humanitaarabi andmine riigi sees ümberasustatud isikutele ja tagada selleks vajalik arv humanitaarabi töötajaid;
13.
nõuab tungivalt, et Kenya valitsus tegeleks korruptsiooni põhjustega, mis on õõnestanud valitsemist suures osas riigist, eriti riigi ja kohalikul tasandil;
14.
palub komisjonil kaaluda, milline oli Kenyas valitseva sotsiaalse ebavõrdsuse roll teel praeguste tragöödiateni, ning nõuab, et komisjon ja ELi liikmesriigid vaatasid läbi arengukostöö Kenyaga, pannes rõhku ebavõrdsuse vähendamisele;
15.
teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele, Kenya valitsusele, AKV-ELi parlamentaarse ühisassamblee kaaspresidentidele ning Aafrika Liidu komisjoni ja täitevnõukogu esimeestele.
