Erasmus Mundus II
Haridus
2008-10-21 - 14:42
Parlamendis täna vastu võetud raportis leiavad saadikud, et liikmesriigid peaksid lihtsustama menetlust, mille alusel kolmandatest riikidest pärit Erasmus Munduse tudengitele antakse viisa.
Parlamendiliikmed usuvad ka, et suuremat tähelepanu tuleks pöörata keeleõppele.
Aastateks 2009-2013 nähakse sellele ülikoolide koostöö ja liikuvuse programmile komisjoni ettepaneku kohaselt ette 950 miljonit eurot.
Raporti poolt hääletas 623, vastu 56 ja erapooletuks jäi 5 saadikut.
Programm Erasmus Mundus on kõrghariduse valdkonna koostöö ja liikuvuse programm, mille eesmärgiks on edendada Euroopa Liitu kui ülemaailmse tähtsusega õppe tippkeskust.
Programmi raames loovad erinevate ELi riikide ülikoolid ühiseid õppeprogramme, et meelitada ligi parimaid tudengeid kolmandatest riikidest.
Samuti on võimalik teha ühisprogramme kolmandate riikide ülikoolidega.
Erasmus Munduse esimene periood osutus edukaks ning 2009. aastal alustatakse teise perioodiga.
Viisa lihtsustatud korras
Marielle DE SARNEZ i (ALDE, FR) raportis rõhutavad saadikud, et oluline on lihtsustada menetlust, mille alusel Euroopa Liidus õppivatele kolmandate riikide üliõpilastele antakse viisasid.
Lisaks tuleks üliõpilasi teavitada nende õppimiskohast piisavalt vara, et nad saaksid õigel ajal viisat taotlema hakata.
Keeleõpe
Parlamendiliikmed märgivad, et ühenduse tegevuse prioriteediks kõrghariduse valdkonnas on vähemalt kahe keele õpetamise ja õppimise ning keelelise mitmekesisuse soodustamine.
Seetõttu peaksid programmis osalevad ülikoolid võimaldama kasutada vähemalt kahte nende liikmesriikide keelt, kus Erasmus Mundus programmiga seotud kõrgharidusasutused paiknevad ning üliõpilastele tuleb pakkuda keelealast ettevalmistust.
Uuendused Erasmus Munduse teises faasis
Programmi teine faas algab 2009. aastal ning uuendusteks on muu hulgas: ühised doktoriõppe õppekavad, rohkem stipendiumeid Euroopa üliõpilastele (ehkki kolmandate riikide üliõpilaste stipendiumid on suuremad) ning kolmandate riikide ülikoolidega tehtava koostöö tihendamine.
Uues programmis keskendutakse kolmele meetmele:
1. meede hõlmab ühiseid magistri- ja doktoriõppe õppekavasid koos vastavate stipendiumidega (ettepaneku kohaselt 450 miljonit eurot).
Meetme eesmärgiks on edendada Euroopa kõrghariduse kvaliteeti ja levitada seda kogu maailmas.
Ühised õppekavad töötab välja vähemalt kolme Euroopa riigi ülikoolidest koosnev konsortsium ning kavad võivad hõlmata erinevate kolmandate riikide kõrgharidusasutusi;
2. meede võimaldab luua partnerlussuhteid kolmandate riikide kõrgharidusasutustega ning hõlmab ka õppestipendiume (ettepaneku kohaselt 460 miljonit eurot).
Nimetatud programmid seovad omavahel vähemalt viit kõrgharidusasutust vähemalt kolmest Euroopa riigist ja mitmest kolmandast riigist;
3. meede hõlmab kommunikatsiooni ja teabevaldkonna erimeetmeid (ettepaneku kohaselt 16,5 miljonit eurot).
Selle meetme eesmärgiks on suurendada Euroopa kõrghariduse nähtavust rahvusvahelisel areenil.
Erasmus Munduse esimesel ajavahemikul 2004–2008 eraldati kolmandate riikide üliõpilastele ja 323 osalenud ülikoolile (neist 265 Euroopa ülikooli) 4424 stipendiumi.
Programmi maht oli 230 miljonit eurot.
Marielle DE SARNEZ (ALDE, FR)
Dokument: A6-0294/2008
Menetlus: Kaasotsustamismenetlus (***I)
Arutelu: 20.10.2008
Hääletus: 21.10.2008
20081020IPR40049 Euroopa Parlamendi resolutsiooni leiate alates 22. oktoobrist siit
ET
1
LINK
/activities/plenary/ta.do?language=ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
