SUULINE KÜSIMUS H-0085/10
Küsimuste tunniks osaistungjärgul - märts 2010
vastavalt kodukorra artiklile 116
esitaja:
Nikolaos Chountis
Euroopa Komisjonile
Teema: Lennuettevõtjate Olympic Air ja Aegean Airlines peatne ühinemine
11. veebruaril 2010 tegid Olympic Air ja Aegean Airlines sarnase avalduse, kus nad kinnitavad, et peavad läbirääkimisi tulevase koostöö asjus, kuigi ajakirjanduses on räägitud kahe ettevõtja peatsest ühinemisest.
Asjade selline käik, mis viiks eramonopoli tekkimise ja 2500 töökoha kaotamiseni, on kutsunud esile tarbijakaitseühenduste terava reaktsiooni.
Võttes arvesse, et nimetatud kaks lennuettevõtjat kontrollivad peaaegu tervet Kreeka siselennundusturgu, et Kreekas on geograafilistest tingimustest tulenevalt teiste liikmesriikidega võrreldes rohkem lennujaamu ja et on oodata siselendude hinnatõusu ning subsideeritud teenuste arvu ja mahu kasvu, siis kas komisjon võib vastata järgmistele küsimustele:
kas tõsiasi, et kaks lennuettevõtjat kontrollivad 97% siselennuliiklusest, on piisav põhjus selleks, et Kreeka konkurentsiamet keelduks ettevõtjate ühinemist heaks kiitmast?
Kas Kreeka riik saab keelduda Olympic’i nime ja logo ühinemise teel loodava ettevõtte kasutusse andmisest ja kehtestada siselendude hinna ülemmäära, arvestades, et uue ettevõtja käes oleks 97% siselennuliiklusest?
