SUULINE KÜSIMUS ARUTELUGA O-0053/09
vastavalt kodukorra artiklile 108
esitaja:
Thierry Cornillet
ALDE fraktsiooni nimel
nõukogule
Teema: Euroopa konsensus humanitaarabi valdkonnas - aasta pärast allkirjastamist
Nõukogu ja nõukogus kokku tulnud liikmesriikide valitsuste esindajad, Euroopa Parlament ja Euroopa Komisjon allkirjastasid 18. detsembril 2007 ühiselt Euroopa konsensuse humanitaarabi valdkonnas.
Kolme institutsiooni läbirääkimiste protsess andis hea võimaluse jõuda poliitilise konsensuseni küsimuses, kuidas reageerida üha keerukamatele kriisiolukordadele ja milline on Euroopa humanitaartegevuse ulatus.
Euroopa Komisjoni tegevuskava, kus on välja toodud konkreetsed meetmed kõnealuse ühisdokumendi rakendamiseks, võeti vastu 29. mail 2008 ja sai nõukogu heakskiidu 22. juulil 2008.
Konsensuse artiklis 101 sätestatakse: „Käesoleva humanitaarabi valdkonna konsensuse rakendamisel saavutatud ELi edu tuleks nõukogus ja Euroopa Parlamendiga korrapäraselt arutada...”.
Humanitaarabipoliitika korrapärase läbivaatamise raames (konsensuse artikkel 28) laiendati toiduabi töörühma volitusi ja lisati neile humanitaarabi.
Uus kord jõustub 1. jaanuaril 2009.Millised on täpsemalt selle uue korra alusel antavad volitused?
Kuidas kavatseb nõukogu konsensust rakendada, eelkõige selles osas, mis puudutab koordineerimist ja sidusust?
Arvestades loodusõnnetuste sagenemist ja kliimamuutust, milline on ELi poliitiline strateegia arengumaades suurõnnetuste ohu vähendamise ja suurõnnetusteks valmisoleku integreerimiseks oma humanitaarabi- ja arengupoliitikasse?
Mida tehakse alafinantseeritud, tähelepanuta jäetud või unustatud humanitaarkriiside osas, kus üldine rahvusvaheline humanitaarabi on ebapiisav?
Milliseid järelmeetmeid kavatseb Euroopa Liit võtta seoses 16. septembril 2008 toimunud rahvusvahelise konverentsiga rahvusvahelise humanitaarõiguse järgimise kohta, et säilitada „humanitaarala”, mis on vajalik kaitsetumatele rahvastikurühmadele juurdepääsu tagamiseks ja humanitaartöötajate turvalisuse kindlustamiseks?
