Sarkozy Euroopa Parlamendis: Meil kõigil lasub kohustus Euroopa kriisist välja tuua
Institutsioonid
2008-07-10 - 14:37
Nicolas Sarkozy esitles parlamendile Prantsuse eesistumise tegevuskava Prantsusmaa president Nicolas Sarkozy ütles parlamendis 1. juulil alanud eesistumise tegevuskava tutvustades, et laienemine on võimalik vaid Lissaboni lepingu ning uue institutsionaalse korraga.
Ta rõhutas, et "meil kõigil lasub kohustus tuua Euroopa kriisist välja".
Selleks tuleb eurooplastele tõestada, et Euroopa töötab kõigi heaks.
Mitmed saadikud toetasid eesistuja prioriteete, ent samas kritiseeriti sotsiaalse mõõtme puudumist ning Sarkozy otsust osaleda olümpiamängude avatseremoonial.
Nõukogu kõnevoor
Nicolas SARKOZY rõhutas, et "meil kõigil lasub kohustus tuua Euroopa kriisist välja".
Ta lisas, et valik on Lissaboni lepingu ning Nice'i lepingu vahel, kuid et ilma Lissaboni lepinguta edasisi laienemisi ei tule.
Sarkozy lisas ka, et kõik riigijuhid peavad endale võtma vastutuse Lissaboni lepingu eest ning et mitmekiiruseline Euroopa on viimane võimalus.
Eesistujariigi prioriteetidest tõi president välja energeetika ning kliimamuutused, rõhutades, et "meie oleme viimane põlvkond, kes saab katastroofi ennetada".
Samuti on oluline sisseränne, kus on vaja ühist poliitikat, ning ka julgeoleku, kaitse ja arengupoliitika osas on vaja rohkem ära teha.
Ühise põllumajanduspoliitika kohta ütles Sarkozy, et praegu ei ole õige aeg vähendada Euroopa põllumajandustoodangut.
Komisjoni kõnevoor
José Manuel BARROSO tervitas eesistujariigi prioriteete ning nentis, et uued väljakutsed, nt fossiilkütuste nappus ning kliimamuutus, vajavad ühiseid lahendusi.
Samuti tuleb tema sõnul reformida majandust ja suurendada konkurentsivõimet.
Barroso nõustus, et vaja on ühist sisserändepoliitikat, sest "kui meil on Schengeni Euroopa, siis on 27 sisserändepoliitikat absurd".
Ta leidis ka, et sisserände puhul tuleb vaadata, millised on Euroopa vajadused, tuleb tagada väärikas integratsioon ning tuleb karistada neid, kes inimesi ekspluateerivad.
Fraktsioonide kõnevoor
Joseph DAUL (EPP-ED, FR) nentis, et vaja on poliitilist tahet, et saada üle Euroopa ees seisvatest raskustest, eelkõige Iirimaa "ei"-st.
Selleks, et tagasi võita kodanike toetus, on vaja tegeleda nende hirmude ja muredega, ütles Daul.
Ta lisas ka, et kui eurooplasi ei suudeta veenda selles, et selliste suurte probleemidega nagu kliima, energia ja sisseränne saab tegeleda vaid Euroopa tasandil, siis oleme suure probleemi ees.
Daul märkis, et Lissaboni lepingu ratifitseerimist tuleb jätkata ning leida patiseisule väljapääs, kuid et samal ajal ei peatu maailm meie ümber.
Seetõttu on vaja poliitilist pühendumust, tegelemaks kliimamuutuste, energia, rände, toidupoliitika ning kaitsepoliitikaga seonduvaga.
Martin SCHULZ (PSE, DE) tõi järgmise kuue kuu kõige olulisemate poliitikatena esile kliimamuutuste paketi ja Lissaboni lepingu ratifitseerimise.
Samuti rõhutas ta, et vaja on sotsiaalset Euroopat ning et arusaam, et sotsiaalküsimustega saab tegeleda vaid riiklikul tasandil, on väär.
Graham R. WATSON (ALDE, UK) märkis, et Iiri "ei" tegi Prantsusmaa eesistumise problemaatiliseks.
Watson tõi kõige pakilisemate teemadena esile energeetika ja kliima, kütuse hinnatõusu ja ühise põllumajanduspoliitika.
Ta lisas, et "tõde on see, et inimesed hoolivad rohkem kütuse- ja leivahinnast kui meie liidu suurtest eesmärkidest".
Watson nõustus sellega, et keskenduda tuleb sisserändele ning ta lisas, et rännet saab talitseda vaid siis, kui me tegeleme nende probleemidega, mis inimesi sunnivad oma kodust lahkuma.
Lõpetuseks kutsus kõneleja Prantsusmaad üles inimõiguseid kaitsma ning ta palus Sarkozyl Pekingisse mitte minna.
Cristiana MUSCARDINI (UEN, IT) leidis, et Euroopa peab värskendama oma hinge ühiste juurte, väärtuste ning püüdlustega.
Ta märkis ka, et Euroopa peab noori inimesi inspireerima ning ta tegi ettepaneku, et eesistujariik peaks tulema välja õiguste ja kohustuste hartaga, millega muu hulgas kaitstaks keskkonda.
Samuti on Muscardini arvates Aafrika suunal vaja uut poliitikat, mis ei põhineks vaid kaubandusel.
Daniel Marc COHN-BENDIT (Verts/ALE, DE) avaldas arvamust, et parlament peaks olema seadusliku sisserände poliitika kujundamisel oluliseks partneriks, mitte vaid kaeblema ebaseadusliku sisserände üle.
Ta kinnitas ka, et sotsiaalpoliitika kuulub Euroopa pädevusse ning et parlament ja nõukogu peaksid tegema sotsiaalse dumpingu vastu võitlemisel koostööd.
Lõpetuseks kutsus ka Cohn-Bendit Sarkozyd üles mitte minema olümpiamängude avatseremooniale.
Francis WURTZ (GUE/NGL, FR) oli rahul, et Sarkozy on mõistnud Euroopa legitiimsuse puudujäägi probleemi ning valmis kodanikke kuulama.
Samas leidis ta, et Sarkozy ignoreerib sotsiaalset mõõdet ning ta tõi esile, et tahes-tahtmata mõjutavad riiklikku sotsiaalpoliitikat Euroopa Kohtu otsused.
Philippe de VILLIERS (IND/DEM, FR) leidis, et eurooplased peavad oma igapäevaelus leppima Brüsseli ja Frankfurti hävitavate poliitikatega ning et demokraatia väheneb ja võim läheb ametnikele, pankuritele ja kohtunikele.
Ta märkis, et Prantsusmaa eesistumise ajal on võimalik anda Euroopale õige suund ning ta palus austada iirlaste arvamust ja kuulutada Lissaboni leping surnuks.
Jean-Marie LE PEN (NI, FR) leidis samuti, et Lissaboni leping on surnud, "hoolimata kõikidest manööverdustest".
Sisserändajad kasutavad tema arvates Euroopat ära, samas kui eurooplased ei saa majanduskasvust kasu.
Ta avaldas arvamust, et Euroopa on valel teel ning et "ei" põhiseaduse lepingule peaks olema piisavaks hoiatuseks.
Aruelu: 10.07.2008
20080709IPR33856 Prantsusmaa eesistumise kava (inglise keeles) Audio, 34:03, ingliskeelne Audio, 16:07, ingliskeelne Audio, 37:47, ingliskeelne
ET
1
PHOTO
20080704PHT33467.jpg
ET
2
LINK
http://www.ue2008.fr/webdav/site/PFUE/shared/ProgrammePFUE/Programme_EN.pdf
ET
3
MULTIMEDIA
20080710MLT33949.asf
ET
4
MULTIMEDIA
20080710MLT33953.asf
ET
5
MULTIMEDIA
20080710MLT33957.asf
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
