1.10.2008
RESOLUTSIOONI ETTEPANEK
komisjoni avalduse alusel
vastavalt kodukorra artikli 103 lõikele 2
Esitaja(d): Ignasi Guardans Cambó, Jorgo Chatzimarkakis, Gianluca Susta ja Daniel Dăianu
fraktsiooni ALDE nimel
WTO Doha arengukava peatumine
Euroopa Parlamendi resolutsioon WTO Doha arengukava peatumise kohta
Euroopa Parlament ,
–
võttes arvesse Maailma Kaubandusorganisatsiooni (WTO) 14. novembri 2001. aasta ministrite Doha deklaratsiooni;
–
võttes arvesse oma varasemaid resolutsioone Doha arengukava kohta;
–
võttes arvesse kodukorra artikli 103 lõiget 2,
A.
arvestades, et WTO ministrite „miniarutelu”, mille eesmärk oli lõpetada Doha voor, seiskus 2008. aasta juuli lõpus;
B.
arvestades, et olulist edu saavutati WTO liikmete veenmisel lepingu sõlmimise küsimuses;
C.
arvestades, et arengumaade olulisi huve tuleks läbirääkimistel hoida tähelepanu keskmes;
D.
arvestades, et suutmatus leppele jõuda võib tõsiselt kahjustada mitmepoolse kaubandussüsteemi usutavust ja see omakorda ka WTOd;
E.
arvestades, et Doha arengukava lõpuleviimine muutub majandus- ja finantsväljavaadete halvenedes üha pakilisemaks,
1.
on tõeliselt pettunud eelmise aasta juulis toimunud WTO ministrite „miniarutelul” tekkinud patiseisus ning tunneb seeüle muret;
2.
kinnitab taas oma täielikku pühendumist mitmepoolsele lähenemisele kaubanduspoliitikas ja WTOle, kes on võimeline tagama tasakaalustatud tulemusi;
3.
on veendunud selles, et praeguses kontekstis, mida iseloomustab majandus- ja finantskriis, võiks Doha vooru edukas lõpuleviimine osutuda stabiliseerivaks teguriks; on arvamusel, et WTO saab tegeleda ülemaailmsete probleemidega, mis seonduvad toiduainetega kindlustatusega, energiaga ja kliimamuutusega alles siis, kui voor on lõppenud;
4.
on täielikult teadlik ühtse paketiga seonduvatest raskustest ning väljendab heameelt juulis toimunud ministrite „miniarutelul” sellega seoses tehtud oluliste edusammude üle;
5.
nõuab kõikide suuremate osalejate (ELi, Ameerika Ühendriikide ja G20) kindlat pühendumust ja jõupingutusi, et säilitada siiani kokkulepitud positiivsed tulemused ja jõuda aasta lõpuks kokkuleppele, mis võimaldaks viia Doha arenguvooru lõpule 2009. aastal;
6.
kutsub Indiat ja Ameerika Ühendriike üles otsima viivitamata poliitilist lahendust spetsiaalse kaitsemehhanismi küsimusele, mis võimaldab ka teiste põllumajandusküsimuste (näiteks tariifikvootide suurendamine, tariifide lihtsustamine ja puuvilla subsideerimine, nagu ka tööstustoodete turulepääsu ja teenustega seonduvad küsimused) arutamist ja lahendamist;
7.
nõuab WTO läbirääkimistes suuremat läbipaistvust ning kordab taas, et aitamaks arengumaid tulemuslikumalt Doha arengukavasse kaasata, on vaja sihipärast tehnilist abi ja suutlikkuse suurendamist;
8.
kutsub komisjoni ja nõukogu üles sõlmima kokkulepet, et tagada Euroopa Parlamendi täielik osalemine ELi rahvusvahelistes läbirääkimistes;
9.
teeb presidendile ülesandeks edastada käesolev resolutsioon komisjonile, nõukogule, liikmesriikide valitsustele ja parlamentidele ning WTO peadirektorile.
