4.7.2011 B7-0398/2011 RESOLUTSIOONI ETTEPANEK komisjoni avalduse alusel
vastavalt kodukorra artikli 110 lõikele 2
Toiduabi jaotamise programm liidus enim puudust kannatavatele isikutele
Csaba Őry
,
Giovanni La Via
,
Georgios Papastamkos
,
Mariya Nedelcheva
fraktsiooni PPE nimel
PE465.726v01-00 B7‑0398/2011 Euroopa Parlamendi resolutsioon toiduabi jaotamise programmi kohta liidus enim puudust kannatavatele isikutele
Euroopa Parlament ,
– võttes arvesse määruse 1234/2007 artiklit 27 ja määrust 983/2008;
– võttes arvesse komisjoni ettepanekut KOM(2010) 486;
– võttes arvesse Euroopa Kohtu otsust kohtuasjas T-576/08;
– võttes arvesse oma resolutsiooni ,,Toiduabi jaotamine enim puudust kannatavatele isikutele (ühise turukorralduse ühtse määruse muutmine)” ( A6-0091/2009 );
– võttes arvesse resolutsiooni ,,Ühise põllumajanduspoliitika eesmärgid 2020. aastaks: toidu, loodusvarade ja territooriumiga seotud tulevikuprobleemide lahendamine”;
– võttes arvesse kodukorra artikli 110 lõiget 2,
A. arvestades, et komisjoni hinnangul ähvardab vaesus ELis 80 miljonit inimest ning et finants- ja majanduskriisi tõttu võib vaesusest mõjutatud inimeste arv tõusta;
B. arvestades, et 13 miljonit vaesusest mõjutatud inimest saab toiduaineid sekkumisvarude toiduprogrammi raames;
C. arvestades, et ELi sekkumisvarud on märkimisväärselt kahanenud;
D. arvestades, et komisjon ostis varude nappuse tõttu toiduaineid, et jagada neid enim puudust kannatavatele isikutele,
1. on seisukohal, et kohtu otsuse tõttu ei saa määruse 983/2008 artiklit 2 kasutada õigusliku alusena toidu jagamiseks puudust kannatavatele isikutele;
2. tervitab komisjoni algatust luua koos ÜRO asutustega ülemaailmne ühisrinne võitluseks toiduainetega kindlustamatuse ja alatoitumuse vastu;
3. on teadlik, et 13 miljonit inimest ELis on sõltuvad toiduabist;
4. toetab programmi jätkamist, et abistada enim puudust kannatavaid isikuid;
5. rõhutab, et õigus toidule on üks inimeste põhiõigusi ja et see saavutatakse siis, kui sobiv, (tervisele) ohutu ja toitev toit on kõigile inimestele igal ajal füüsiliselt ja majanduslikult kättesaadav, nii et nad saavad rahuldada oma toiduvajadusi ning aktiivseks ja tervislikuks eluks vajalikke eelistusi;
6. juhib tähelepanu sellele, et halb toitumus mõjub halvasti tervisele ja tööalasele konkurentsivõimele;
7. kutsub seetõttu komisjoni üles leidma õiguslikku alust olemasolevale toiduprogrammile või uuele programmile, mille eesmärk on aidata abivajajaid;
8. eeldab, et komisjon tagab seoses struktuurifondide kohandamisega individuaalse erialase ja haridusliku kvalifikatsiooni kasvava edendamise, nii et enim puudust kannatavad isikud suudaksid panustada sotsiaalsesse heaolusse oma tööga;
9. kutsub komisjoni üles kaaluma võimalust suurendada toiduainete tarnimist programmi jaoks seeläbi, et annab võimaluse osta turult kõrvaldatud toiduaineid muude vahenditega kui sekkumine, näiteks eksporditoetuste või eraladustamise kaudu;
10. teeb presidendile ülesandeks edastada käesolev resolutsioon komisjonile ja liikmesriikide valitsustele.
