P7_TA(2010)0225
Otsus 2013. aasta järgse jätkusuutliku Euroopa Liidu poliitiliste väljakutsete ja eelarvevahendite erikomisjoni loomise ja koosseisu kohta
B7-0295/2010
Euroopa Parlamendi 16. juuni 2010. aasta otsus 2013. aasta järgse jätkusuutliku Euroopa Liidu poliitiliste väljakutsete ja eelarvevahendite erikomisjoni loomise, selle volituste, koosseisu ja ametiaja kohta
Euroopa Parlament
, –
võttes arvesse esimeeste konverentsi 22. aprilli ning 12. ja 20. mai 2010. aasta otsuseid, milles tehakse ettepanek luua erikomisjon, mis tegeleks pärast 2013. aastat Euroopa Liidu ees seisvate poliitiliste väljakutsete ja kasutada olevate eelarvevahenditega;
–
võttes arvesse Euroopa Liidu toimimise lepingu artikli 312 lõiget 5, milles on sätestatud, et kogu finantsraamistiku vastuvõtmise menetluse jooksul võtavad Euroopa Parlament, nõukogu ja komisjon kõik vajalikud meetmed asjaomase vastuvõtmise hõlbustamiseks;
–
võttes arvesse vajadust koguda ja kooskõlastada erinevate asjaomaste komisjonide seisukohti ning kehtestada eelarvekomisjoni mandaat läbirääkimisteks nõukoguga, mille eesmärk on vastu võtta uut mitmeaastast finantsraamistikku sisaldav määrus ja võimaluse korral ka määratleda institutsioonidevahelise kokkuleppega kindlaks määratavad toetusmeetmed;
–
võttes arvesse Euroopa Parlamendi finants-, majandus- ja sotsiaalkriisi erikomisjoni tehtud tööd ning vajadust selle komisjoni töö jätkamiseks, eriti seoses säästva ja kvalitatiivse majanduskasvu ning pikaajaliste investeeringute toetamisega, et võidelda kriisi pikaajaliste tagajärgedega;
–
võttes arvesse kodukorra artiklit 184,
1.
otsustab luua erikomisjoni järgmiste volitustega:
a)
määrata kindlaks Euroopa Parlamendi poliitilised prioriteedid mitmeaastaseks finantsraamistikuks pärast 2013. aastat nii õigusloome kui ka eelarve seisukohalt;
b)
hinnata rahalisi vahendeid, mis on Euroopa Liidule vajalikud oma eesmärkide saavutamiseks ja poliitika teostamiseks 1. jaanuaril 2014 algaval ajavahemikul;
c)
määrata kindlaks järgmise mitmeaastase finantsraamistiku kestus;
d)
teha kooskõlas nende prioriteetide ja eesmärkidega ettepanek järgmise mitmeaastase finantsraamistiku struktuuri kohta, tuues välja liidu tegevuse põhivaldkonnad;
e)
anda suunised eraldiste soovituslikuks jaotuseks mitmeaastase finantsraamistiku erinevate kulurubriikide vahel kooskõlas poliitiliste prioriteetide ning kavandatava struktuuriga;
f)
määrata kindlaks seos ELi eelarve rahastamissüsteemi reformi ja kulutuste läbivaatamise vahel, et anda eelarvekomisjonile tugev alus läbirääkimisteks uue mitmeaastase finantsraamistiku üle;
2.
otsustab luua erikomisjoni ametiajaga 12 kuuks alates 1. juulist 2010, eesmärgiga esitada Euroopa Parlamendile raport järgmiseks mitmeaastaseks finantsraamistikuks koos arvnäitajatega enne komisjoni ettepanekut, mis on kavandatud juuliks 2011;
3.
meenutab, et vastavalt kodukorra VII lisale tegelevad spetsiifiliste õigusloome- ja eelarvealaste ettepanekutega pädevad komisjonid;
4.
otsustab määrata erikomisjoni suuruseks 50 liiget.
