Suuliselt vastatav küsimus O-000251/2011
komisjonile
Kodukorra artikkel 115
Sonia Alfano
,
Alexander Alvaro
,
Gianni Vattimo
,
Jens Rohde
,
Sophia in 't Veld
, Baroness
Sarah Ludford
,
Louis Michel
,
Andrea Zanoni
,
Ramon Tremosa i Balcells
,
Giommaria Uggias
,
Cecilia Wikström
fraktsiooni ALDE nimel Teema: Itaalia vaikimisseadus
Itaalia parlament tutvub Berlusconi valitsuse ettepanekuga muuta telefonikõnede salajase pealtkuulamise seadust (eeskätt mis puudutab loa andmise kriteeriumeid ja menetlust, selle seaduse alla kuuluvate kuritegude liike, elektroonilist järelevalvet, pealtkuulamise loa kestust, telefonikõnede pealtkuulamise teel saadud teabe kasutamist seoses teiste kuritegudega, blogide parandamiskohustust ning erandeid parlamendiliikmetele, preestritele ja peapiiskoppidele) ja piirata pealtkuulatud telefonikõnede transkriptsioonide avaldamise võimalust, nähes ette karmid karistused meediale, sealhulgas uuele meediale, kes avaldab teavet kohtuliku uurimise kohta enne eelistungi etappi, st perioodil, mis võib Itaalias ulatuda kolmest kuni kuue aastani ja mõnikord ka kümne aastani.
Seoses uue seaduseelnõuga on Itaalias väljendatud tõsist muret: eelnõu koostaja loobus pärast hääletust komisjonis ülesandest, Wikipedia avaldas oma Itaalia lehel tühja lehekülje protestiks seaduseelnõu sätte vastu, mis nõuab blogides info parandamist 48 tunni jooksul pärast taotluse esitamist ja näeb ette trahvi kuni 12 000 eurot (nn „blogitapmise” artikkel) .
1.
Kas komisjon on seisukohal, et Itaalia telefonikõnede salajase pealtkuulamise seaduse kavandatavad muudatused on proportsionaalsed, vastavad Euroopa teabevabaduse ja ajakirjandusvabaduse normidele ning austavad kodanike õigust teada, mis on tagatud Euroopa Liidu põhiõiguste harta artikliga 11, Euroopa inimõiguste konventsiooni artikliga 10 ja asjakohase kohtupraktikaga?
2.
Kas komisjon leiab, et kavandatud muudatused on kooskõlas ELi eesmärgiga võidelda kuritegevuse ja organiseeritud kuritegevusega Euroopas?
3.
Kas komisjon on seisukohal, et kavandatud muudatused – mille väidetav eesmärk on hoida ära kohtuprotsessi saladuse rikkumist ja kaitsta eraelu puutumatust – on proportsionaalsed, arvestades seda, missugust mõju need avaldavad tegelikkuses, piirates oluliselt õiguskaitsetegevust kodanike turvalisuse tagamiseks kuritegevuse ennetamise ja allasurumise teel ning piirates teabevabadust?
4.
Missuguseid samme astub komisjon, kindlustamaks, et teabevabaduse, sõnavabaduse ja ajakirjandusvabaduse järgimine oleks Itaalias ja ELis tagatud ning et võitlus kuritegevuse ja organiseeritud kuritegevuse vastu oleks Itaalias ja ELis tõhus?
Viimastel kuudel on riiklik kohtunike ühendus avaldanud kartust, et see nõrgestab kasutada olevaid vahendeid, millega võidelda kuritegevuse vastu ja kaitsta kodanike julgeolekut.
Itaalia ajalehetoimetajate liit, riiklik ajakirjandusliit ja ajakirjanike ühendus on nimetanud selle vaikimisseaduseks, kritiseerides eeskätt suuri trahve, mida seaduseelnõu ette näeb.
Ka USA ametivõimud, sealhulgas USA asejustiitsminister Lanny Breuer on väljendanud muret kavandatud muudatuste pärast.
