13.6.2007
RESOLUTSIOONI ETTEPANEK
nõukogu ja komisjoni avalduste alusel
vastavalt kodukorra artikli 103 lõikele 2
Esitaja(d): Joseph Daul, João de Deus Pinheiro, José Ignacio Salafranca Sánchez-Neyra, Vito Bonsignore, Charles Tannock, Elmar Brok, Antonio Tajani, Bogdan Klich, Jana Hybášková, Tokia Saïfi, Robert Atkins, Gunnar Hökmark ja Patrick Gaubert
fraktsiooni PPE-DE nimel
Olukord Lähis-Idas
Euroopa Parlamendi resolutsioon olukorra kohta Lähis-Idas
Euroopa Parlament ,
–
võttes arvesse oma varasemaid resolutsioone olukorra kohta Lähis-Idas, eriti 7. septembri 2006. aasta resolutsiooni olukorra kohta Lähis-Idas ja 16. novembri 2006. aasta resolutsiooni olukorra kohta Gaza sektoris;
–
võttes arvesse ÜRO Julgeolekunõukogu resolutsioone nr 242, nr 338, nr 1373 ja nr 1397;
–
võttes arvesse neliku 30. aprilli 2003. aasta „rahuplaani”;
–
võttes arvesse ELi ja Iisraeli ning ELi ja Palestiina vahel sõlmitud naabruslepinguid;
–
võttes arvesse neliku 30. mail 2007. aastal tehtud avaldust;
–
võttes arvesse kodukorra artikli 103 lõiget 2,
A.
arvestades, et hoolimata uuest jõustuvast vaherahust on rühmituste vägivalla laienemine Gazas nõudnud viimasel kuul ja eriti viimastel päevadel üle 40 elu ja seetõttu on Al Fatah otsustanud ajutiselt ja ühepoolselt lahkuda Palestiina rahvusliku ühtsuse valitsusest;
B
arvestades, et Palestiina alade elanikud seisavad silmitsi vaesuse, töötuse, tervishoiule juurdepääsu, hariduse, turvalisuse ja liikumisvabadusega seotud enneolematu kriisiga;
C.
arvestades, et islamistliku rühmituse Fatah ja Liibanoni armee vahelise võitluse tõttu Tripolist põhja poole jäävatel aladel on üle 12 000 põgeniku äsja põgenenud Nahr el Bared’i laagrisse ning seejärel Ein al Hilwehi põgenikelaagrisse, kusjuures enamik neist elab praegu ühes teises Palestiina põgenikelaagris, mis on tuntud Beddawi nime all, samuti on Liibanoni ametivõimud andnud kasutada mitmeid riigiasutusi ning muud põgenikud on võetud vastu kohalike elanike poolt; ning arvestades, et umbes 15 000 põgenikku on ikka veel kaasatud võitlusesse Nahr el Baredi’s;
D.
arvestades, et ÜRO julgeolekunõukogu resolutsiooniga 1757 luuakse erikohus, mis uurib endise peaministri Rafiq Hariri mõrva ja muid Liibanonis toimunud poliitilisi ründeid;
1.
mõistab hukka korduvad kassam-rakettidega sooritatud rünnakud, mis sooritati Gaza sektorist Iisraeli aladele ning kutsub Palestiina rahvusliku ühtsuse valitsust ja kõiki Palestiina juhte üles tegema kõik endast olenev nende rünnakute lõpetamiseks, mille puhul on enamikel juhtudel sihtmärgiks inimesed;
2.
tunneb sügavat muret humanitaar-, majandusliku ja finantsolukorra halvenemise pärast Läänekaldal ja Gazas;
3.
kutsub rahvusliku ühtsuse valitsust üles teatama avalikult vägivallast loobumisest, tunnustama Iisraeli õigust rahule ja turvalisusele ning järgima täielikult rahvusvahelist õigust, mis põhineb neliku põhimõtetel, ning kinnitab oma valmisolekut toetada sellist vastutulelikku valitsust;
4.
tervitab uut pühendumist Araabia rahualgatusele, märkides, et algatus on saanud heakskiidu tegevuskavas, luues samas Iisraeli ja Palestiina esmase regionaalpoliitilise tausta ning täiendades neliku ja osapoolte jõupingutusi, et liikuda läbirääkimiste kaudu saavutatud, igakülgse, seadusliku ja kestva rahu poole;
5.
kordab oma tõekspidamist, et poliitikas pole kohta vägivalda pooldavate rühmituste ja isikute jaoks, ning nõuab tungivalt, et kõik Palestiina relvarühmitused peaksid kinni sõjategevuse peatamisest;
6.
kutsub Iisraeli valitsust üles hoiduma edasistest õhurünnakutest; nõuab Iisraelis kinnipeetavate Palestiina ministrite ja parlamendiliikmete kohest vabastamist;
7.
kutsub Palestiina rahvusliku ühtsuse valitsust üles koostöös president Abbase ja piirkondlike osalejatega tagama, et julgeolek oleks jõustatud ja tagatud ning et tehtaks kõikvõimalikke jõupingutusi, et tagada Iisraeli sõduri Corporal Shaliti ja BBC ajakirjaniku Alan Johnstoni vabastamine;
8.
väljendab muret seoses mõjuga, mida avaldab tavalistele Palestiina inimestele ELi otsus peatada abi andmine Palestiina omavalitsusele seoses omavalitsuse poolt õiguslike tingimuste mittetäitmisega; tervitab ajutise rahvusvahelise mehhanismi laiendamist ning nõuab tungivalt, et nõukogu ja komisjon jälgiksid tähelepanelikult muutuvaid asjaolusid ning toetaksid asjaolusid, mis võimaldaksid omavalitsuse kaudu abi andmise jätkamist;
9.
nõustub palestiinlastele suunatud suurenenud piirkondliku toetuse taustal, et tuleb läbi vaadata, kuhu täiendavad abivahendid tuleks suunata, pidades eriti silmas infrastruktuure ja arenguprogramme, mis saaksid otseselt parandada palestiinlase igapäevaelu ning kutsub nõukogu ja komisjoni üles esitama konkreetsed ettepanekud vastavate rahvusvaheliste toetuste kohta, mis võiksid selles etapis osutuda kasulikuks;
10.
kutsub Iisraeli üles edastama tollitulud Palestiina omavalitsusele, nii et Palestiina omavalitsuse töötajatele võlgu olevad palgad saaksid makstud koos vastavate tagatistega, nagu on ELis vastu võetud, tehes seda näiteks TIMi kaudu;
11.
tervitab neliku vastu võetud otsust kohtuda järgmisel korral üheskoos selles piirkonnas;
12.
tervitab Euroopa Komisjoni kiiret reageerimist, otsustades koheselt eraldada 370 000 eurot humanitaartoetuseks Palestiina põgenikele Liibanonis, et katta nende 30 000 Palestiina põgeniku elulised vajadused, kel on juba äärmiselt rasked elamistingimused ja kes on nüüd kistud konflikti, mis ei ole nendega seotud; nõuab tungivalt, et kõik konflikti pooled järgiksid oma rahvusvahelisest humanitaarõigusest tulenevaid kohustusi, ning eriti lihtsustama abi andmist ja süütute tsiviilisikute evakueerimist;
13.
tervitab ÜRO julgeolekunõukogu resolutsiooni, millega luuakse erikohus, mis uurib endise peaministri Rafiq Hariri mõrva ja muid Liibanonis toimunud poliitilisi ründeid; on seisukohal, et see võib olla oluline sõnum rahvusvaheliselt üldsuselt, mis näitab, et Liibanonis sooritatud poliitilised ründed ja mõrvad ei jää karistuseta; kutsub kõiki riike ja Liibanoni erinevaid parteisid üles aitama kaasa kohtu kiirele loomisele ja tegema sellega piiranguteta koostööd;
14.
teeb presidendile ülesandeks edastada käesolev resolutsioon nõukogule, komisjonile, ÜVJP kõrgele esindajale, liikmesriikide valitsustele, Iisraeli valitsusele, Palestiina omavalitsuse presidendile, Palestiina seadusandlikule nõukogule ning ÜRO peasekretärile.
