P6_TA(2008)0174
2009. aasta poliitiline strateegia
B6-0144 , 0174 ja 0175/2008
Euroopa Parlamendi 24. aprilli 2008. aasta resolutsioon komisjoni 2009. aasta poliitilise strateegia kohta
Euroopa Parlament,
–
võttes arvesse komisjoni teatist 2009. aasta poliitilise strateegia kohta ( KOM(2008)0072 );
–
võttes arvesse komisjoni teatist 2008. aasta õigusloome- ja tööprogrammi kohta ( KOM(2007)0640 );
–
võttes arvesse kodukorra artikli 103 lõiget 4,
A.
arvestades, et Euroopa Parlamendi struktureeritud dialoog komisjoniga on oluline institutsioonidevaheline samm nii 2008. aasta õigusloome- ja tööprogrammi rakendamise kui ka 2009. aasta õigusloome- ja tööprogrammi koostamise ja formuleerimise seisukohast;
B.
arvestades, et seetõttu on ülioluline, et struktureeritud dialoog viidaks läbi piisavalt varakult, et oleks võimalik oma pingutused suunata Euroopa Liidu 2009. aasta peamiste strateegiliste eesmärkide määratlemisele,
Majanduskasv ja tööhõive
1.
rõhutab veel kord Lissaboni strateegia jõulise rakendamise tähtsust, toonitades majanduslike, sotsiaalsete ja keskkonnaalaste edusammude vastastikust sõltuvust dünaamilise ja uuendusliku jätkusuutliku majanduse loomisel;
2.
tervitab ammu hilinenud toetust väikestele ja keskmise suurusega ettevõtetele, mis rajaneb peatsel Euroopa väikeettevõtteid käsitleval õigusaktil; peab väikeettevõtteid käsitlevat õigusakti väikeste ja keskmise suurusega ettevõtete toetamise väga tähtsaks strateegiaks; märgib täiendavalt, et väikeste ja keskmise suurusega ettevõtete kõige kohasemal viisil toetamiseks on vaja õigusakte ja finantsraamistikku; hoiatab siiski nende õigusaktide väärkasutamise eest eesmärgiga sulgeda riikide turud ja seeläbi vähendada Euroopa konkurentsivõimet ja tarbijate valikuvõimalusi; nõuab taas tungivalt, et komisjon esitaks Euroopa osaühingu põhikirja kohta õigusakti ettepaneku;
3.
peab tervitatavaks peamiste kaupade ja teenuste turgude süstemaatilisemat ja integreeritumat kontrolli olemasolevate probleemide väljaselgitamiseks; märgib, et see võib hõlmata konkurentsisektori uuringuid ning ei tohiks kahjustada siseturul tegutsevaid väikeseid ja keskmise suurusega ettevõtteid ega sealseid erinevaid tooteid ja teenuseid; võtab teadmiseks komisjoni kavatsuse kohandada kaupade siseturu valdkonna sektoripõhiseid õigusakte uue õigusraamistikuga, kuid kutsub komisjoni veel kord üles jälgima sektoripõhiste õigusaktide nõuetekohast rakendamist ja jõustamist liikmesriikides ning juhib tähelepanu üldise läbivaatamise vajadusele, koos vajadusega vaadata läbi direktiiv 2001/95/EÜ (üldise tooteohutuse kohta) EÜT L 11, 15.1.2002, lk 4.
; nõuab jätkuva tähelepanu pööramist peamiste turudirektiivide, eriti direktiivi 2006/123/EÜ (teenuste kohta siseturul) ELT L 376, 27.12.2006, lk 36.
ülevõtmisele ning siseturu vahendite edasisele arendamisele;
4.
tervitab ühtse turu 2007. aasta ülevaate järelmeedet – komisjoni ja liikmesriikide jagatud partnerluse algatust siseturgu käsitlevate õigusaktide kohaldamisel ja jõustamisel; märgib ära muudatusettepanekuid mitmetele "uue lähenemisviisi" direktiividele kaupade siseturu ajakohastamiseks; palub komisjonil jätkata tegevust koostöö parandamiseks liikmesriikidega selles valdkonnas; peab siiski kahetsusväärseks siseturgu käsitlevate õigusloome ettepanekute konkreetse ühtlustamise puudumist; rõhutab vastastikuse tunnustamisega kaasneva sihipärase ühtlustamise tähtsust siseturu valdkonnas, et kujundada välja kaupade ja teenuste siseturg;
5.
on seisukohal, et Lissaboni strateegia ambitsioonikate eesmärkide saavutamine nõuab uut lähenemisviisi teaduse arendamiseks ja edendamiseks; palub anda teadusuuringute seitsmendale raamprogrammi rakendamisele esimene hinnang enne keskpika tähtaja vahekokkuvõtte tegemist ning samuti hinnata Euroopa teadusnõukogu senist tegevust;
6.
toonitab finantsturgude stabiilsuse kindlustamise ning tarbijate kartuste hajutamise esmajärgulist tähtsust praeguse finantskriisi taustal; märgib, et praegune kriis näitab, et Euroopa Liidul on vaja arendada üldjärelevalvemeetmeid, et suurendada investorite läbipaistvust, luua paremad hindamisstandardid, parandada järelevalvet usaldatavusnormatiivide täitmise üle ning hinnata reitinguagentuuride rolli; palub komisjonil Lamfalussy protsessi, finantsteenuseid käsitlevate õigusaktide, nende ülevõtmise ja rakendamise edendamiseks teha majandus- ja rahandusministrite nõukogu poolt 2007. aasta detsembris kokkulepitud tegevuskava väljatöötamisel täielikku koostööd Euroopa Parlamendiga; on seisukohal, et väljakuulutatud direktiivi 2006/48/EÜ (krediidiasutuste asutamise ja tegevuse kohta) ELT L 177, 30.6.2006, lk 1.
Direktiivi on viimati muudetud direktiiviga 2008/24/EÜ (ELT L 81, 20.3.2008, lk 38).
ja direktiivi 2006/49/EÜ (investeerimisühingute ja krediidiasutuste kapitali adekvaatsuse kohta) ELT L 177, 30.6.2006, lk 201.
Direktiivi on viimati muudetud direktiiviga 2008/23/EÜ (ELT L 76, 19.3.2008, lk 54).
sihipärane läbivaatamine peaks parandama finantsasutuste usaldatavusnormatiivide raamistikku ja riskijuhtimist, suurendades turuosaliste vahelist usaldust; kinnitab veel kord, kui tähtis on ELi parem, ühine esindatus rahvusvahelistes finantsinstitutsioonides, ning väljendab kahetsust sellekohaste ettepanekute puudumise pärast;
7.
tunneb heameelt ka komisjoni otsusekindluse üle jätkata jaeturul pakutavate finantsteenuste alast tööd, kuna integratsioon on selles valdkonnas endiselt minimaalne ja mõnes valdkonnas tuleb selleks, et tarbijad saaksid käegakatsutavat kasu, parandada konkurentsivõimet; kutsub komisjoni üles jälgima rangelt direktiivi 2008/48/EÜ (mis käsitleb tarbijakrediidilepinguid) rakendamist;
8.
märgib ära komisjoni jõupingutused, et täita Lissaboni strateegias ette nähtud tööhõive määra eesmärgid; ergutab komisjoni jätkama ühise lähenemisviisi väljatöötamist, et leida tasakaal tööhõive paindlikkuse ja kindlustatuse vahel, mis peaks ühelt poolt edendama suuremat paindlikkust tööturul ja teiselt poolt töötajate kindlustatust, millega kaasneb kaitstud paindlikkuse nelja samba tasakaalustatud rakendamine ning mis võib olla vajalik paremate majanduslike mõjude saavutamiseks;
9.
juhib tähelepanu asjaolule, et Euroopa Parlament tutvub põhjalikult Euroopa Ühenduste Kohtu hiljutiste otsustega kohtuasjades C-438/05 "Viking" (Rahvusvaheline transporditööliste föderatsioon ja Soome meremeeste liit), 11. detsembri 2007. aasta otsus.
, C-341/05 Laval, 18. detsembri 2007. aasta otsus.
ja C-346/06 Rüffert, 3. aprilli 2008. aasta otsus.
, alustades aruteluga täiskogu istungil, millele järgneb Euroopa Parlamendi raport kollektiivläbirääkimiste väljakutsete kohta;
10.
väljendab kahetsust, et komisjon on 2009. aasta poliitilises strateegias pidanud väheoluliseks kultuuri- ja haridusküsimusi; palub komisjonil kindlustada Euroopa ühtset hariduspiirkonda, eelkõige ELi haridus- ja koolitussüsteemide kvaliteedi, tulemuslikkuse ja juurdepääsu parandamise teel; rõhutab, et erilist tähelepanu tuleks pöörata elukestvale õppele, arendades üliõpilaste liikuvust, keeleoskust ja täiskasvanuõpet; rõhutab kultuurilise mitmekesisuse tähtsust, eriti digitaalse infosisu valdkonnas;
11.
tunneb heameelt komisjoni kavatsuse üle esitada kõrgkoolide ja ettevõtjate dialoogi käsitlev teatis, aitamaks tagada Euroopa kõrgkoolide suutlikkust võistelda maailma parimate kõrgkoolidega; toetab komisjoni algatust anda välja kultuuri- ja loomemajandust käsitlev roheline raamat ning rõhutab vajadust arendada edasi ELi meetmeid selles valdkonnas, mis aitab oluliselt kaasa töökohtade loomisele ja majanduskasvule; juhib tähelepanu asjaolule, et ELi meetmete eesmärk peaks olema ka kultuurilise identiteedi ja mitmekesisuse tugevdamine;
12.
rõhutab, et rohkem tähelepanu tuleks pöörata reisijate õigustele, eriti nende reisijate kaitsele, kes sõidavad pikki vahemaid bussiga, samuti rongi- ja laevareisijatele; rõhutab liikluskorraldussüsteemide eduka arendamise tähtsust ja nõuab tungivalt, et komisjon jätkaks tööd Ühtse Euroopa taeva lennuliikluse juhtimissüsteemide alaste teadusuuringute programmi (SESAR) ja Euroopa raudteeliikluse juhtimissüsteemi (ERTMS) arendamisel;
Kliimamuutus ja säästev areng Euroopas
13.
toetab tugevalt komisjoni Euroopa energiapoliitika edasiarendamisel, eesmärgiga saavutada energia sõltumatus ning tugevdada solidaarsust liikmesriikide vahel; kohustub tegema tihedat koostööd nõukogu ja komisjoniga, et saavutada nii kiiresti kui võimalik tõhus ja toimiv kokkulepe energia ja kliimamuutuse paketi kohta; kutsub komisjoni üles esitama võimalikult kiiresti tõusvate energiahindade võimalike majanduslike ja sotsiaalsete põhjuste parimat ja objektiivseimat analüüsi, et juhtida õigusloomega seotud otsustamisprotsessi Euroopa Parlamendis ja nõukogus parimal võimalikul viisil; märgib samuti, et Euroopa Liit peab jätkuvalt olema tõestuseks, et majanduskasvu ja arengut on võimalik ühitada vähem süsihappegaasi tootva majandusega; lisaks tuletab meelde vajadust tagada, et keskkonnakaitse ja kliimamuutuse eesmärgid oleksid kaasatud kõikidesse ELi poliitikavaldkondadesse ning rahastamiskavadesse;
14.
on teadlik, et kõnealuse strateegia edukus sõltub Euroopa Liidu võimest veenda oma partnereid maailmas, eriti peamisi osalejaid, sellise strateegia kasutamisele; rõhutab seega, et EL peaks selles valdkonnas rääkima ühel häälel ja näitama üles solidaarsust; võtab teadmiseks kõrge esindaja ja komisjoni hiljutise aruande Euroopa Ülemkogule pealkirjaga "Kliimamuutused ja rahvusvaheline julgeolek" S133/08.
ning rõhutab vajadust ühtse lähenemise järele sellistes küsimustes nagu energia, kliimamuutus ja välissuhted; mõistab hukka Euroopa energiaalase välispoliitika iga-aastase ja pikaajalise strateegia puudumise;
15.
tervitab komisjoni soovi vähendada kaubaveoga seotud heitmeid ning kutsub komisjoni üles esitama õigusakti ettepanekut mere- ja siseveetranspordi lisamiseks heitkogustega kauplemise süsteemi; tervitab sellega seoses ka uue merenduspoliitika väljatöötamist ning kavatsust esitada ettepanek kalandus- ja akvakultuuritoodete ühise turukorralduse reformimiseks, kuid nõuab tungivalt, et komisjonil selgitaks, mismoodi ta kavatseb kalanduspoliitika raames ümber paigutada 6 miljonit eurot; kutsub komisjoni üles lisama säästva Euroopa 2009. aastaks kavandatud põhimeetmetesse uut peatükki, mis käsitleb kalandus- ja akvakultuuritoodete ühise turukorralduse reformi;
16.
on seisukohal, et ühtekuuluvuspoliitika peaks jääma vastavalt asutamislepingule ja solidaarsuspõhimõttele ühenduse pädevusse ning lükkab tagasi kõik katsed seda poliitikat renatsionaliseerida; arvab, et tulevikus tuleb ühtekuuluvuspoliitikale eraldada vajalikud rahalised vahendid, et tulla toime olulist piirkondlikku mõju avaldavate ette aimatavate uute väljakutsetega; märgib, et lisaks majanduslikule ja sotsiaalsele ühtekuuluvusele tuleb tegeleda ka järgmiste väljakutsetega: demograafilisest muutusest tingitud probleemid, segregatsioon, rändevood, üleilmastumisega kohanemine, kliimamuutus, energiaga varustamise tagamine ning maapiirkondade aeglane järelejõudmine;
17.
märgib, et 2009. aastal rakendatakse ühise põllumajanduspoliitika nn tervisekontrolli raames kokkulepitud muudatused õigusaktides, ning eeldab, et Euroopa Parlamendi seisukohta võetakse täiel määral arvesse; tervitab komisjoni märguannet, et 2009. aastal esitatakse mitmed ettepanekud bürokraatia vähendamiseks, ning usub, et see kehtib ka talupidajate kohta, eelkõige nõuetele vastavuse osas; tervitab komisjoni kavatsust edendada kvaliteetset põllumajandustoodangut ning loodab mängida aktiivset rolli konkreetsete ettepanekute koostamises; väljendab kahetsust, et 2009. aasta poliitilises strateegias ei ole arvestatud järjest suurenevaid probleeme seoses toiduainetega kindlustatusega;
Ühise sisserändepoliitika elluviimine
18.
tunneb heameelt komisjoni kohustuse üle kujundada ühine sisserändepoliitika ning rõhutab, et rändepoliitika Euroopa pakt peaks hõlmama nii ebaseadusliku rändega tegelemise ja seadusliku rände juhtimise küsimusi ning ambitsioonikamat integratsioonipoliitikat ELi pädevuses kui ka Euroopa varjupaigapoliitika käivitamist ettepanekute põhjal, mille komisjon esitab enne aasta lõppu; on seisukohal, et esmatähtis on üle vaadata määrus (EÜ) nr 343/2003 (millega kehtestatakse kriteeriumid ja mehhanismid selle liikmesriigi määramiseks, kes vastutab mõnes liikmesriigis kolmanda riigi kodaniku esitatud varjupaigataotluse läbivaatamise eest) EÜT L 50, 25.2.2003, lk 1.
(Dublini II konventsioon);
19.
rõhutab, et piirikaitse on samuti esmatähtis, ning uurib selles kontekstis põhjalikult hiljuti esitatud ettepanekuid ELi broneeringuinfo, Euroopa piiride valvamise süsteemi ning sisenemise ja väljumise süsteemi ning FRONTEXi hindamise kohta, nõudes rangete andmekaitse eeskirjade järgimist;
20.
rõhutab, et Schengeni infosüsteemi (SIS II) ja viisainfosüsteemi (VIS) täieliku rakendamise kiirendamine on ülioluline; rõhutab ka, et oluline on FRONTEXi tugevdamine, mis sõltub personali ja varustuse osas liikmesriikide kohustustest;
Kodanike esikohale seadmine
21.
kordab oma nõuet vaadata uuesti läbi kaheksa sektoripõhist direktiivi, mida sooviti analüüsida tarbijakaitse eeskirjade läbivaatamise raames ning seoses tööga horisontaalsete õigusaktide alal, millega kehtestatakse siseturu põhimõtted siseturu lõpuleviimiseks; rõhutab konkreetsete õigusaktide jätkuvat vajadust CE-vastavusmärgise ja ohutusmärkide valdkonnas; ergutab komisjoni tegelema tarbekaupade ohutuse eeskirjade tagamise ja jõustamisega;
22.
nõuab enam algatusi tsiviilõiguse valdkonnas, et luua tasakaalustav õiguslik raamistik, mis tagab õiguskaitse kindluse ja kättesaadavuse; nõuab ühtse tugiraamistiku kui ühe kõige olulisema õigusloome-eelse meetme arendamisel suuremaid edusamme ning rõhutab vajadust tiheda koostöö järele Euroopa Parlamendi, nõukogu ja komisjoni vahel selles projektis;
23.
usub, et ei ole mõtet keelustada diskrimineerimist ühes valdkonnas, kui teises valdkonnas on see lubatud; ootab komisjoni ettepanekut koostada diskrimineerimise vastu võitlemiseks ulatuslik direktiiv, mille aluseks on EÜ asutamislepingu artikkel 13, nagu on osutatud 2008. aasta tööprogrammis, rõhutades samas, et selles valdkonnas tuleb austada liikmesriikide pädevusi;
24.
ootab komisjoni ettepanekut piiriülese tervishoiu kohta, toonitades samas, et tuleb austada liikmesriikide pädevust selles valdkonnas; ootab vaimse tervise alast kokkulepet ning kordab ka oma pühendumust tervishoiu parandamisele Euroopas, sealhulgas toetust ELi strateegiale, mis käsitleb võitlust vähktõve, südame-veresoonkonna haiguste ja muude levinud tõsiste haigustega ning ka haruldaste haigustega;
25.
mõistab hukka asjaolu, et rahvatervise valdkonnas jääb poliitiline strateegia ebamääraseks; julgustab komisjoni suurendama oma jõupingutusi sotsiaalsete, majanduslike ja keskkonnaalaste teguritega seotud tervisealase ebavõrdsuse vastu võitlemisel, et edendada tervislikke eluviise ja parandada tervisealast teavet ning tugevdada oma kooskõlastust ja kiirreageerimisvõimet ülemaailmsete terviseohtude suhtes; tuletab komisjonile määruse (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH)) ELT L 396, 30.12.2006, lk 1.
osas meelde, et õigusaktide nõuetekohane rakendamine on olulise tähtsusega edutegur; palub komisjoni tagada nõuetekohased ettevalmistavad meetmed oma tulevasteks ülesanneteks REACHi raames;
26.
nõuab, et tõhustataks tööd organiseeritud kuritegevusega võitlemisel, pöörates eriti tähelepanu küberkuritegevusele, ning nõuab, et komisjon suurendaks pingutusi inimkaubanduse vastu võitlemisel; nõuab terrorismivastase võitluse poliitika laiahaardelist määratlemist ning nõuab tungivalt, et komisjon esitaks ettepaneku terrorismiohvrite huvide kaitsmise ja edendamise kohta ning töötaks välja ettepanekud bioloogilise rünnaku eest parema kaitse tagamise kohta;
27.
kutsub komisjoni üles kaaluma, missugust üleminekukorda tuleks kasutada justiits- ja siseasjadega seotud õigusaktide vastuvõtmiseks kuni Lissaboni lepingu jõustumiseni; rõhutab, et 2009. aastal tunnistatakse Lissaboni lepinguga Euroopa Parlamendi uut rolli seoses vabadusel, turvalisusel ja õigusel rajaneva ala poliitikaga ning selle poliitikaga seotud rahvusvaheliste lepingute sõlmimisega; rõhutab, et see tähendab praeguse sammaste struktuuriga seotud mõnede õigusaktide ülevaatamist ning ka Europoli ja Eurojusti staatuse ülevaatamist;
28.
tervitab komisjoni ettepanekut seoses laste õiguste ja nende kaitsega; märgib, et soolise võrdõiguslikkuse süvalaiendamise poliitika osas on strateegia väga üldine; ootab, et komisjon esitaks seega kiiremas korras üksikasjad 2009. aastal käivitatavate algatuste kohta; kutsub komisjoni üles tagama, et Daphne III jõustuks õigel ajal;
Euroopa kui ülemaailmne partner
29.
tunneb heameelt, et poliitilises strateegias peetakse tähtsaks Lissaboni lepingu jõustumise ettevalmistamist; märgib, et ettevalmistusi tuleb teha nii institutsioonisiseselt kui ka komisjoni suhetes Euroopa Parlamendi ja nõukoguga; rõhutab Lissaboni lepingu jõustumise asjakohase ettevalmistamise tähtsust, eelkõige seoses Euroopa Liidu välisteenistuse loomisega koostöös Euroopa Parlamendiga;
30.
rõhutab inimõiguste kaitsmise ja edendamise ning õigusriigi põhimõtete järgimise tähtsust kogu maailmas, eriti nendes arvukates riikides, kus inimõigusi ei austata;
31.
rõhutab Horvaatiaga peetavate liitumisläbirääkimiste võimalikult kiire lõpuleviimise tähtsust, mis on ühtlasi signaaliks laiemale Lääne-Balkani piirkonnale, et selle tulevik on Euroopa Liidus, kui täidetakse vajalikud nõuded;
32.
nõuab tungivalt, et komisjon aitaks täiel määral kaasa ELi julgeolekustrateegia läbivaatamisele;
33.
kutsub komisjoni üles jälgima tähelepanelikult Kosovo tervikliku lahenduse plaanis sätestatud tingimuste täielikku elluviimist ning nõudma järjekindlalt aluse panemist mitmerahvuselisele Kosovole; nõuab tungivalt, et komisjon kehtestaks koos nõukoguga vajaliku kooskõlastamiskorra, nii et ELi erinevad esindajad Kosovos kõneleksid ühel häälel; kutsub komisjoni üles stabiliseerimis- ja assotsieerimisprotsessi kaudu toetama ja kindlustama Lääne-Balkani riikide liikumist ELiga liitumise suunas;
34.
rõhutab vajadust ELi Läänemere piirkonna strateegia järele, et suurendada selle piirkonna riikide koostööd ja integratsiooni ning palub komisjonil esitada plaan Musta mere sünergia rakendamise kohta;
35.
nõuab Euroopa naabruspoliitika tugevdamiseks täiendavaid meetmeid ja selle muutmist asjaomastele riikidele asjakohasemaks; juhib tähelepanu, et Euroopa Liit peab nende riikide suhtes jääma oma kohustuse juurde järgida demokraatlikke väärtusi ja õigusriigi põhimõtteid; kutsub komisjoni üles toetama idapoolsesse naabruspoliitikasse parlamentaarse mõõtme lisamist ELi idapoolse naabruspoliitika parlamentaarse assamblee loomise teel, mis tooks kokku Euroopa Parlamendi ja idapoolsete naaberriikide parlamentide liikmed;
36.
mõistab hukka komisjoni konkreetsete ettepanekute puudumise aastatuhande arengueesmärkide elluviimise uute võimaluste kohta eesmärgiga täita võetud kohustused 2015. aastaks; nõuab tungivalt, et komisjon tagaks Euroopa Liidu antava humanitaarabi, eriti arengumaadele antava toiduabi säilimise ja võimaluse korral ka laiendamise 2009. aastal; usub, et edukas Doha arengukava on jätkuvalt Euroopa Liidu prioriteet kaubanduse valdkonnas, kuid peab kahetsusväärseks, et poliitilises strateegias ei ole veel hakatud mõtlema Maailma Kaubandusorganisatsiooni (WTO) Doha-järgsele arengukavale; usub, et ambitsioonikas jätkusuutliku arengu peatükk peaks olema iga vabakaubanduslepingu oluline osa, sealhulgas Rahvusvahelise Tööorganisatsiooni (ILO) põhikonventsioonide ja tähtsaimate keskkonnanormide ratifitseerimine ja rakendamine;
Rakendamine, haldamine ja parem õiguslik reguleerimine
37.
kinnitab, et parema õigusliku reguleerimise osas peaks ühenduse õiguse sõltumatu mõjuhinnang, korrektne rakendamine, selle järelevalve ja sellekohane aruandlus olema esmatähtis; on siiski seisukohal, et komisjonil on keskne ülesanne aidata liikmesriike selle eesmärgi saavutamisel; õhutab, et Euroopa Parlament peaks olema tihedamalt kaasatud ühenduse õiguse kohaldamise järelevalvesse, ning rõhutab vajadust tihedama institutsioonidevahelise koostöö järele komiteemenetluses;
38.
toetab komisjoni ettepanekuid halduskoormuse vähendamiseks ning tuletab meelde oma otsusekindlust ja toetust eesmärgile vähendada halduskoormust 2012. aastaks 25 % võrra ning nõuab võimalikult kiiresti käegakatsutavaid tulemusi; peab seda peamiseks prioriteediks eriti väikeste ja keskmise suurusega ettevõtete suhtes ning oluliseks panuseks Lissaboni strateegia eesmärkide saavutamisse; tuletab meelde, et seda eesmärki tuleb silmas pidada kõikides õigusaktides; juhib tähelepanu asjaolule, et lihtsustamine, kodifitseerimine ning kehtiva ühenduse õigustiku muutmine ei tohiks siiski kahjustada poliitikaeesmärkide saavutamist;
39.
rõhutab, et poliitilisi prioriteete tuleks toetada uute eelarveprioriteetidega, et Euroopa Liit saaks etendada konkreetset rolli;
40.
eeldab, et komisjon parandab riiklike kinnituste kvaliteeti (vastavalt Euroopa Parlamendi, nõukogu ja komisjoni institutsioonidevahelise kokkuleppe (eelarvedistsipliini ja usaldusväärse finantsjuhtimise kohta) ELT C 139, 14.6.2006, lk 1.
Kokkulepet on muudetud Euroopa Parlamendi ja nõukogu otsusega 2008/29/EÜ (ELT L 6, 10.1.2008, lk 7).
artiklile 44 ja nõukogu 25. juuni 2002. aasta määruse (EÜ, Euratom) nr 1605/2002 (mis käsitleb Euroopa ühenduste üldeelarve suhtes kohaldatavat finantsmäärust) ELT L 248, 16.9.2002, lk 1.
Määrust on viimati muudetud määrusega (EÜ) nr 1525/2007 (ELT L 343, 27.12.2007, lk 9).
artiklile 53b esitasid ELi kokkuvõtte 26 liikmesriiki), et Euroopa Kontrollikoda saaks neid kasutada, ning ootab nende kokkuvõtete kvaliteedi kohta väga kiiresti aruannet, kuid ka ettepanekuid, kuidas nende kvaliteeti parandada; toonitab samuti, kui tähtis on 2006. aasta üldeelarve täitmisele heakskiidu andmise otsuste elluviimine, eriti struktuurifondide tegevuskava ning järelevalve osas ELi rahaliste vahendite kasutamise üle välistegevuses;
Euroopa Liidust teavitamine
41.
kutsub komisjoni üles asetama kodanikke Euroopa projekti keskmesse; nõuab tungivalt, et komisjon suunaks oma pingutused tõhusa kommunikatsioonipoliitika arendamisele, et pakkuda kodanikele võimalusi ELi paremaks mõistmiseks eriti just Euroopa Parlamendi valimiste aastal; rõhutab Lissaboni lepingus ettenähtud kodanike algatusõiguse kiire rakendamise tähtsust; tuletab komisjonile määruse (EÜ) nr 1049/2001 (üldsuse juurdepääsu kohta Euroopa Parlamendi, nõukogu ja komisjoni dokumentidele) EÜT L 145, 31.5.2001, lk 43.
muutmist käsitleva määruse ettepaneku taustal meelde tema kohustust suurendada läbipaistvust ja juurdepääsu dokumentidele;
°
° °
42.
teeb presidendile ülesandeks edastada käesolev resolutsioon nõukogule, komisjonile ja liikmesriikide valitsustele ning parlamentidele.
