14.6.2010 B7-0386/2010 RESOLUTSIOONI ETTEPANEK komisjoni asepresidendi ning liidu välisasjade ja julgeolekupoliitika kõrge esindaja avalduse alusel
vastavalt kodukorra artikli 110 lõikele 2
Humanitaarabi laevastiku vastu suunatud Iisraeli sõjaline operatsioon ning Gaza blokaad
Michał Tomasz Kamiński
,
Charles Tannock
,
Adam Bielan
,
Ryszard Czarnecki
,
Tomasz Piotr Poręba
,
Paweł Robert Kowal
,
Mirosław Piotrowski
fraktsiooni ECR nimel
PE441.968v01-00 B7‑0386/2010 Euroopa Parlamendi resolutsioon humanitaarabi laevastiku vastu suunatud Iisraeli sõjalise operatsiooni ning Gaza blokaadi kohta
Euroopa Parlament ,
– võttes arvesse oma varasemaid resolutsioone Lähis-Ida kohta;
– võttes arvesse nõukogu 8. detsembril 2009. aastal vastu võetud järeldusi Lähis-Ida rahuprotsessi kohta;
– võttes arvesse kodukorra artikli 110 lõiget 2,
A. arvestades, et esmaspäeval, 31. mail 2010 pidas Iisraeli kaitsejõudude merevägi kinni kuuest laevast koosneva laevastiku, mis püüdis murda Gaza mereblokaadi;
B. arvestades, et kinnipidamisele eelnevatel päevadel olid Iisraeli ametnikud püüdnud veenda laevastikku toimetama kogu oma lasti Iisraeli territooriumil asuvasse Ashdodi sadamasse, kus seda oleks kontrollitud, et last ei sisalda relvi ega muid materjale, mis on keelatud vastavalt blokaadi tingimustele, samas kui kogu tõeline humanitaarabi oleks humanitaarabi töötajate jälgimisel veetud maad mööda otse Gazasse;
C. arvestades, et ELi liikmesriikide valitsused on järjekindlalt soovitanud vältida igasuguseid vägivaldseid katseid murda Iisraeli blokaadi Gazale, mis on kehtestatud vastusena Hamasi korraldatavatele jätkuvatele raketirünnakutele Iisraeli tsiviilelanikkonna vastu;
D. arvestades, et Iisrael on selgelt teatanud, et ta vastab sõjaliste vahenditega blokaadi murdmise katsetele; arvestades, et laevastiku laevadele anti konkreetne hoiatus, et neil lubatakse maabuda üksnes Ashdodi sadamas ning toimetada oma abi kohale läbi kehtestatud piiripunktide maismaal; arvestades, et enne täitemeetmete rakendamist anti laevade kaptenitele selgesõnaline hoiatus, milles teatati Iisraeli valmisolekust kasutada oma õigust blokaadi kehtestamiseks; arvestades, et neile hoiatustele vastati vaikusega ning laevad jätkasid oma teed Gaza ranniku suunas;
E. arvestades, et see laevastiku juhtum on järjekordne näide tragöödiast, mida põhjustab jätkuv ja lootusetu konflikt Gaza sektorit kontrolliva Hamasi, selle radikaalsete islamistlike liitlaste ja Iisraeli riigi vahel;
F. arvestades, et kuigi konvoi vedas väga vajalikku humanitaarabi, siis humanitaarabiorganisatsiooni IHH korraldajate avalduste kohaselt oli selle peaeesmärk mitte abi toimetamine, vaid mereblokaadi murdmine; arvestades, et laevastiku peamine kavatsus oli poliitilise avalduse tegemine katses suurendada propagandistlikku kapitali;
G. arvestades, et on piisavalt tõendeid selle kohta, et Iisrael toimis õigustatult ja õiguspäraselt vastavalt rahvusvahelisele mereõigusele; arvestades, et mereblokaad Gaza rannikul on kehtestatud seepärast, et Iisrael on relvastatud konfliktis Gazat kontrolliva Hamasi režiimiga; arvestades, et mereblokaad on tunnistatud seaduslikuks meetmeks rahvusvahelise õiguse kohaselt ja seda võib kehtestada merel, kaasa arvatud rahvusvahelistes vetes, kui see ei tõkesta juurdepääsu neutraalsete riikide sadamatesse ja rannikule; arvestades, et mereõiguse kohaselt võib riik võtta meetmeid blokaadi kehtestamiseks ja iga laeva, mis rikub või üritab rikkuda mereblokaadi, võib kinni pidada või seda isegi rünnata rahvusvahelise õiguse alusel;
H. arvestades, et Iisraeli eriüksuste kasutatud rahumeelsed mittesurmavad vahendid osutusid tõhusaks kuuest laevast viie puhul, kuid iisraellased kohtasid protestijate vägivaldset vastupanu viimasel ja kõige suuremal laeval Mavi Marmara ning olid sunnitud end kaitsma ägeda rünnaku vastu; arvestades, et üks sõdur pussitati surnuks ja kaks lasti maha ilmselt sõduritelt hõivatud tulirelvadega;
I. arvestades, et vahejuhtumiga seotud laeva omanik on Insani Yardim Vakfi, Türgis asuv islami abiorganisatsioon, või siis organisatsioon IHH Saksamaal, keda Iisrael peab ,,ekstremistlikuks terroritoetajaks” ja keda süüdistatakse militantlike islamiliikumiste pooldamises;
J. arvestades, et Gaza sektoril on pikk piir Egiptusega, mille võiks avada humanitaarabi toimetamiseks piirkonda;
K. arvestades, et Hamas on ignoreerinud kõiki eelmiseid ÜRO Julgeolekunõukogu resolutsioone, milles nõutakse Iisraeli vastaste terroriaktide lõpetamist; arvestades, et Hamas veab Gazasse salakaubana sisse tuhandeid Iraani rakette, rakettrelvi ja muid relvi, et tulistada Iisraeli linnade pihta,
1. väljendab sügavat kahetsust inimelude kaotuse pärast Iisraeli sõjalise operatsiooni käigus, et peatada laevastik, mida juhtis Türgi islami humanitaarabiorganisatsioon Insani Yardim Vakfi või organisatsioon IHH Saksamaal;
2. kutsub Iisraeli üles tagama, et humanitaarabi jõuaks jätkuvalt tsiviilelanikeni Gazas;
3. rõhutab, et Iisraelil on õiguslik kohustus vastata proportsionaalselt ja mõõdukalt vastavalt oma rahvusvahelistele õiguslikele kohustustele mereblokaade käsitleva mereõiguse alusel;
4. nõuab nende sündmuste usaldusväärset, erapooletut ja sõltumatut rahvusvahelist uurimisest ning avatud ja läbipaistva töömeetodiga komisjoni loomist; kutsub Iisraeli kaitsejõude üles viima läbi põhjaliku uurimise, tagamaks piisavate meetmete olemasolu selleks, et vältida vigastusi ja eelkõige inimohvreid; kutsub Iisraeli valitsust üles vahejuhtumit põhjalikult uurima ning võtma vastutusele Iisraeli kaitsejõudude liikmed, kes tõendatavalt on põhjendamatut või ülemäärast jõudu kasutanud, ja rakendama nende suhtes nõuetekohast kohtumenetlust;
5. mõistab Iisraeli tõsist muret, et laevade turvakontrollita lubamine Gaza rannikule võib luua koridori relvade toimetamiseks Hamasile;
6. rõhutab, et Hamas on ELi poolt keelatud terroristlik organisatsioon, kes keeldub Iisraeli riigi olemasolu tunnistamast ning kujutab julgeolekuohtu tuhandetele süütutele Iisraeli tsiviilelanikele;
7. mõistab hukka laste pardale võtmise IHH poolt, kuigi oli teada, et kavandatud aktsioon võib kaasa tuua vägivaldse konflikti, mis seab ohtu süütute inimeste elu; peab kahetsusväärseks asjaolu, et Hamas keeldus vastu võtmast abi, mille Iisrael pärast vahejuhtumit laevadelt maha laadis ja edasi toimetas, et see Gaza elanikele jagada;
8. kutsub Hamasi üles astuma kohe konkreetseid samme, et järgida Lähis-Ida neliku põhimõtteid, tingimusteta vabastada Gilad Shalit, keda on hoitud vangis neli aastat, ning lõpetada sekkumine valitsusväliste organisatsioonide ja ÜRO asutuste tegevusse Gazas;
9. ergutab Egiptust etendama suuremat rolli vastutuse jagamisel, et tagada abi jõudmine Gazasse;
10. toetab Iisraeli õigust kaitsta oma julgeolekut ja rakendada mereblokaadi;
11. on veendunud, et Hamas on vastutav karmide tingimuste eest Gazas;
12. rõhutab, kui tähtis on humanitaarabi jätkuv toimetamine Gaza elanikele ning samas Iisraeli õigustatud julgeolekuhuvide kaitsmine;
13. on veendunud, et selle konflikti pikaajaliseks lahenduseks on kahe riigi lahendus, mille tulemusel tekib elujõuline ja iseseisev Palestiina riik turvalise Iisraeli riigi kõrvale, keda tunnustavad kõik tema naabrid;
14. teeb presidendile ülesandeks edastada käesolev resolutsioon nõukogule, komisjonile, komisjoni asepresidendile ning liidu välisasjade ja julgeolekupoliitika kõrgele esindajale, liikmesriikidele, liikmesriikide valitsustele ja parlamentidele, ÜRO peasekretärile, Lähis-Ida nelikule, Lähis-Ida neliku eriesindajale Lähis-Idas, Euroopa – Vahemere piirkonna parlamentaarsele assambleele, Iisraeli valitsusele ja parlamendile, Palestiina omavalitsuse presidendile ning Palestiina seadusandlikule kogule.
