14.10.2009 B7-0089/2009 RESOLUTSIOONI ETTEPANEK komisjoni avalduse alusel
vastavalt kodukorra artikli 110 lõikele 2
Teabevabadus Itaalias
Timothy Kirkhope
fraktsiooni ECR nimel
PE428.695v01-00 B7‑0089/2009 Euroopa Parlamendi resolutsioon teabevabaduse kohta Itaalias
Euroopa Parlament ,
– võttes arvesse rahvusvahelisi ja Euroopa kohustusi inimõiguste vallas, sealhulgas ÜRO inimõiguste konventsioonides ning Euroopa inimõiguste ja põhivabaduste kaitse konventsioonis ning ELi lepingu artiklites 6 ja 7 sätestatud kohustusi;
– võttes arvesse kodukorra artikli 110 lõiget 2,
A. arvestades, et väide, mille kohaselt Itaalias puudub teabevabadus, on solvav kogu riigile, selle kodanikele ja miljonitele inimestele, kes elavad seal ja kasutavad sõnavabadust oma igapäevaelus, nagu ajakirjanikud, ajaloolased, filosoofid, õpetlased, kirjanikud ja õpetajad, samuti on see solvav terve mõistuse seisukohast;
B. arvestades, et teabevabaduse puudumine on tavapärane riikides, kus diktaatuurid või totalitaarsed režiimid on inimesed ilma jätnud põhiõigustest ja -vabadustest;
C. arvestades, et Itaalias on ajakirjandusvabadus tagatud Itaalia põhiseaduse artikliga 21, milles on sätestatud õigus oma mõtteid vabalt väljendada;
D. arvestades, et Itaalias on suurel hulgal erinevaid avalik-õiguslikke ja eraõiguslikke meediakanaleid, sealhulgas ajalehti, raadiojaamu ja telekanaleid, mida on arvukamalt kui paljudes muudes ELi riikides ning mis kasutavad täielikku teabe- ja sõnavabadust;
E. arvestades, et kohtu poole pöördumine väidetava laimamise puhul – võimalus, mida on kasutanud poliitilised liidrid erakondlikust kuuluvusest sõltumata – on Itaalia seadustes sätestatud õigus, mis on tagatud igale kodanikule, ning selle õiguse kasutamist ei saa mingil juhul pidada hirmutavaks teoks,
1. kinnitab, et teabe- ja ajakirjandusvabadus on iga Itaalia kodaniku igapäevaelus kindlalt juurdunud põhimõte ega ole mingil moel ohustatud;
2. teeb presidendile ülesandeks edastada käesolev resolutsioon nõukogule, komisjonile ning liikmesriikide valitsustele ja parlamentidele.
