3.3.2010 B7-0134/2010 RESOLUTSIOONI ETTEPANEK nõukogu ja komisjoni avalduste alusel
vastavalt kodukorra artikli 110 lõikele 2
Valgevene
Charles Tannock
,
Michał Tomasz Kamiński
,
Ryszard Antoni Legutko
,
Tomasz Piotr Poręba
,
Ryszard Czarnecki
,
Paweł Robert Kowal
,
Konrad Szymański
,
Adam Bielan
,
Marek Henryk Migalski
,
Mirosław Piotrowski
fraktsiooni ECR nimel
PE432.993v01-00 B7‑0134/2010 Euroopa Parlamendi resolutsioon Valgevene kohta
Euroopa Parlament ,
– võttes arvesse oma varasemaid resolutsioone olukorra kohta Valgevenes, eelkõige 2. aprilli 2009. aasta resolutsiooni Euroopa Liidu ja Valgevene dialoogi poolaastapõhise hindamise kohta Vastuvõetud tekstid, P6_TA(2009)0212 .
;
– võttes arvesse komisjoni 3. detsembri 2008. aasta teatist idapartnerluse kohta ( KOM(2008)0823 );
– võttes arvesse Euroopa Ülemkogu 19. ja 20. märtsi 2009. aasta kohtumisel vastu võetud deklaratsiooni idapartnerluse kohta ning 7. mail 2009. aastal Prahas toimunud idapartnerluse teemalisel tippkohtumisel vastu võetud ühisdeklaratsiooni;
– võttes arvesse Euroopa Ülemkogu 10. ja 11. detsembri 2009. aasta kohtumisel tehtud avaldust idapartnerluse kohta;
– võttes arvesse kodukorra artikli 110 lõiget 2,
A. arvestades, et Valgevene valitsuse teatavate ametnike suhtes kehtestatud reisipiirangute rakendamine nõukogu ühises seisukohas 2009/314/ÜVJP sätestatud tingimuste kohaselt on peatatud 2010. aasta oktoobrini;
B. arvestades, et Valgevene ametivõimud ei tunnusta ametlikult Andzelika Borysi juhitavat Valgevene Poolakate Liitu, vaid toetavad aktiivselt samanimelist konkureerivat organisatsiooni, mida juhib Stanisław Siemiaszko;
C. arvestades, et 8. veebruaril 2010. aastal võttis Valgevene politsei jõuga üle Valgevene Poolakate Liidu hallatava Poola Maja Ivjanetsis ja andis selle üle hr Siemiaszko organisatsioonile; arvestades, et Ivjanetsis asuva Poola Maja toetusaktsiooni ajal, mis toimus 10. veebruaril 2010. aastal, peeti kinni ligikaudu 40 Valgevene Poolakate Liidu aktivisti ning neile määrati vanglakaristusi ja trahve;
D. arvestades, et 17. veebruaril 2010. aastal, pärast kohtuprotsessi, mille käigus rikuti tõsiselt kõiki kohtumenetluse tunnustatud eeskirju, kinnitas Valgevene Valožini piirkonna kohus politsei tegevuse õiguspärasust ja Ivjanetsis asuva Poola Maja üleandmist hr Siemiaszko organisatsioonile; arvestades, et paljud Valgevene Poolakate Liidu liikmed, kes püüdsid kohtuistungile minna, peeti poolel teel kinni või keelati neil istungi ajal kohtusaali siseneda;
E. arvestades, et Hrodna kohus määras ettevõttele Polonica, mis korraldab enam kui 400 Valgevene lapsele poola keele kursusi, 25 000 USA dollari suuruse rahatrahvi; arvestades, et kõnealune otsus, mis tegelikult toob kaasa Andzelika Borysi juhitava ettevõtte likvideerimise, tehti puuduliku ja ebaõiglase kohtuprotsessi tulemusena;
F. arvestades, et Valgevene ametivõimude tegevus Valgevene Poolakate Liidu juhtkonna väljavahetamisel ja liidu vara konfiskeerimisel on vastuolus 7. mail 2009. aastal Prahas toimunud idapartnerluse teemalisel tippkohtumisel vastu võetud deklaratsiooniga, millele Valgevene on alla kirjutanud;
G. arvestades, et vaatamata Poola valitsuse korduvatele kiireloomulistele palvetele tegi komisjoni asepresident ning liidu välisasjade ja julgeolekupoliitika kõrge esindaja Catherine Ashton avalduse alles nädal pärast vahejuhtumit;
H. arvestades, et Valgevene 10 miljoni suurusest rahvaarvust ligikaudu 400 000 moodustab poola rahvusrühm;
I. arvestades, et Valgevene ametivõimud jätkavad opositsiooni vastu jõumeetmete kasutamist ning saadavad laiali rahumeelseid rahvakogunemisi ja ründavad protestijaid;
J. arvestades, et Valgevene välisminister Sergei Martõnov on teatanud, et Valgevene suhtub idapartnerluse algatuses osalemisse positiivselt ning et Valgevene kavatseb selles algatuses osaleda;
K. arvestades, et Valgevene delegatsioon idapartnerluse parlamentaarse assamblee juures koosneb 10 vaatlejast, kes esindavad poliitilist opositsiooni ja kodanikuühiskonda;
L. arvestades, et Valgevene parlamendi kuulumine Euronesti parlamentaarsesse assambleesse on peatatud, sest seda ei tunnusta Euroopa Parlament, OSCE ega Euroopa Nõukogu;
M. arvestades, et kohe, kui Valgevene parlamendivalimised on muutunud vabaks, õiglaseks ja demokraatlikuks ning Euroopa Parlament on valimised õiguspäraseks tunnistanud, kutsutakse Valgevene parlamendi liikmeid Euronesti parlamentaarse assambleega ühinema ja selle tegevuses osalema;
N. arvestades, et 1. veebruaril 2010. aastal kirjutas Aleksandr Lukašenka alla internetitsensuuri kehtestavale õigusaktile, millega asutati nn analüüsikeskus, mis võib internetis toimuvat jälgida ja nõuda, et teenusepakkujad blokeeriksid 24 tunni jooksul juurdepääsu ükskõik millisele keskuse nimetatavale veebilehele – meede, mis seab Valgevene ühte ritta selliste riikidega nagu Hiina, Põhja-Korea ja Iraan;
O. arvestades, et pärast kaheaastast ringhäälingutegevust on telekanal Belsat saanud valgevenelaste jaoks peamiseks sõltumatuks teabeallikaks ja et see on ainus teleringhäälinguorganisatsioon, mis edastab valgevene keeles terve valiku saateid, mida vaatab korrapäraselt üha rohkem Valgevene elanikke,
1. mõistab kindlalt hukka Valgevene ametivõimude tegevuse, mis on suunatud poola rahvusvähemust esindava organisatsiooni vastu, ja kordab nõuet, et Valgevene peab austama inimõigusi ja kõigi oma kodanike õigusi;
2. mõistab kindlalt hukka poliitiliselt mõjutatud kohtuprotsessid ja kohtuvõimu ilmselge sõltumise Valgevene täidesaatvast võimust; palub seetõttu apellatsioonikohtutel mitte arvestada otsust Ivjanetsis asuva Poola Maja üleandmise kohta hr Siemiaszko organisatsioonile ega otsust 25 000 USA dollari suuruse trahvi määramise kohta ettevõtte Polonica;
3. on seisukohal, et Valgevene ametivõimude ja ELi vahelise koostöö ulatus peaks otseselt sõltuma sellest, mil määral austatakse Valgevenes inimõigusi;
4. kutsub nõukogu üles kaaluma Valgevene valitsuse teatavate ametnike suhtes kehtestatud reisipiirangute rakendamise jätkamist ja Valgevene ametivõimude suhtes selliste täiendavate sanktsioonide kehtestamist, mis elanikkonda ei mõjuta;
5. väljendab muret komisjoni asepresidendi ning liidu välisasjade ja julgeolekupoliitika kõrge esindaja leebe ja hilinenud avalduse pärast poola rahvusvähemuse represseerimise teemal ning palub Catherine Ashtonil osaleda aktiivsemalt Valgevenes toimuva jälgimisel;
6. mõistab kindlalt hukka Valgevene ametivõimude otsuse piirata juurdepääsu internetile;
7. kordab oma nõuet, et Valgevene ametivõimud peavad tagama meediavabaduse, ühinemis- ja kogunemisvabaduse, usuvabaduse ka muudele kirikutele kui Valgevene õigeusu kirikule ning teised poliitilised õigused ja vabadused;
8. kordab oma üleskutset, et nõukogu ja komisjon toetaksid rahaliselt telekanalit Belsat ja nõuaksid Valgevene valitsuselt tungivalt kõnealuse ringhäälinguorganisatsiooni ametlikku registreerimist Valgevenes;
9. on veendunud, et demokraatia aluseks on vabad ja ausad valimised ning et seni, kuni selliseid valimisi pole Valgevenes toimunud, ei peaks Euroopa Liit Valgevene parlamenti õiguspäraseks pidama; kordab oma nõuet, et Valgevene ametivõimud muudaksid põhjalikult ning OSCE/ODIHRi soovituste kohaselt valimisi käsitlevaid õigusakte, et tagada edaspidi vabade, õiglaste ja läbipaistvate valimiste toimumine; palub komisjoni asepresidendil ning liidu välisasjade ja julgeolekupoliitika kõrgel esindajal mitte osaleda koostöös Valgevene parlamendi liikmetega enne, kui sellised valimised on toimunud, ning tugevdada sidemeid Valgevene opositsiooni ja kodanikuühiskonnaga;
10. teeb presidendile ülesandeks edastada käesolev resolutsioon nõukogule, komisjonile, liikmesriikide parlamentidele ja valitsustele, ÜRO peasekretärile, OSCE Parlamentaarsele Assambleele ja Euroopa Nõukogu Parlamentaarsele Assambleele, SRÜ sekretariaadile ning Valgevene valitsusele.
