21.4.2008
RESOLUTSIOONI ETTEPANEK
komisjoni avalduse alusel
vastavalt kodukorra artikli 103 lõikele 2
Esitaja(d): Roberts Zīle, Ryszard Czarnecki ja Adam Bielan
fraktsiooni UEN nimel
Algecirase lahes kaubalaevaga New Flame toimunud õnnetus ja selle tagajärjed
Euroopa Parlamendi resolutsioon Algecirase lahes kaubalaevaga New Flame toimunud õnnetuse ja selle tagajärgede kohta
Euroopa Parlament ,
–
võttes arvesse oma varasemaid reolutsioone mereõnnetuste ja –reostuse ning merenduspoliitika ja –strateegia kohta;
–
võttes arvesse komisjoni ettepanekuid ja EP otsuseid kolmanda meresõiduohutuse paketi kohta;
–
võttes arvesse kodukorra artikli 103 lõiget 2,
A.
arvestades, et 12. augustil 2007 põrkasid Algecirase ranniku (Cadiz) ja Gibraltari lähedal kokku kaubalaev New Flame ja naftatanker Torm Gertrud, mille tagajärjel New Flame, mille last oli ligikaudu 42 000 tonni vanametalli, uppus ja lamab praeguseni merepõhjas;
B.
arvestades, et 28. augustist 2007 kuni 10. veebruarini 2008 on New Flame’il alanud seitse naftaleket, saastades ligikaudu kaks kilomeetrit Algecirase lahe rannikut;
C.
arvestades, et Gibraltari väin ja Algecirase laht on tiheda mereliiklusega tsoon, mida läbivad rohkem kui 100 000 laeva aastas ja kus toimub suuremahuline punkerdamine (merel toimuv nafta laadimine ühelt laevalt teisele); arvestades, et seda meretsooni peetakse tegevuse mahult maailmas neljandaks punkerdamistsooniks rohkem kui 7 miljardi tonni nafta laadimisega igal aastal;
D.
arvestades, et nii mereliiklus ja punkerdamine kui ka merereostus, mis on tingitud peamiselt väikestest, kuid pidevatest tahtlikest heidetest, mis tulenevad punkerdamisest, eriti sellisest punkerdamisest, mis ei vasta kohustuslikele turvanõuetele, kujutavad endast märkimisväärset ohtu Algecirase lahe rannikuelanikele ja – keskkonnale;
E.
arvestades, et puudujääkide tõttu asjassepuutuvate riikide ja nende pädevate asutuste koostöös lebab New Flame juba rohkem kui viis kuud Algecirase lahe põhjas, mida ei ole ei lahepõhjast üles tõstetud ega mille lasti ei ole välja tõmmatud, mis seega kujutab endast märkimisväärset ohtu keskkonnale;
1.
nõuab, et Hispaania, Suurbritannia ja Gibraltar tõhustaksid ja kiirendaksid oma kolmepoolseid läbirääkimisi ning koostööd, et tõmmata laev üles võimalikult kiiresti ja ennetada võimalikku reostust New Flame’ilt, kuna katastroof on toonud esile koordineerimise puudumise pädevate asutuste ja asjassepuutuvate poolte vahel;
2.
rõhutab tõhusa koostöömehhanismi loomise vajadust Hispaania, Suurbritannia ja Gibraltari vahel paremaks teabevahetuseks ja koordineeritud tegevuseks eesmärgiga vältida tulevikus paremini selliseid juhtumeid ning võimalikku keskkonnakatastroofi; palub komisjonil ja Euroopa Meresõiduohutuse Ametil igal võimalikul viisil toetada nimetatud kolmepoolset koostööd, tagades selle ohustatud piirkonna keskkonnakaitse ELi ja rahvusvahelistes õigusaktides sätestatud keskkonnaeesmärkide kohaselt;
3.
kutsub komisjoni üles edastama Euroopa Parlamendile kogu asjassepuutuvatelt pädevatelt riigiasutustelt ja piirkondlikelt asutustelt saadud teavet New Flame’i juhtumi kohta, sealhulgas laeva lasti kohta ning laeva lahepõhjast väljatõmbamise kavade ja ajakava kohta;
4.
nõuab, et komisjon uuriks New Flame’i juhtumi puhul, kas pädevad asutused on täitnud oma kohustused vastavalt asjassepuutuvatele ühenduse õigusaktidele, ning et komisjon võtaks vastavaid õiguslikke meetmeid tõendatud rikkumiste ja puuduste puhul;
5.
julgustab komisjoni tagama direktiivi 2002/59/EÜ, millega luuakse ühenduse laevaliikluse seire- ja teabesüsteem, ranget kohaldamist Gibraltari väinas ja eriti Algecirase lahes, mis on tiheda mereliiklusega ala, mida läbivad rohkem kui 100 000 laeva aastas;
6.
kordab nõukogule esitatud nõudmist võtta viivitamatult vastu ühine seisukoht kolmanda meresõiduohutuse paketi kohta;
7.
teeb presidendile ülesandeks edastada käesolev resolutsioon nõukogule, komisjonile, Euroopa Meresõiduohutuse Ametile, liikmesriikide parlamentidele ja asjaomastele piirkondlikele asutustele.
