23.11.2009 B7-0171/2009 RESOLUTSIOONI ETTEPANEK komisjoni avalduse alusel
vastavalt kodukorra artikli 110 lõikele 2
ÜRO Toidu- ja Põllumajandusorganisatsiooni toiduga kindlustatust käsitlev ülemaailmne tippkohtumine ning nälja kaotamine maailmas
Charles Goerens
ja
Marielle De Sarnez
fraktsioon ALDE nimel
PE432.787v01-00 B7‑0171/2009 Euroopa Parlamendi resolutsioon ÜRO Toidu- ja Põllumajandusorganisatsiooni toiduga kindlustatust käsitleva ülemaailmse tippkohtumise kohta ning nälja kaotamise kohta maailmas
Euroopa Parlament ,
– võttes arvesse ÜRO aastatuhande arengueesmärke;
– võttes arvesse 2009. aasta novembris Roomas toimunud toiduga kindlustatuse ülemaailmse tippkohtumise deklaratsiooni;
– võttes arvesse 1996. aastal peetud toiduteemalise ülemaailmse tippkohtumise järeldusi ja eesmärki vähendada 2015. aastaks nälga kannatavate inimeste arvu poole võrra;
– võttes arvesse 22. mail 2008. aastal Genfis toimunud ÜRO inimõiguste nõukogu eriistungit teemal „Muu hulgas toiduainete kiirest hinnatõusust põhjustatud ülemaailmse toidukriisi süvenemise negatiivne mõju toiduõiguse teostamisele”;
– võttes arvesse 2008. aasta juulis L’Aquilas toimunud G8 tippkohtumise järeldusi;
– võttes arvesse oma 25. oktoobri 2007. aasta resolutsiooni sööda ja toiduainete hinnatõusu kohta;
– võttes arvesse oma 22. mai 2008. aasta resolutsiooni toiduainete hinnatõusu kohta ELis ja arengumaades;
– võttes arvesse kodukorra artikli 110 lõiget 2,
A. arvestades, et kogu maailma inimeste varustamine toiduga peaks olema tähtsam mis tahes muust eesmärgist ning arengumaade põllumajanduslik potentsiaal on veel suurel määral kasutamata;
B. arvestades, et inimõiguste ülddeklaratsiooni artiklis 25 on käsitletud ka õigust toidule;
C. arvestades, et riikidel peab olema õigus sõltumatusele toiduainetega varustamisel ja toiduga kindlustatusele;
D. arvestades, et toiduga kindlustatuse mõiste hõlmab varustuskindlust ning arengumaades tegeleb pool elanikkonnast põllumajandustootmisega;
E. arvestades, et viimasel Roomas toimunud toiduga kindlustatuse teemalisel ülemaailmsel tippkohtumisel kiitsid liikmesriigid heaks nälja vastu võitlemise uue strateegia, lubades teha lõpu põllumajandusinvesteeringute pikaajalisele kahanemisele, mis on üks laialt levinud alatoitumise peamisi põhjuseid, ja keskenduda väikepõllumajandustootjate viletsale olukorrale;
F. arvestades, et Maputo deklaratsioonis võtsid Aafrika juhid kohustuse suurendada põllumajanduse ja maaelu arendamise osakaalu eelarvekulutustes vähemalt 10 protsendini;
G. arvestades, et 1996. aastal peetud esimesel toiduteemalisel tippkohtumisel püstitati eesmärk vähendada nälgivate inimeste arvu tolleaegselt 825 miljonilt 2015. aastaks poole võrra, aga õiges suunas liikumiseks on vaja veel lisameetmeid;
H. arvestades, et põllumajandusele ja maaelu arendamisele eraldatava ametliku arenguabi puhul võib täheldada langussuunda, kuna see langes 17 protsendilt 1980. aastal 3,8 protsendile 2006. aastal ja on praegu umbes 5 protsenti; arvestades, et see kahanemine on seda silmatorkavam, et see toimub ajal, kui nälg ja maapiirkondade vaesus kasvab;
I. arvestades, et nälgivate inimeste arv ületas sellel aastal esmakordselt ühe miljardi piiri, mis tähendab, et peaaegu kuuendikul kogu maailma elanikest ei ole piisavalt toitu;
J. arvestades, et toiduainete tootmist tuleb suurendada 70% võrra, et rahuldada 2050. aastaks tõenäoliselt 9,1 miljardini küündiva elanikkonna vajadused;
K. arvestades, et juulis L’Aquilas toimunud tippkohtumisel lubas G8 tegutseda sellises ulatuses ja nii kiiresti, nagu on vaja püsiva ülemaailmse toiduga kindlustatuse saavutamiseks, vähendades kaubanduse moonutamist Maailma Kaubandusorganisatsiooni läbirääkimistel ja võttes järgmise kolme aasta jooksul kasutusele 20 miljardit USA dollarit säästva põllumajanduse edendamiseks arengumaades;
L. arvestades, et nälja kaotamine ei ole illusoorne eesmärk, nagu on näha Brasiilias, Nigeerias ja veel 29 riigis, kus on saavutatud selles valdkonnas märkimisväärseid edusamme;
M. arvestades, et 2007. ja 2008. aastal puhkesid üle kogu maailma 22 riigis toiduainete kiire hinnatõusu tõttu mässud;
N. arvestades, et koos maailma elanikkonna kasvuga suureneb nõudlus toidu järele, eriti sellistes kiiresti areneva majandusega riikides nagu Hiina ja India; arvestades, et meie planeedil, mis suudab ÜRO Toidu- ja Põllumajandusorganisatsiooni andmetel toita 12 miljardit inimest, ei ole üldises mõttes toiduainete puudust;
O. arvestades, et paljud arengumaad ei kasuta oma toiduainete tootmise potentsiaali ära; arvestades, et arengumaade ja rahvusvaheliste finantseerimisasutuste liiga väikesed investeeringud põllumajandusse, maaelu arendamisse ja põllumajandustootjate koolitamisse on seadnud eelkõige väikepõllumajandustootjad ebavõrdsesse konkurentsiolukorda;
P. arvestades, et arengumaades takistab põllumajandustoodangu kasvu oluliselt asjaolu, et väikepõllumajandustootjatel on sageli võimatu saada laenu või mikrokrediiti, et investeerida parematesse seemnetesse, väetistesse ja niisutusmehhanismidesse;
Q. arvestades, et on hädavajalik tagada vaestes riikides väikepõllumajandustootjatele, kes on enamasti naised, juurdepääs maale, finantsteenustele ja laenudele, kõrge saagikusega seemnetele, niisutussüsteemidele ja väetistele,
1. tuletab meelde rahvusvahelise üldsuse võetud kohustust saavutada ÜRO aastatuhande arengueesmärk vähendada nälgivate inimeste arvu maailmas 2015. aastaks poole võrra;
2. tunneb heameelt, et kogu maailmas valitseb üksmeel selles suhtes, kuidas tagada toiduga kindlustatus, kuid peab kahetsusväärseks, et ei ole kokku lepitud siduvaid eesmärke ega ajakava, mis sunniks riike kohustuslikult tegutsema;
3. rõhutab, et põllumajanduse tootlikkuse suurendamine on peamine vahend, mis aitab rahuldada kasvavat nõudlust toiduainete järele, ning rõhutab, kui tähtis on asjakohane toiduainete ladustamine, et lahendada eelseisvad toiduga varustamise probleemid;
4. rõhutab, kui tähtis on töötada välja sidus põllumajandus- ja toidupoliitika kokkuleppel asjaomaste osalistega, eriti maapiirkondade kodanikuühiskonnaga, sealhulgas väikepõllumajandustootjate kohalike organisatsioonidega;
5. kutsub kõiki neid, keda see aktiivselt puudutab, üles kaasama ametliku arenguabi tõhususe parandamiseks selle määratlemisse kodanikuühiskonna ja eriti väikepõllumajandustootjate organisatsioonid arengumaades, kuna nad tunnevad hästi kohapealseid olusid;
6. nõuab, et kiiresti ja oluliselt suurendataks investeeringuid põllumajandusse, akvakultuuri, maaelu arendamisse ja põllumajandusettevõtetesse arengumaades ning keskendutaks vaestele põllumajandustootjatele ja väikepõllumajandustootmisele;
7. tuletab meelde, et 75% maailma vaesest elanikkonnast elab maapiirkondades, kuid ainult 4% ametlikust arenguabist on suunatud põllumajandusele; lubab oluliselt suurendada põllumajandusele ja toiduga kindlustatusele suunatud ametliku arenguabi osakaalu; ning kutsub seepärast komisjoni ja liikmesriike üles tegelema oma arengupoliitika raames tõhusamalt põllumajanduse küsimusega;
8. kutsub üles looma mehhanismi, mille abil saab jälgida, kas selliseid rahvusvahelisi kohustusi nagu G8 poolt juulis võetud kohustused täidetakse, ja rõhutab, kui tähtis on ettehoiatamissüsteem, millega teavitatakse asjaomaseid asutusi toiduvarude ülemäärasest vähenemisest;
9. kutsub komisjoni ja nõukogu üles suurendama jõupingutusi, et parandada Euroopa arengupoliitika ja eriti nälja kaotamise poliitika sidusust;
10. kutsub ÜRO allasutusi ja rahvusvahelist üldsust üles võtma vastu kooskõlastatud lähenemisviisi tervishoiu-, toidu-, elatise ja sotsiaalkaitse ning põllumajanduse valdkonnas;
11. tuletab meelde, et arengumaades on vaja lisaraha, et suurendada põllumajandustootjate juurdepääsu niisutussüsteemidele, moodsatele masinatele, seemnetele ja väetistele ning parandada maapiirkondade infrastruktuuri ja teid;
12. tuletab meelde, et väikepõllumajandustootjad peavad kiiresti ja säästvalt kohandama oma tegevuse kliimamuutusega, kuna arvatavasti tabavad kliimamuutusest tingitud saagi vähenemine ja äärmuslikud ilmastikutingimused kõige rängemalt just arengumaid;
13. teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele ja parlamentidele, Maailmapangale, G8 riikidele, ÜRO peasekretärile ja ÜRO Peaassambleele, AKV-ELi parlamentaarse ühisassamblee kaaspresidentidele ning üleaafrikalisele parlamendile.
