30.9.2008
RESOLUTSIOONI ETTEPANEK
komisjoni avalduse alusel
vastavalt kodukorra artikli 103 lõikele 2
Esitaja(d): Caroline Lucas, Alain Lipietz, Carl Schlyter ja Frithjof Schmidt
fraktsiooni Verts/ALE nimel
WTO Doha arengukava peatamine
Euroopa Parlamendi resolutsioon WTO Doha arengukava peatamise kohta
Euroopa Parlament ,
–
võttes arvesse Maailma Kaubandusorganisatsiooni (WTO) 14. novembri 2001. aasta ministrite Doha deklaratsiooni;
–
võttes arvesse oma varasemaid resolutsioone Doha arengukava (DAK) kohta;
–
võttes arvesse WTO parlamentaarse konverentsi 12. detsembril 2008. aastal Genfis konsensusega vastu võetud 2008. aasta istungjärgu lõppdokumenti;
–
võttes arvesse kodukorra artikli 103 lõiget 2,
A.
arvestades, et 2008. aasta juulis toimunud WTO ministrite kõnelustel saavutati mõningat edu, kuid täitmata jäi eesmärk sõlmida kokkulepped DAKi tähtsamates lahendust vajavates küsimustes;
B.
arvestades, et DAKi 2009. aasta sügiseks lõpule viimise väljavaated vähenevad üha, kuna on vähetõenäoline pidada kesksetes küsimustes tõsiseid läbirääkimisi enne, kui Ühendriikide uus administratsioon on vastu võtnud oma kaubanduspoliitilised seisukohad;
C.
arvestades, et läbirääkimiste keskmes tuleb hoida arenguriikide elulised huvid ja kõigi WTO liikmete kohustus teha DAKist tõeline “arenguvoor”;
D.
arvestades, et juulis toimunud ministrite kõneluste katkemine toiduainetega kindlustatuse kaitsemeetme küsimuses (mis on paljude arenguriikide jaoks elutähtis, kuid põllumajandustoodete kaubavoogude jaoks mitte eriti oluline) viitab asjaolule, et DAKi aluseks olnud arengukontseptsioon on oma mõju kaotanud ja vajab muutmist;
E.
arvestades, et mõningate WTO tööstusriikidest liikmete seisukohad läbirääkimistel, nagu varemgi DAK läbirääkimiste seitsme aasta jooksul, olid arenguriikide eluliste huvidega vastuolus ega aidanud seetõttu kõigi WTO liikmete vahel kompromisslahendusi leida (näiteks puuvillatootjate subsideerimise küsimus);
F.
arvestades, et kokkuleppemenetlused DAKi läbirääkimistel on muutunud üha välistavamateks, mis õõnestab otsuste õiguspärasust – see tipnes juulikuise “väikese ministrite kohtumisega”, kus osalesid de facto vaid seitse WTO liikmesriiki;
G.
arvestades, et kuni DAK ei ole lõpule viidud, ei suuda WTO täita oma osa tegelemisel selliste rahvusvahelise kaubandusega seotud pakiliste globaalprobleemidega nagu näiteks kliimamuutus, vapustused finantsturgudel, energiahindade kõikumine ja kohapealne toiduainetepuudus,
1.
tunneb tõsist muret võimaluse pärast, et juulis toimunud ministrite kohtumise ebaõnnestumise tulemusena jooksevad DAKi läbirääkimised pikaks ajaks ummikusse; arvab, et mõningate riikide kahepoolsel tasandil aetava agressiivse strateegia juures võib see mitmepoolse kaubandussuhete süsteemi osatähtsust õõnestada;
2.
kutsub Indiat ja Ameerika Ühendriike üles leidma poliitilist lahendust spetsiaalse kaitsemehhanismi kohaldamistingimuste küsimuses, et tagada kaubanduse ja toiduainetega kindlustatuse probleemistiku vahel õiglane tasakaal, mis võimaldaks jätkata Genfis DAKi läbirääkimisi muude lahendust ootavate küsimuste üle;
3.
suhtub juulis toimunud ministrite kohtumise katkemisse kui ülivajalikku võimalusse kriitiliselt läbi mõelda DAKi arenguküsimuste osa ja WTO otsuste tegemise menetlused ning lugeda järgmisel ministrite kohtumisel esmatähtsaks nende mõlema kiire täiustamine;
4.
aastatuhande arengueesmärkide saavutamist silmas pidades rõhutab taas oma täielikku pühendumist mitmepoolsele lähenemisele kaubanduspoliitikas ja DAKi õiglasele, vaesemate WTO liikmete muret täiel määral arvestavale lõpptulemusele;
5.
kordab taas, et aitamaks arenguriike tulemuslikult DAKi kaasata, on vaja sihipärast tehnilist abi ja suutlikkuse tõstmist;
6.
kutsub tööstusriike ja kiiresti kasvava majandusega riike piirama oma lähiperspektiivi majanduslikke nõudmisi DAK lõpuleviimise kasuks, mille juures seatakse esikohale kõige vaesemate riikide huvid ning võimaldatakse WTOl hakata lõpuks tegelema pakiliste globaalprobleemidega, mis seonduvad toiduainetega kindlustatuse, energia ja kliimamuutusega;
7.
on veendunud, et praeguse finants- ja toiduainekriisi tingimustes võiks DAKi õiglane lõpptulemus olla stabiliseeriv tegur, mille juures rõhutatakse rahvusvaheliste suhete süsteemi pühendumist globaalprobleemidele ühiste lahenduste leidmisele;
8.
arvab, et DAKi raskused juhivad tähelepanu vajadusele kõnelustevooru lõppedes viivitamata tegeleda WTO reformiga, et muuta see tulemuslikumaks, demokraatlikumaks ja läbipaistvamaks, suurendada selle aruandekohustust ja parandada WTO integreerimist ülemaailmsete majanduse juhtimise struktuuridega;
9.
kutsub komisjoni ja nõukogu üles sõlmima kokkulepet, et tagada Euroopa Parlamendi täielik osalemine ELi rahvusvahelistel kaubandusläbirääkimistel;
10.
teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele ja parlamentidele ning WTO peadirektorile.
